Hina Khan ge eid: Aailaa meehunnaa eky alah eid namaadhu – Iru\nޝާޝާ· 29 މޭ 2020\nމިދިޔަ ފިތުރު އީދު ނިމިގެން މިދިޔައީ އެހެން އީދުތަކާ ތަފާތުކޮށް، ގޭގައި ބަންދުވެގެންނެވެ. މާލެ ސިޓީގެ އިތުރުން، އަވަށްޓެރި ޤައުމުތަކުގައި ވެސް މި އަހަރު މުސްލިމުން އީދު ފާހަގަކޮށްފައި ވަނީ ގޭގައި ތިބެގެންނެވެ. އެގޮތުން، އިންޑިއާގެ މަޝްހޫރު ޓީވީ އެކްޓްރެސް ހިނާ ޚާން މިވަނީ އޭނާގެ އީދު ދުވަސް ދިޔަ ގޮތް ފޭނުންނާ ހިއްސާކޮށްފައެވެ.\n“ޔޭ ރިޝްތާ ކިޔާ ކެހެލާތާހޭ” ޑްރާމާ ސީރީޒުން މަޝްހޫރުކަން ހޯދި ތަރި ހިއްސާކުރި ގޮތުގައި، މިފަހަރުގެ ފިތުރު ޢީދު މާ ކުލަގަދަކޮށް ފާހަގަނުކުރެވުނަސް، އާއިލާއާއެކީ ވަގުތު ހޭދަކުރެވުމުން ވަރަށް ހިތްހަމަޖެހުނު ކަމަށް ބުންޏެވެ. އަދި ގޭ މީހުންނާއެކީ ގޭގައި އީދު ނަމާދު ކުރީ ހަޔާތުގައި ވެސް އަލަށް ކަމަށް ބުނެފައިވެއެވެ. އަދި އެކަމުގެ ސަބަބުން ވަރަށްތަފާތު އިޙުސާސެއް ކުރެވުނުކަން ފާހަގަކޮށްފައިވެއެވެ. މީގެ އިތުރުން އީދު ކެއުން ތައްޔާރުކުރުމުގައި ވެސް ހިނާ ބައިވެރިވިއެވެ. “އަހަންނަކީ އެއްވެސް ވަރަކަށް ކައްކަން އެނގޭ މީހެއް ނޫން. އެހެންވެ އޮންލައިން ކޮށް ރެސިޕީ އަކަށް ބަލައިގެން ކެއްކީ”، ހައިދަރުއާބާދީ މަޓަން ބިރިޔާނީ އަލަށް ތައްޔާރުކުރި ގޮތް ކިޔައިދެމުން ހިނާ ބުނެފައިވެއެވެ.\nހަމައެއާއެކު، ހިނާ ވަނީ އޭނާގެ އީދު ހެދުމާ ބެހޭގޮތުން ވެސް ވާހަކަ ދައްކާފައެވެ. އެގޮތުން ހިނާ ކިޔައިދިން ގޮތުގައި، މިފަހަރު އީދަށް އާ ހެދުމެއް ގަންނާނެ ފުރުސަތެއް ނުލިބުނެވެ. ނަމަވެސް އޭނާގެ އަތުގައި ކުރިން ނުލާ ރީތި ހެދުމެއް އޮތުމުން، މިފަހަރު ލީ އެ ހެދުން ކަމަށް ބުންޏެވެ. “މިއީ ވަރަށް ރީތި، ސާދާ ހެދުމެއް”، ހެދުމާ ބެހޭގޮތުން ހިނާ ބުނެފައިވެއެވެ.\n32 އަހަރުގެ ބަތަލާ އިތުރަށް ހިއްސާކުރި ގޮތުގައި، ލޮކްޑައުންގައި އެންމެ “މިސް” ވަނީ ރައްޓެހިންނާއެކީ ބޭރަށް ކާން ދިޔުމެވެ. އަދި އެކި ތަންތަނަށް ދަތުރު ދިޔުންވެސް ވަރަށް ހަނދާންވާ ކަމަށް ބުނެފައިވެއެވެ. “އެހެންވިޔަސް އަހަންނަކީ ވަރަށް ނަސީބުގަދަ މީހެއް. އަދި އަހަންނަށް ލިބިފައިވާ ނިޢުމަތްތަކަށް ޝުކުރުކުރަން. އެއީ އަހަރެން ދިރިއުޅޭނެ ގެދޮރު ހުރެފަ، ބަނޑުފުރާ މުއްތިކުރެވޭނެ ގޮތް މަގުފަހިވެފައި ވާތީ. މީގެ އިތުރުން، އާއިލާގެ ކައިރީގަ ހުރެވޭތީ ވަރަށް ހިތްހަމަޖެހޭ. އަހަންނަށް އެނގޭ ވަރަށް ގިނަ މީހުން ހާލުގަ ޖެހިފައި ވާކަން. އެމީހުންނަށް އަހަރެން ކޮންމެދުވަހަކުވެސް ދުޢާކުރަން. އުއްމީދަކީ މި ކަންތައް ވަރަށް އަވަހަށް ނިމި، އެންމެންގެ ދިރިއުޅުން އާއްމު ހާލަތަށް ރުޖޫއަވުން”، ހިނާ ބުނެފައިވެ.\nބިގް ބޮސް 11 ގައި ބައިވެރިވެ ދެވަނައަށް ދިޔަ ހިނާ އަކީ، މިހާރު ބޮލީވުޑުގައި ވެސް މަސައްކަތްކުރާ ފަންނާނެކެވެ. އެގޮތުން ބޮޑު ސްކްރީނަށް ހިނާ ތަޢާރަފުވީ މި އަހަރު ކުރީކޮޅު ނުކުތް “ހެކްޑް” ފިލްމުންނެވެ. މީގެ އިތުރުން ހިނާ ވަނީ ސްޓާ ޕްލަސްގެ އެންމެ މަޤުބޫލު އެއް ސީރީޒް ކަމަށްވާ “ކަސޯޓީ ޒިންދަގީ ކޭ” ގެ ދެވަނަ ސީޒަނުގައި ކޮމޮލިކާގެ ރޯލު ކުޅެފައެވެ. ނަމަވެސް ވަކި ހިސާބަކުން ހިނާ ވަނީ އެ ޝޯއާ އަލްވަދާޢު ކިޔާފައެވެ. ހިނާ އަކީ ހިންދީ ޓީވީ ސީރީޒްތައް ކުޅޭ އަންހެން ބަތަލާއިންގެ ތެރެއިން އެންމެ އަގުބޮޑު އެއް ބަތަލާއެވެ


Khaassa fiyavalhu thakaa eku kuni ukumuge khidhumay miadhu fashanee | Mihaaru\nވެމްކޯގެ މުވައްޒަފުންތަކެއް ކުނި އުކުމުގައި: ޚާއްސަ ފިޔަވަޅުތަކާ އެކު ކުނި އުކުމުގެ ޚިދުމަތް މިއަދު ފަށާނެ ކަމަށް ވެމްކޯއިން ބުނޭ -- މިހާރު ފޮޓޯ/ހުސައިން ވަހީދު\nރައްކާތެރިކަމުގެ ހާއްސަ ފިޔަވަޅުތަކާ އެކު ކުނި އުކައިދޭން ފަށަނީ\n16 އެޕްރީލް 2020 - 14:137comments\nމާލެ ސަރަހައްދު ލޮކްޑައުން ކޮށްފައި ވިޔަސް، ޚާއްސަ ފިޔަވަޅުތަކާ އެކު ކުނި އުކުމުގެ ޚިދުމަތް މިއަދު ފަށާނެ ކަމަށް ވެމްކޯއިން ބުނެފި އެވެ.\nކޮވިޑް-19 ކޮންޓްރޯލްކުރަން ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައި ވަނިކޮށް އިއްޔެ މާލެއިން އެ ބައްޔަށް ޕޮޒިޓިވް މީހަކު ފެނުމުން މާލެ ސަރަހައްދު ލޮކްޑައުން ކުރުމުން ވެމްކޯ އިން އިއްޔެ ވަނީ ކުނި އުކުމުގެ ޚިދުމަތް މަޑުޖައްސާލައިފަ އެވެ.\nވެމްކޯ އިން ނިންމާފައިވަނީ ގޭގެއިން އުކާލާ ކުނިތައް ކޮންމެ ދުވަހެއްގެ ހެނދުނު 12 އިން ފެށިގެން މެންދުރު 2:00 އާ ދެމެދު ކޮންމެ ގެއެއްގެ ތިރިއަށް ބޭލުމުން އެ ތަކެތި ވެމްކޯއިން ނަގާ ގޮތަށެވެ. އަދި ވިޔަފާރިތަކުން އުކާލާ ކުނި ހެނދުނު 9:00 އިން ފެށިގެން މެންދުރު 1:00 އާ ހަމަ އަށް ނަގަމުންދާ ކަމަށް ވެސް ވެމްކޯ އިން ބުންޏެވެ.\nއެކަމަކު އާންމު ކުނި ފިޔަވައި އެހެން ބާވަތުގެ ކުނިތައް މިދުވަސްވަރު ނުނަގާނެ ކަމަށް ވެމްކޯ އިން ބުންޏެވެ. އަދި ކޮވިޑް-19 އަށް ޝައްކުކުރެވޭ އަލާމާތްތައް ހުރި މީހަކު ފެނިގެން އައިސޮލޭޝަންގައި މީހުން ތިބޭ ގެތަކުން އަމިއްލަ އަށް ކުނި ބޭރަށް ނުނެރުމަށް އަންގައި، އަދި އެފަދަ ތަންތަނުން ކުނި ނެގުމަށް ޚާއްސަ ޓީމްތަކެއް ފޮނުވަން ވެސް ވެމްކޯ އިން މިހާރު ވަނީ ނިންމައިފަ އެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމުގައި ވެމްކޯގެ މެނޭޖިން ޑިރެކްޓަރު އާދަމް މުހައްމަދު ވިދާޅުވީ ކުނި ނެގުމުގެ މަސައްކަތްކުރާ މުވައްޒަފުންނަށް ރައްކާތެރިކަމުގެ ޚާއްސަ ސާމާނުތަކެއް ފޯރުކޮށްދީފައިވާ ކަމަށެވެ. އަދި ކޮންމެ ހާލަތަކަށް ދިޔަޔަސް، ވެމްކޯގެ ޚިދުމަތް މެދުކެނޑުމެއް ނެތި ލިބޭނެ ގޮތްތައް ހެދުމަށް އިންތިޒާމްތައް ހަމަޖައްސާފައިވާ ކަމަށް ވެސް އޭނާ ވިދާޅުވި އެވެ.\n"ކޮންމެ ހާލަތެއްގައި ވެސް އަޅުގަނޑުމެން މި ބަލަނީ އަޅުގަނޑުމެންގެ އޮޕަރޭޝަން ކިތަންމެ ބޮޑަކަށް ވައިޑް ކުރަން ޖެހުނަސް، އެކަންކަން އެންމެ ރައްކާތެރި ގޮތަކަށް ކުރެވޭނެ ގޮތަކަށް އިންތިޒާމް ކޮށްގެން އެކަންކަން ކުރަން." އާދަމް ވިދާޅުވި އެވެ.\nއާދަމް ވިދާޅުވީ މިދުވަސްވަރު ގޭގައި ކުނީގެ މިންވަރު ވީހާ ވެސް މަދުކުރަން އެދޭ ކަމަށާއި އަދި ކުނި އުކުމުގައި ރައްކާތެރި ގޮތަކަށް އެ ތަކެތި ބަންދު ކުރުމަށް އެދޭ ކަމަށެވެ. އަދި ކުނި ބަހައްޓާފައި ހުންނަ ސަރަހައްދުތަކަށް ވެމްކޯގެ މުވައްޒަފުންނަށް ފަސޭހައިން ވަދެވޭ ގޮތަށް ބެހެއްޓުމުގެ އިތުރުން ބަލި މީހުން ބޭނުންކުރާ ކުނި ފަދަ ތަކެތި ބަންދު ކުރުމުގައި ޚާއްސަ ސަމާލުކަމެއް ދިނުމަށް ވެސް އޭނާ އެދިވަޑައިގަތެވެ.\nކޮވިޑް-19 އަށް މާލެއިން މީހަކު ޕޮޒިޓިވް ވެފައި ވަނިކޮށް ރޭ ވެސް އިތުރު ދެ މީހަކު ވަނީ މާލެއިން އެ ބައްޔަށް ޕޮޒިޓިވްވެފަ އެވެ. އޭގެކުރިން އިނގިރޭސިވިލާތުން ރާއްޖެ އައި ހަތަރު ދިވެއްސަކާއި ފިލިޕީންސް އިން ރާއްޖެ އައި ދިވެއްސަކު ވެސް އެ ބައްޔަށް ޕޮޒިޓިވްވި އެވެ.\nއިތުރު ލިޔުންތައް ސިއްހަތު ކުނި ވެމްކޯ ސިއްހީ ކުއްލި ނުރައްކަލުގެ ހާލަތު\nމާދަމާ ކުނި ނަގަން އަލުން ފަށާނަން: ވެމްކޯ


Aneh olhunbolhun! Vote ge natheejaa neren tablet?!\nއަނެއް އޮޅުންބޮޅުން! ވޯޓްގެ ނަތީޖާ ނެރެން ޓެބްލެޓް؟!\n2013 ވަނަ އަހަރުގެ ރިޔާސީ އިންތިހާބުގެ ތެރެއިން ވޯޓު ކަރުދާސްތައް ގުނަނީ --\nދެ ކެންޑިޑޭޓުން ވާދަކުރާ ފުރަތަމަ ރިޔާސީ އިންތިހާބަށް ހަފުތާއަކަށްވުރެ މަދު ދުވަސްކޮޅަށްވެފައިވާއިރު އިންތިހާބާ ދިމާކޮށް ފެންމަތިވާ ކަންބޮޑުވުންތައް މަދެއް ނޫނެވެ. ފަހަރަކު ކަންބޮޑުވުމެއް ފެންމަތިވެ އިދިކޮޅު ފަރާތްތަކުން އިލެކްޝަން ކޮމިޝަން، އީސީއަށް ކުރާ އިތުބާރު އެއްކޮށްހެން ވަނީ ގެއްލިފަ އެވެ. ވޯޓްގެ ނަތީޖާ ވަކިދިމާލަކަށް އަނބުރާލަން ކަންތައްތަކެއް ރާވަމުންދާ ކަމަށް އީސީގެ މައްޗަށް ތުހުމަތު ކުރެވެނީ ގިނަ މައްސަލަތަކެއް ފެންމަތިވަމުންދާތީ އެވެ. މީގެ ކުރީގެ އިންތިހާބުތަކާ ހިލާފަށް އެތައް ކަމެއް ކުރަން އީސީއިން ވިސްނާފައި ވާތީ އެވެ. އެކި ފަހަރު އެކި ގޮތަށް\nނިންމުންތައް ބަދަލުވަމުން އަންނާތީ އެވެ.\nވޯޓު ގުނުމަށްފަހު ނަތީޖާ ވޯޓުލާ މަރުކަޒުގައި އިއުލާންކުރުމުގެ ބަދަލުގައި ނަތީޖާ ފުރަތަމަ ޓެބްލެޓަށް އެންޓާކުރަން އުޅޭ ކަމުގެ ތުހުމަތުތަކާއި އަޑުތައް މި ވަނީ ގަދަވެފަ އެވެ. މިފަހަރު ވޯޓްލާ މަރުކަޒުގައި ކުރާ އިދާރީ އެކިއެކި ކަންކަން ކުރުމުގައި ޓެބްލެޓް ބޭނުން ކުރާނެކަން އީސީއިން އޮތީ ނިންމައިފަ އެވެ. މީގެ ކުރިން މުޅިން ވެސް ބޭނުން ކުރީ ލެޕްޓޮޕެވެ. އިދިކޮޅު ފަރާތްތަކުން ބުނާ ގޮތުގައި ޓެބްލެޓް އަދި ލެޕްޓޮޕް ވެސް އިދާރީ ކަންކަމުގައި ބޭނުން ކުރުމަކީ މައްސަލައެއް ނޫނެވެ. އެކަމަކު މައްސަލަ ފެށޭ ހިސާބަކީ ނަތީޖާ އިއުލާން ކުރުމަށް ޓެބްލެޓްގެ ދައުރު ވަންނަ ހިސާބެވެ.\nމިކަން އެންމެ ފުރަތަމަ ފެންމަތި ކުރި، ގަލޮޅު ދެކުނު ދާއިރާގެ މެންބަރު އަހުމަދު މަހުލޫފް ވިދާޅުވަނީ، އިންތިހާބުގައި ވޯޓު ފޮށިތައް ކައިރީގައި އުޅޭނެ އޮފިޝަލުން ތަމްރީނު ކުރުމަށް ބޭއްވި ސެޝަންތަކުގައި އީސީއިން އިރުޝާދު ދެނީ އެންމެ ފުރަތަމަ ޓެބްލެޓަށް ނަތީޖާ އެންޓާކޮށް އީސީއަށް ފޮނުވުމަށެވެ. ވޯޓް އޮފިޝަލުންނާ ހަވާލާދީ މަހުލޫފް ވިދާޅުވާ ގޮތުގައި، މައިމަރުކަޒުގައި ނަތީޖާ އިއުލާން ކުރާނީ، ޓެބްލެޓް މެދުވެރިކޮށް ނަތީޖާ ޝީޓް އީސީއަށް ފޮނުވުމުން އެ ޝީޓް އެޕްރޫވް ކުރުމުން، ޝީޓް ޓެބްލެޓް މެދުވެރިކޮށް ޕްރިޓްކޮށްގެން އެވެ.\nރިޔާސީ އިންތިހާބު ބާއްވާނެ ތާރީހު އިއުލާން ކުރުމަށް އިލެކްޝަންސް ކޮމިޝަންއިން ބޭއްވި ބައްދަލުވުމުގެ ތެރެއިން -- އަހުމަދު ޝުރާއު |އަވަަސް\nއީސީއިން އެގޮތަށް އިރުޝާދު ދިން ކަމަށް ބުނާ، ޕްރެޒެންޓޭޝަންގެ ސްކްރީން ޝޮޓްތައް ވެސް ވަނީ މިހާރު އާންމުވެފަ އެވެ. އިލެކްޝަން ކޮމިޝަނުން ތައްޔާރުކޮށްފައިވާ ކަމަށް ބުނާ އެ ޕްރެޒެންޓޭޝަނުގައިވާ ގޮތުން ވޯޓު ގުނާ ނިމުމުން އެންމެ ފުރަތަމަ ޓެބްލެޓްގައިވާ ރިޒެލްޓް ޗެކާއިން ނަތީޖާ ޓެބްލެޓަށް އެންޓާ ކުރަންޖެހެ އެވެ. ޕްރިންޓް ކުރަން ޖެހެނީ ޓެބްލެޓުން ޖެނެރޭޓް ކުރާ ވަގުތީ ނަތީޖާ އެވެ. އޮފިޝަލުން ސޮއިކުރަން ޖެހެނީ ޓެބްލެޓުން ޖެނަރޭޓްކުރާ ޝީޓްގަ އެވެ. ވޯޓުލާ މަރުކަޒުގައި ބާރަށް ނަތީޖާ އިއުލާން ކުރާނީ އޭގެ ފަހުންނެވެ. އަދި ފެންނަ ގޮތަށް ތަށްކުރަނީ އެއަށްފަހު ކަމަށް މި ލިޔުންތަކުގައިވެ އެވެ.\nވާދަވެރި 2013 ވަނަ އަހަރުގެ ރިޔާސީ އިންތިހާބު ބޭއްވިއިރު އިލެކްޝަން ކޮމިޝަންގެ ރައީސްގެ މަގާމުގައި ހުންނެވި ފުއާދު ތައުފީގު ވިދާޅުވީ، މީގެކުރިން ރިޒަލްޑް ޗެކާއަށް ޑޭޓާ އަޅަނީ ވޯޓުލާ މަރުކަޒުތަކުގައި ނަތީޖާ އިއުލާންކުރުމަށްފަހު ކަމަށެވެ. އަދި ނަތީޖާ ޝީޓްގައި އަދަދުތައް ލިޔަނީ ގަލަމުން ކަމަށެވެ. ޓެބްލެޓަށް އަޅައިގެން ނަތީޖާ ޕްރިންޓް ކުރުމަކީ "ޖެހިގެން ހުރި ގެއަށް ކާރަކަށް އަރައިގެން ދިޔުން" ފަދަ ކަމެއް ކަމަށް އޭނާ ވިދާޅުވި އެވެ. އެއީ ގާނޫނާ ވެސް ހިލާފުވާ ކަމެއްކަން އެތައް އިންތިހާބުގައި އެތައް ޕްރެޝަރެއް ނެންގެވި ފުއާދު ވިދާޅުވި އެވެ.\nރިޔާސީ އިންތިހާބުގައި ވޯޓްފޮށި ހުޅުވުމުގެ މަސައްކަތް ކުރަނީ.\nއިދިކޮޅު ކެންޑިޑޭޓް އިބްރާހިމް މުހައްމަދު ސޯލިހު، އިބޫގެ ސްޕޯކްޕާސަން މާރިޔާ އަހުމަދު ދީދީވެސް ވިދާޅުވަނީ، ޓެބްލެޓަށް އެންމެ ފުރަތަމަ ނަތީޖާ އިއުލާން ކުރުމަކީ ބޮޑު ގޯހެއް ކަމަށެވެ. އޭނާ ވިދާޅުވީ އެއީ ކަނޑައެޅިގެން އިންތިހާބީ ގާނޫނުތަކާ ހިލާފަށް އީސީއިން ހިންގަން އުޅޭ ޖަރީމާއެއް ކަމަށެވެ. އަދި އެކަމަށް އިދިކޮޅު ފަރާތްތަކަށް އާބަސް ނުބުނާނެ ކަމަށާއި އެކަމާ ފުރިހަމަޔަށް ދެކޮޅު ހައްދަވާ ކަމަށް މާރިޔާ ވިދާޅުވެ އެވެ.\n"ފުރަތަމަ ނަތީޖާ ޓެބްލެޓަށް އެންޓާކޮށްގެން އެއަށް ފަހު ނަތީޖާ އިއުލާން ކުރުމަކީ ހަމަ ކަނޑައެޅިގެން ގާނޫނުގައި އޮތް ތަރުތީބާ ހިލާފަށް އީސީއިން ހިންގަން އުޅޭ އަމަލެއް،" މާރިޔާ ވިދާޅުވި އެވެ.\nއިންތިހާބުތަކާ ބެހޭ އާންމު ގާނޫނުގެ 57 ވަނަ މާއްދާގައިވާ ގޮތުން ވޯޓު ގުނާ ނިމުމުން ނަތީޖާ ޝީޓްގައި ސޮއިކުރާ ފަރާތްތައް ސޮއިކުރުމަށްފަހު ވޯޓުލާ މަރުކަޒުގައި ނަތީޖާ އިއުލާންކޮށް ޝީޓް އާންމުކޮށް ފެންނަ ގޮތަށް ބަހައްޓަންޖެހޭނެ އެވެ. އަދި ނަތީޖާ އިއުލާންކުރުމާއެކު ލަސްނުކޮށް އެ ނަތީޖާ މާލޭގައި ހުންނަ ވޯޓާބެހޭ މައި މަރުކަޒަށް ފޮނުވަން ޖެހޭނެ އެވެ. ގާނޫނުގައި ތަރުތީބުކޮށްފައިވާ އުސޫލަކީ މިއީ އެވެ.\nޓެބްލެޓަށް އަޅައިގެން ނަތީޖާ ޕްރިންޓް ކުރުމަކީ 'ޖެހިގެން ހުރި ގެއަށް ކާރަކަށް އަރައިގެން ދިޔުން' ފަދަ ކަމެއް ކަމަށް\nފުއާދު ތައުފީގް - އީސީގެ ކުރީގެ ރައީސް\nވޯޓު ގުނުމަށްފަހު ސޮއިކޮށް އެންމެ ފުރަތަމަ ނަތީޖާ އިއުލާން ކުރާނީ އެވެ. ޓެބްލެޓް މެދުވެރިކޮށް މައި މަރުކަޒަށް ޝީޓް ފޮނުވަން ޖެހޭނީ ޝީޓް އާންމުކޮށް ފެންނަ ގޮތަށް ބެހެއްޓުމަށްފަހު އެވެ. އެކަމަކު ސުވާލަކީ މިފަހަރު މި ތަރުތީބު ބަދަލުވީ ހެއްޔެވެ؟ ނަތީޖާ ޝީޓް ޓެބްލެޓަށް އެންޓާކޮށް އޭގެން ޖެނަރޭޓް ކުރާ ޝީޓެއް އިއުލާން ކުރުމުގެ މަގުސަދަކީ ކޮބައި ހެއްޔެވެ؟ އަދި ބޮޑު އެހެން ސުވާލެއް ވެސް އެބަ އޮތެވެ. މީގެ ކުރިން ބޭނުން ކުރި ލެޕްޓޮޕްތައް އީސީގެ ތެރޭގައި ހިރަފުސް އަރަން ހުރިއިރު އަލަށް ޓެބްލެޓްތަކެއް އޯޑަރުކޮށްގެން ގެނެސް އިންތިހާބުގެ މަސައްކަތް ކުރަނީ ކީއްވެ ހެއްޔެވެ؟\nމިފަދަ ކޮންމެ ތުހުމަތެއް ވެސް އިލެކްޝަން ކޮމިޝަނުން ދޮގު ކުރެ އެވެ. ނޫނީ އެކަމުގައި ސީދާ ޖަވާބެއް ނުދީ ކޮންމެވެސް އެހެން ވާހަކައެއް ދައްކަ އެވެ. ވޯޓު ގުނުމުގައި މި ފަހަރު ތަފާތުވުންތައް ހުންނާނެ ކަމަށް ބެލެވެން ފެށުމުން ވެސް އިލެކްޝަން ކޮމިޝަންގެ ރައީސް އަހުމަދު ޝަރީފު ވަނީ ވޯޓު ގުނުމާއި އިއުލާން ކުރުމުގެ މަރުހަލާ އަށް އެއްވެސް ތަފާތެއް ނާންނާނެ ކަމުގެ ޔަގީންކަން ދެއްވާފަ އެވެ.\nމީގެ ކުރިން ބޭއްވި އިންތިހާބުގައި، ވޯޓްލުން ކުރިޔަށް ގެންދަނީ. -- | އިލެކްޝަން ކޮމިޝަން\nޝަރީފު ނޫސްވެރިންނަށް ވިދާޅުވެފައިވަނީ ޓެބްލެޓު ބޭނުންކޮށްގެން ނަތީޖާ އިއުލާން ކުރަން އުޅޭ ކަމަށް ވާހަކަ ދެކެވުނަސް ނަތީޖާ އިއުލާން ކުރާނީ ވޯޓު ފޮށި ބަހައްޓާ މަރުކަޒެއްގެ އެންމެ އިސް ވެރިޔާ ކަމަށެވެ. ޓެބްލެޓަކުން އެކަން ނުކުރާނެ ކަމަށެވެ. ޝީޓް މަރުކަޒުގައި ތަތްކުރުމަށް ފަހުގައި ނޫނީ މައި މަރުކަޒަށް ނުފޮނުވާނެ ކަމަށް ވެސް އޭނާ ވިދާޅުވެފައިވެ އެވެ. މަރުކަޒުތަކުން ނަތީޖާ އިއުލާން ނުކުރަނީސް އެ ކޮމިޝަނަށް އެއްވެސް ނަތީޖާއެއް ނޭނގޭނެ ކަމަށް ޝަރީފް ވިދާޅުވެ އެވެ.\nޝަރީފުގެ ޔަގީންކަމާއި އާންމުވެފައިވާ ސްކްރީން ޝޮޓްތަކުގައިވާ ވާހަކަތައް ފުށު އަރާއިރު އެ ސްކްރީން ޝޮޓްތަކުގެ ހަގީގަތް އިލެކްޝަން ކޮމިޝަނުން އަވަހަށް ހާމަކުރަންޖެހެ އެވެ. ގާނޫނާ ހިލާފުވާ ގޮތަށް ޓެބްލެޓުން ނަތީޖާ ޝީޓް ޖެނެރޭޓްކުރުމާ ގުޅޭ ގޮތުން އެ ކޮމިޝަންގެ ސާފު ޖަވާބެއް ބޭނުންވެ އެވެ.\nރައީސް އަބްދުﷲ ޔާމީން ރައީސް އިބްރާހިމް މުހައްމަދު ސޯލިހު އިލެކްޝަންސް ކޮމިޝަން + ރިޔާސީ އިންތިހާބު 2018


ކާބުލްގެ ގްރީންޒޯންގެ ސަރަހައްދަށް ދިން ރޮކެޓް ހަމަލާތަކެއްގައި 8 މީހުން މަރުވެއްޖެ – Dhuvas Online\nއަފްޣާނިސްތާނުގެ ކާބުލްގެ ގްރީންޒޯންގެ ސަރަހައްދަށް ދިން ރޮކެޓް ހަމަލާތަކެއްގައި 8 މީހުން މަރުވެއްޖެ އެވެ.\nރިޕޯޓުތައް ބުނާގޮތުގައި ގްރީންޒޯން ސަރަހައްދަސށް ރޮކެޓުގެ 23 ހަމަލާއެއް ވަނީ ދީފަ އެވެ.\nމި ހަމަލާތަކުގެ ޒިންމާ މިހައިތަނަށް އެއްވެސް ފަރާތަކުން ނަގާފައެއް ނުވެއެވެ.\nމި ހަމަލާތައް ދީފައިވަނީ ރޮކްޓްތައް ޓްރަކެއްގައި ހަރުކޮށްފައި ބަހައްޓައިގެން ކަމަށާއި މި ޓްރަކަށް، އެއްވެސް ދިމާލަކުން ސެކިއުރިޓީ ބަލަހައްޓާ ފަރާތްތަކަށް ނޭގި ވެރިރަށް ކާބުލްއަށް ވަދެވުނު ގޮތެއް ހޯދުމަށް މިހާރު ޚާއްސަ ތަހުގީގެއް ކުރަމުންދާ ކަމަށް ވެސް އޮފިޝަލުންނާ ހަވާލާދީ ރިޕޯޓުތައް ބުނެއެވެ.\nމިހައިތަނަށް 8 މީހުން މަރުވިކަން ޔަގީންވެފައިވީ ނަމަވެސް މި އަދަދު އިތުރުވެ، ޒަޚަމްވި މީހުންގެ ޢަދަދު ވެސް މަތިވުމަކީ އެކަށީގެންވާ ކަމެއް ކަމަށް ވެސް ރިޕޯޓުތައް ބުނެއެވެ.\nވެރިރަށް ކާބުލްއަކީ5މިލިއަނަށްވުރެ ގިނަ މީހުންގެ އާބާދީއެއް އޮންނަ ސިޓީއެކެވެ.\nއެމެރިކާގެ ސްޓޭޓް ޑިޕާޓްމަންޓުން ހާމަކޮށްފައިވާ ގޮތުގައި އެމެރިކާގެ ސެކެޓްރީ އޮފް ސްޓޭޓް ހޮނިހިރު ދުވަހު، އަފްޣާނިސްތާނާއި ތާލިބާންގެ ފަރާތުން މަޝްވަރާތަކުގައި ބައިވެރިވާ މަންދޫބުންނާއި ގަތަރުގައި ބައްދަލުކުރުމަށްވެސް ވަނީ ހަމަޖެހިފައެވެ\nކާބުލްގެ ގްރީން ޒޯންއަކީ ބޭރު ގައުމުތަކުގެ އެމްބަސީތަކާއި، އަދި ބޭރު ގައުމުތަކަށް ނިސްބަތްވާ އެތަކެއް ކުންފުނިތަކެއް ހިމެނޭގޮތުން ސަލާމަތީ ފިޔަވަޅުތައް އިންތިހާއަށް ވަރުގަދަ ކޮށްފައި އޮންނަ ސަރަހައްދެކެވެ.\nޕޮލިސީ ޑައިލޮގްގެ5ވަނަ ބައްދަލުވުން އަންނަ ހޯމަ ދުވަހު ބާއްވަނީ..\nޓްރަމްޕު ޖޫނިއަރ ކޮވިޑަށް ޕޮޒިޓިވްވުމުން ކަރަންޓީނަށް ވަޑައިގެންފި


ލޮކްޑައުންގެ ޙާލަތުގައި އެކި ދުވަސްމަތިން ހާހަކަށްވުރެ ގިނަ ހަދިޔާކޮތަޅު ބެހި5އަހަރުގެ ސޯފީ- ގިނަބައަކު ޙައިރާންކުރުވައިފި!\nދަރިންގެ ކަންކަމުގަ އިތުބާރުކުރެވޭނެ މީހަކު ނެތެވެ! އޮތީ ބެލެހެއްޓިވަރެކެވެ!\nބްރެޒިލްގަ ޓެސްޓްކުރާ މީހުންގެ ދެބައިކުޅަ އެއްބައި ޕޮޒިޓިވްވާން ފަށައިފި! މިޞުރުގަ ހަފްލާތައް ހުއްދަކުރަނީ!\nއަހަރެން މިހިރީ އުފަލުން! އަހަރެން ނުކުޅެދުންތެރިކަންހުރި ފިރިހެނަކު ދެކެ ލޯބިވުމަކީވެސް ކައިވެނި ކުރުމަކީވެސް އެހެން ބައަކާ ބެހޭ ކަމެއް ނޫން!: ހަނާ\nމަންމައަކު އޭނާގެ5ދަރިން މަރާލާފަ އޮތްތަން ފެނުމުން ފުލުހުން ގެއިން ނުކުތީ ރޮމުން!\nއެމޭޒަންގެ ފައުންޑަރ ޖެފް ދުނިޔޭގެ ފުރަތަމަ ދުއިސައްތައިން މަތީ ބިލިއަނަރަށް!


26 އޮކްޓޫބަރ 2017\nފ.އަތޮޅު ކައުންސިލްގެ ރެކްރިއޭޝަން ކުލަބު "އެއްބައިވަންތަ ކަމުގެ ރޫޙްގެ" ގެ ފަރާތުން ފޭސަ އަދަބީ ފޯވަހި 2017 ގެ ނަމުގައި ނިލަންދޫގައިހުރި ސަރުކާރާއި، ރައްޔިތުންގެ މުވައްސަސާ ތަކަށް ހުޅުވާލައިގެން 2017 އޮކްޓޫބަރ މަހުގެ 26 އިން 28 އަށް އަދަބީ މުބާރާތެއް ބާއްވައިފިއެވެ. މި އަދަބީ މުބާރާތުގައި ހިމެނެނީ މަދަޙަ ކިއުމާއި، ރައިވަރު ކިއުމާއި، ބައިތުބާޒީ އެވެ.\nމިމުބާރާތުގެ މަޤްޞަދަކީ މުވައްސަސާތަކުގެ މުވައްޒަފުންގެ މެދުގައި އެއްބައިވަންތަކަން ޤާއިމް ކުރުމާއި، ނިލަންދޫގައި އުވެމުން އަދި ނެތެމުންދާ އަދަބީ ކަންކަން ދިރުވައި އާލާ ކުރުމެވެ.\nމިމުބާރާތް ހުޅުވުމުގެ ރަސްމިއްޔާތު އޮތީ 26 އޮކްޓޫބަރ 2017 ވަނަ ދުވަހުރޭ 8.15 ގައި ފ.އަތޮޅު ތަޢުލީމީ މަރުކަޒުގައެވެ. މި މުބާރާތުގެ ޝަރަފްވެރި މެހުމާނަކީ ފ.އަތޮޅު ކައުންސިލްގެ ރައީސް އަލްފާޟިލް ޢުމަރު ޒާހިރެވެ. މި މުބާރާތް ހުޅުއްވައި ދެއްވަމުން ޝަރަފްވެރި މެހުމާން އަލްފާޟިލް ޢުމަރު ޒާހިރު ދެއްކެވި ވާހަކަ ފުޅުގައި އަތޮޅުކައުންސިލްގެ މުވައްޒަފުން އިސް ނަގައިގެން ބާއްވާ މި މުބާރާތަކީ ވަރަށް ރަގަނޅު މުބާރާތެއް ކަމަށާއި، މި މުބާރާތުގެ ސަބަބުން ނެތެމުންދާ އަދި އުވިގެންދާ ކަންކައްތަކަށް ދިރުވައި އާލާކުރުމަށް މަގު ފަހިވެގެންދާނެ ކަމަށާއި، ކުރިއަށް އޮތްތަނުގައި މި މުބާރާތް ބާއްވާއިރު، އިތުރު އެހެން ކަންތައްތައް ހިމަނައިގެން މުބާރާތް ބޭއްވުމަށާއި، މި މުބާރާތުގައި ނިލަންދޫގައިހުރި ހުރިހާ މުވައްސަސާތަކުން ބައިވެރި ވުމަށް އެދިލެއްވިއެވެ.\nމިމުބާރާތުގައި ބައިވެރި ވެފައިވަނީ 03 މުވައްސަސާއިންނެވެ. އެއީ، ފ.އަތޮޅު ހޮސްޕިޓަލް، ފ.ނިލަންދޫ ކައުންސިލްގެ އިދާރާ އަދި ޒުވާނުންގެ މަރުކަޒުންނެވެ. މި މުބާރާތުގައި ވަނަވައަށް ދިޔަ މުވައްސަސާތައް ތިރީގައި އެވަނީއެވެ.\n01 ވަނަ މުވައްސަސާ: ފ.ނިލަންދޫ ކައުންސިލްގެ އިދާރާ\n02 ވަނަ މުވައްސަސާ: ފ.އަތޮޅު ހޮސްޕިޓަލް\n01 ވަނަ މުވައްސަސާ: ފ.ނިލަންދޫ ޒުވާނުންގެ މަރުކަޒު\n02 ވަނަ މުވައްސަސާ: ފ.ނިލަންދޫ ކައުންސިލްގެ އިދާރާ\n03 ވަނަ މުވައްސަސާ: ފ.އަތޮޅު ހޮސްޕިޓަލް\n03 ވަނަ މުވައްސަސާ: ފ.ނިލަންދޫ ކައުންސިލްގެ އިދާރާ


ޔާމީންގެ ޝަރީއަތުގެ ހުރިހާ މަރުހަލާއެއް ލައިވްކުރުމަށް އިދިކޮޅުން ގޮވާލައިފި – Dhen.mv\nޔާމީންގެ ޝަރީއަތުގެ ހުރިހާ މަރުހަލާއެއް ލައިވްކުރުމަށް އިދިކޮޅުން ގޮވާލައިފި\nމަނީ ލޯންޑަރިންގެ ކުށް ސާބިތުވެ ފަސް އަހަރަށް ޖަލަށްލާފައިވާ ކުރީގެ ރައީސް އަބްދުﷲ ޔާމީންގެ ޝަރީއަތުގެ ހުރިހާ މަރުހަލާއެއް ލައިވްކޮށްދިނުމަށް އިދިކޮޅުން ގޮވާލައިފިއެވެ.\nޔާމީންގެ މައްޗަށް ކްރިމިިނަލް ކޯޓުން އިއްވި ފަސް އަހަރުގެ ޖަލު ހުކުމުގެ އިސްތިއުނާފް ޝަރީއަތުގެ ފުރަތަމަ އަޑުއެހުން މިއަދު ހެނދުނު ހައިކޯޓުގައި ތާވަލުކޮށްފައިވާއިރު މި އަޑުއެހުން ލައިވް ނުކުރަން ވަނީ ނިންމާފައެވެ. ނަމަވެސް ކްރިމިނަލް ކޯޓުގައި ކުރިއަށްދިޔަ ޔާމީންގެ ޝަރީއަތުގެ މަދެއް އަޑުހެމެއް ފިޔަވައި ހުރިހާ އަޑުއެހުމެއް ވެސް ލައިވްކޮށްފައިވެއެވެ.\nއިދިކޮޅު ޕީޕީއެމް/ޕީއެންސީން ރޭ ބޭއްވި ޖަލްސާއެއްގައި ވާހަކަދައްކަމުން ޕީއެންސީގެ ރައީސް އަބްދުއްރަހީމް އަބްދުﷲ(އަދުރޭ) ވިދާޅުވީ ޔާމީންގެ ޝަރީއަތުގެެ ފުރަތަމަ މަރުހަލާ ލައިވްކޮށް ކުރިއަށް ގެންދިޔުމަށްފަހު އިސްތިއުނާފްގެ މަރުހަލާ ލައިވް ނުކުރަން ނިންމި ނިންމުމާމެދު ސުވާލު އުފެދޭ ކަމަށާއި ޕީޕީއެމް/ޕީއެންސީން އެދެނީ ޔާމީންގެ ޝަރީއަތުގެ ހުރިހާ މަރުހަލާއެއް ލައިވްކޮށްދިނުމަށް ކަމަށެވެ.\nޔާމީންގެ ޝަރީއަތުގެ ފުރަތަމަ މަރުހަލާއިން އެމަނިކުފާނުގެ މައުސޫމުކަން ރައްޔިތުންނަށް ހާމަވެފައިވާ ކަމަށާއި އިސްތިއުނާފް މަރުހަލާ ލައިވް ނުކުރަން ނިންމީ ސަރުކާރުން އެކަން އެގޮތަށް ކުރަން ބޭނުން ނުވާތީ ކަމަށްވެސް އަދުރޭ ވިދާޅުވިއެވެ.\n"އަޅުގަނޑު ދެކޭގޮތުގައި މި ޝަރީއަތުގެ ދެވަނަ މަރުހަލާ ލައިވް ނުކުރަން މި ނިންމި ނިންމުމަކީ އެއީ ފުރަތަމަ މަރުހަލާ ލައިވް ކުރީމަ މި މައްސަލަ ވަރަށް ސާފުކޮށް ރައްޔިތުންނަށް އޮޅުންފިލީމަ، އެކަމާދެތެރޭ މި ސަރުކާރުން ޖެހުލުންވީ. އެހެންވެގެން ސަރުކާރުން ބޭނުންފުޅުވި ކަމަށް އަޅުގަނޑު ގަބޫކުރަނީ ދެން އެއްވެސް މަރުހަލާއެއް ލައިވް ނުކުރަން" އަދުރޭ ވިދާޅުވިއެވެ.\nފަސް އަހަރަށް ޖަލަށްލުމުގެ އިތުރުން ހަ މަސް ދުވަހުގެ ތެރޭގައި ފަސް މިލިއަން ޑޮލަރުގެ ޖޫރިމަނާއެއް މީރާއަށް ދައްކަން ވެސް ހުކުމުގައި ބުނެފައިވެއެވެ.


China in America ah ethere kuraa mudhalun nagaa fee huhttaalanee\nޗައިނާއިން އެމެރިކާއަށް އެތެރެކުރާ މުދަލުން ނަގާ ފީ ހުއްޓާލަނީ\nޓްރޭޑް ޑީލްގެ ފުރަތަމަ ފޭސް ކާމިޔާބުކަމާއެކު ނިންމާލުމަށް ދަނީ މަސައްކަތް ކުރަމުން\nގޭތެރޭގައި ބޭނުންކުރާ ސާމާނުން %15 ޓެކްސް އުވާލުމަށް މަޝްވަރާކުރަނީ\nޗައިނާއިން އެހެނިހެން ގައުމުތަކުގެ ވިޔަފާރި ވެރިންނަށް ފަހި ގޮތްތަކެއް ހޯދައިދޭނެ\nކ. މާލެ |7ނޮވެންބަރ 2019 | ބުރާސްފަތި 09:46 | 4,177\nޗައިނާގެ ރައީސް އެމެރިކާގެ ރައީސްއާއެކު - އަލްޖަޒީރާ\nޗައިނާއިން އެމެރިކާއަށް އެތެރެކުރާ މުދަލުން ނަގާ ފީ ހުއްޓާލުމަށް މަޝްވަރާކޮށްފިއެވެ.\nފައިނޭންޝިއަލް ޓައިމްސްއިން ރިޕޯޓުކުރާ ގޮތުގައި އެމެރިކާ ސަރުކާރުން ދަނީ ޗައިނާއިން އެތެރެކުރާ ބައެއް މުދަލުން ނަގާ ޓެކްސް ނުވަތަ ފީ ހުއްޓާލުމާމެދު މަޝްވަރާކުރަމުންނެވެ.\nމިމަޝްވަރާތައް މިގޮތަށް ފެށީ ދެޤައުމުގެ ސަރުކާރުން ސޮއި ކުރަން ހަމަޖެހިފައިވާ ވިޔަފާރީގެ އެއްބަސްވުމުގެ ފުރަތަމަ މަރުޙަލާ ފަސޭހަކަމާއެކު ކުރިޔަށް ގެންދިއުމަށް މަގުފަހިކޮށްދިނުމުގެ ގޮތުން ކަމަށް ވެސް މީޑިއާ ރިޕޯޓުގައިވެއެވެ.\nއެގޮތުން ވައިޓްހައުސް އޮފިޝަލުން ދަނީ ޗައިނާއިން އިންޕޯޓު ކުރާ 112 ބިލިއަން ޑޮލަރުގެ މުދަލުން ނަގާ ޓެކްސް އުވާލުމަށް މަޝްވަރާ ކުރަމުންނެވެ. އަދި އަންނައުނާއި، ގޭތެރޭގައި ބޭނުންކުރާ ސާމާނުތަކުން ނަގަމުން އައި 15 ޕަސެންޓްގެ ޓެކްސް އުވާލުމަށް މަޝްވަރާކޮށްފައިވާ ކަމަށްވެސް ވައިޓްހައުސްގެ5އޮފިޝަލަކާ ހަވާލާދީ އަލްޖަޒީރާގައި ވަނީ ރިޕޯޓުކޮށްފައެވެ.\nމީގެ އިތުރުން ޗައިނާގެ އޮފިޝަލަކާ ހަވާލާދީ އަލްޖަޒީރާއިން ބުނެފައިވަނީ ދެގައުމުގެ ރައީސުން އެމެރިކާގައި ބައްދަލުކުރާނެ ތަނެއް ފައިނަލް ކުރުމަށް ޗައިނާގެ އޮފިޝަލް އިން އެކިތަންތަން ބަލަމުންދާ ކަމަށެވެ.\nއެމެރިކާގެ ކޮމަރސް ސެކްރެޓަރީ ވިލްބަރ ރޯސް ވިދާޅުވީ ޓްރޭޑް ޑީލްގެ ފުރަތަމަ ފޭސް ކާމިޔާބު ކަމާއެކު ނިންމާލުމަށް ގިނަ އަދި ރަނގަޅު ކާމިޔާބު ކަންތައްތަކެއް ކުރެވިފައިވާ ކަމަށެވެ.\nޗައިނާ އިންޓަނޭޝަނަލް އެކްސްޕޯގައި ޗައިނާގެ ރައީސް ޝީ ޖިންޕިންގް ވިދާޅުވީ ހުރިހާ ޤައުމުތަކުން ގުޅިގެން ފަސޭހަ ކަމާއެކު ވިޔަފާރި ކުރެވޭނެ ގޮތް ހޯދުމަށް މަސައްކަތް ކުރުން ވަރަށް މުހިންމު ކަމަށާއި، ޗައިނާއިން ވެސް ކުރިއަށް އޮތްތަނުގަ އެހެނިހެން ޤައުމުތަކުގެ ވިޔަފާރި ވެރިންނަށް ފަހި ގޮތްތަކެއް ހޯދައިދޭނެ ކަމަށެވެ. އަދި ޗައިނާއަށް އިންޕޯޓު ކުރެވޭ އެހެން ޤައުމުތަކުގެ މުދަލުން ނަގާ ޓެކްސް ކުޑަ ކުރާނެ ކަމަށް ވެސް ޗައިނާގެ ރައީސް ވިދާޅުވެފައިވާކަމަށް ބޭރުގެ މީޑިއާތަކުން ބުނެއެވެ.


Hohalhain salaamai kuri kudhin Manchester-Everton match ah | Mihaaru\nތައިލެންޑުގެ ހޮހަޅައިން ނެރުނު ކުދިން އޯލްޑް ޓްރެފޯޑުގައި.\nހޮހަޅައިން ސަލާމަތްކުރި ކުދިން ޔުނައިޓެޑް-އެވަޓަން މެޗަށް\n28 އޮކްޓޯބަރ 2018 - 13:37\nބެންކޮކް (އޮކްޓޯބަރު 28) - ތައިލެންޑުގެ ތަމް ލުއާން ހޮހަޅައިން މި އަހަރުގެ ޖުލައި މަހު ސަލާމަތް ކުރި 12 ކުދިންނާއި ކޯޗު މެންޗެސްޓާ ޔުނައިޓެޑާއި އެވަޓަން މިރޭ ޕްރިމިއާ ލީގުގައި ކުޅޭ މެޗު ބަލަން އޯލްޑް ޓްރެފޯޑަށް ދާނެ އެވެ.\nތައިލެންޑުގެ ވައިލްޑް ބޯސް ފުޓުބޯޅަ ޓީމަށް ނިސްބަތްވާ ކުދިން ދެ ހަފުތާ ފަހުން، އުނދަގޫ އޮޕަރޭޝަނަކަށް ފަހު، ހޮހަޅައިން ސަލާމަތް ކުރުމާ އެކު ޔުނައިޓެޑުގެ އެގްޒެކެޓިވް ވައިސް-ޗެއާމަން އެޑް ވުޑްވާޑް ވަނީ މެންޗެސްޓާ ޔުނައިޓެޑް ކުޅޭ މެޗެއް ބަލަން އެ ކުދިން އޯލްޑް ޓްރެފޯޑަށް ދިއުމަށް ދައުވަތު ދީފަ އެވެ.\nހޮހަޅައިން ނެރުނު ކުދިންނާ މެންޗެސްޓާ ޔުނައިޓެޑުގެ ކޯޗު މޮރީނިއޯ ބައްދަލު ކުރަނީ.\nހޮހަޅައިން ނެރުނު ކުދިން އިއްޔެ ވަނީ ޔުނައިޓެޑުގެ ކޯޗު ހޯސޭ މޮރީނިއޯއާ ބައްދަލުކޮށްފަ އެވެ.\nމެޗުގެ ކުރިން އެ ކުދިން ދަނޑު ވަށައި ހިނގާލާނެ ކަމަށްވެ އެވެ. އަދި އެ ކުދިން މެޗު ބަލަން ތިބޭނީ ޑައިރެކްޓާސް ބޮކްސްގަ އެވެ. މެންޗެސްޓާ އާއި އެވަޓަން ބައްދަލު ކުރާ މެޗު ފަށާނީ މިރޭ ރާއްޖޭ ގަޑިން9ޖަހާއިރު އެވެ.\nހޮހަޅައިން ކުދިން ސަލާމަތް ކުރުމުގައި އިނގިރޭސި ވިލާތުގެ ޑައިވަރުން ވަނީ ބޮޑު އެހީތެރިކަމެއް ދީފަ އެވެ.\nއިތުރު ލިޔުންތައް މެންޗެސްޓާ ޔުނައިޓެޑް ތައިލެންޑު އެވަޓަން ތައިލެންޑްގެ ހޮހަޅައިގައި ކުދިންތަކެއް ތާށިވުން\nހޮހަޅައިން ސަލާމަތްވި ކުދިން އޯލްޑް ޓްރެފޯޑަށް


އާބިޓްރޭޝަން ބޯޑަށް ލަފާދޭން 10 މެމްބަރުންގެ ކޮމެޓީއެއް! | | Sangu News\nއާބިޓްރޭޝަން ބޯޑަށް ލަފާދޭން 10 މެމްބަރުންގެ ކޮމެޓީއެއް!\n2 އޮކްޓޯބަރ 2019 - 08:05\nއާބިޓްރޭޝަން ބޯޑަށް ލަފާ ދިނުމަށް 10 މެމްބަރުންގެ ކޮމެޓީއަށް އައްޔަން ކުރަނީ: ފައިލް ފޮޓޯ\nމޯލްޑިވްސް އިންޓަނޭޝަނަލް އާބިޓްރޭޝަން ބޯޑަށް ލަފާދިނުމަށް10 މެމްބަރުންގެ މައްޗަސް އެކުލެވޭ ކޮމެޓީއެއް އެކުލވައިލަން އާބިޓްރޭޝަން ބޯޑުން ނިންމައި މަގާމަށް ކުރިމަތި ލުމުގެ ފުރުސަތު ހުޅުވައިލައިފިއެވެ.\nއާބިޓްރޭޝަން ސެންޓަރުން ކުރި އިއުލާނެއްގައި ބުނެފައި ވަނީ އެ ސެންޓަރު އާބިރޭޝަން ގަވާއިދުތައް މުރާޖައާކޮށް ބޮޑު މެންބަރުންނަށް ލަފާ ދިނުމަށް 10 މެންބަރުންގެ ކޮމިޓީއެއް އެކުލަވާލަން ބޭނުންވާ ކަމަށެވެ. ވީމާ އެ ކަމަށް ޝައުގުވެރިވާ ފަރާތްތަކަށް މި މަހުގެ 14 ވަނަ ދުވަހުގެ މެންދުރުފަހު 13:30 ގެ ނިޔަލަށް އެ ފުރުސަތު ހުޅުވާލާފައިވާ ކަމަށް އެ އިއުލާނުގައިވެ އެވެ.\nއާބިޓްރޭޝަން ސެންޓަރުގެ ބޯޑަށް ލަފާ ދޭ ކޮމިޓީއަށް ކުރިމަތިލާ ފަރާތަކީ ގާނޫނީ ދާއިރާއިން ނުވަތަ ގާނޫނާއި ޝާރީއާގެ ދާއިރާއިން 10 އަހަރު ދުވަހުގެ ތަޖުރިބާ ލިބިފައިވާ މީހަކަށް ވާން ޖެހެ އެވެ. އަދި އާބިޓްރޭޝަން ދާއިރާގެ އަމަލީ ތަޖުރިބާ ލިބިފައިވުމަކީ ވެސް އެ ކޮމިޓީގެ މެންބަރު ކަމަށް ކުރިމަތިލުމުގެ ޝަރުތެކެވެ.\nއާބިޓްރޭޝަންގެ ގާނޫނު 2013 ގައި ވުޖޫދުވެ އެ ގާނޫނުގެ ދަށުން އުފައްދަން ޖެހޭ އާބިޓްރޭޝަން ސެންޓަރު ހުޅުވީ އޭގެ ހަ އަހަރު ފަހުންނެވެ. އަދި އެ ސެންޓަރުގެ ބޯޑު ވެސް މިހާރު އެކުލަވާލެވިފައިވެ އެވެ. އެއީ ބޮޑުގެ ޗެއާޕާސަން އަހުމަދު ޝަހުދީއާއި، ވައިސް ޗެއާޕާސަން ހުސައިން ސިރާޖުގެ އިތުރުން މެންބަރު ސަފާ ޝަރީފެވެ.


Yameen massalaigaa bahdhalu kureveykah neiy: Shujau Usman\nއަދުރޭ، ޔާމީން އަދި ޝުޖާޢު އުސްމާން\nޔާމީންގެ މައްސަލާގައި ބައްދަލުކުރެވޭކަށް ނެތް: ޝުޖާޢު އުސްމާން\n01 ޖުލައި 2020 - 16:12:30\nމަނީ ލޯންޑަރިންގެ ކުށުގައި ފަސް އަހަރު ދުވަހުގެ ޖަލު ހުކުމެއް ތަންފީޒުކުރަމުންދާ، ކުރީގެ ރައީސް އަބްދުﷲ ޔާމީންގެ އިސްތިއުނާފް ޝަރީއަތުގެ މައްސަލާގައި އިދިކޮޅު ކޯލިޝަނާ ބައްދަލުކުރެވެން ނެތް ކަމަށް ހައިކޯޓުގެ އިސްފަނޑިޔާރު ޝުޖާޢު އުސްމާނު ވިދާޅުވެއްޖެއެވެ.\nޝުޖާޢު އުސްމާނާ ހަވާލާދީ ހައިކޯޓުން މިހެން ބުނެފައިވަނީ، އިސްފަނޑިޔާރު ޝުޖާޢު އުސްމާނާ ބައްދަލުކުރުމަށް އެދި އިދިކޮޅު ކޯލިޝަނުން ފޮނުވި ސިޓީގެ ޖަވާބުގައި އަންގާރަ ދުވަހުއެވެ.\nފަސް އަހަރުގެ ޖަލު ހުކުމެއް ތަންފީޒުކުރަމުންދާ ރައީސް ޔާމީންގެ މައްސަލައިގެ އިސްތިއުނާފު ލަސްވަމުންދާ ކަމަށް ބުނެ، އިދިކޮޅު ކޯލިޝަނުން ވަނީ ކަންބޮޑުވުންފާޅުކޮށްފައެވެ. އަދި ހައިކޯޓުގެ އިސް ބޭފުޅުންނާ ބައްދަލުކުރުމަށްކަމަށް ވިދާޅުވެ، އެ ކޯލިޝަންގެ ބައެއް ބޭފުޅުން މިއަދު މެންދުރެއްހާއިރު ހައިކޯޓަށްވެސް ވަޑައިގަތެވެ.\nއިދިކޮޅު ކޯލިޝަނުން ހައިކޯޓަށް ފޮނުވި ސިޓީގެ ޖަވާބުގައި، ހައިކޯޓުން ބުނެފައިވަނީ މައްސަލައިގެ ޚަސްމެއްކަމުގައި ނުހިމެނޭ ފަރާތަކާއި ބައްދަލުކުރެވެން ނެތް ކަމަށް، ރައީސް ނަޝީދުގެ މައްޗަށް ތޭރަ އަހަރުގެ ޖަލު ހުކުމެއް އިއްވި ފަނޑިޔާރުންގެ ބެންޗުގައި ހިމެނޭ އިސް ފަނޑިޔާރު ޝުޖާއު އުސްމާނު ވިދާޅުވި ކަމަށެވެ.\nމި މައްސަލައިގެ ޝަރީޢަތް މިހާރު ފެށި ކުރިއަށްދާއިރު، މައްސަލަ އިސްތިއުނާފުކުރާ ފަރާތުން ކޯޓުގައި ދައްކަން ބޭނުންވާ އެންމެހާ ވާހަކަތަކާއި، ހުށަހަޅަން ބޭނުންވާ އެންމެހާ ކަންތައް ހުށަހެޅުމުގެ ފުރުސަތު އެފަރާތަށް ލިބިގެންވެއެވެ. އަދި މައްސަލައިގެ ޚަސްމެއްކަމުގައި ނުހިމެނޭ ފަރާތަކާއި، ބައްދަލުކޮށް މައުލޫމާތު ހިއްސާކުރުމަކީ މި ކޯޓުން އަމަލުކުރަމުންދާ އުޞޫލެއްކަމުގައި ނުވާތީ، އެދިވަޑައިގެންފައިވާ ގޮތަށް އަމަލުކުރެވެން ނެތް ކަމަށް އިސްފަނޑިޔާރު ވިދާޅުވެފައިވާތީ އެ ވާހަކަ ދެންނެވީމެވެ.\nޔާމީންގެ މައްސަލައިގައި އިދިކޮޅު ފަރާތްތަކާއި ބައްދަލުކުރައްވަން ހައިކޯޓުގެ އިސްފަނޑިޔާރު ޝުޖާއު އުސްމާނު ދެކޮޅު ހެއްދެވި އިރު، މިދިޔަ ރިޔާސީ އިންތިޚާބުގެ ތެރޭގައި ރައީސް ޔާމީނާއި އެކު ޕީޕީއެމްގެ ކެމްޕެއިން ހަރަކާތެއްގައި ޝުޖާޢު އުސްމާނު ބައިވެރިވެފައިވާ ކަމަށް ތުހުމަތު ކުރާ މައްސަލައެއް ޖޭއެސްސީއަށް ހުށަހަޅާފައިވެއެވެ. އަދި މީގެ އިތުރުންވެސް ޝުޖާޢު އުސްމާނުގެ ތަފާތު ހަތަރެއް ނުވަތަ ފަސް މައްސަލައެއް ޖޭއެސްސީން އަންނަނީ ބަލަމުންނެވެ.\nޝުޖާއު އުސްމާންހައިކޯޓްރައީސް ޔާމީން


Ras Online - މާސްކް ދަތްދޮޅީގައި، އެއްވުންތައް މަދެއްނުކުރޭ، ކޮވިޑް ފެތުރޭތީ ބަންދުކުރަންވީ ބޯޑަރު!\nމާސްކް ދަތްދޮޅީގައި، އެއްވުންތައް މަދެއްނުކުރޭ، ކޮވިޑް ފެތުރޭތީ ބަންދުކުރަންވީ ބޯޑަރު!\n4 މޭ 2021 - 12:40\nކޯވިޑްގެ ނުރައްކާތެރިކަން ކުޑަކޮށް، އާންމުންގެ ދިރިއުޅުން އާންމު ހާލަތަށް ބަދަލުކުރެވޭތޯ ސަރުކާރުން މިހާތަނަށް ވަނީ ތަފާތު އެކި ފިޔަވަޅުތައް ތަޖުރިބާކޮށްފައެވެ. އެންމެ ފުރަތަމަ ދިޔައީ ފުރަބަންދަށެވެ. ފުރަބަންދުގައި ރައްޔިތުން ވަރަށް ދަތި ހާލުގައި އުޅޭތަން ފެނުމާއި ރައްޔިތުންގެ ނުރުހުމާއި ތަހައްމަލު ކުރަމުން ގެންދިޔަ ހިތްދަތިކަން ސަރުކާރަށް ވަރަށް ރަނގަޅަށް ތަސައްވަރު ކުރެވުނެވެ. ރައްޔިތުން އުފުލަމުންދިޔަ ވޭނާއި ކެކުޅުން ބަލި ޖެހުމުން އަޅާ ވޭނަށްވުރެ ވަކިން ކުޑަނޫންކަން އިހުސާސް ކުރެވިގެން ފުރަބަންދަށް ލުއިދޭން ފެށިއެވެ. އިރުޝާދުތަކާއި ރައްކާތެރިކަމުގެ ފިޔަވަޅުތަކާއެކު ލުއިދީގެން ސަރުކާރުން ދެން މަސައްކަތް ކުރީ ރާއްޖޭގެ އިގުތިޞާދު އެ މަސައްކަތެއްގެ މައްޗަށް ބަރޯސާވެފައިވާ ފަތުރުވެރިކަމުގެ ސިނާޢަތް އަލުން ހުޅުވާލައިގެން ރައްޔިތުންގެ ހުއްޓިފައިވާ އާމްދަނީއާއި ހުއްޓިފައިވާ ވިޔަފާރިތަކާއި އިޤުތިޞާދަށް ދިރުމެއް ގެނެވޭތޯއެވެ.\nތިން މަސް ދުވަސް ވަންދެން ރާއްޖެއަށް ވަންނަ ހުރިހާ ދޮރާށި ތަކެއް ބަންދުކޮށްގެން ތިބެފައި އަލުން ހުޅުވާލީ ހަގީގަތުގައި ރައްޔިތުންނަށާއި ވިޔަފާރިތަކަށް ލިބެމުންދިޔަ ނިކަމެތިކަން އިތުރަށް ތަހައްމަލުކުރާން ސަރުކާރުން ބޭނުން ނުވާތީއެވެ. ހަގީގަތުގައި ވެސް ވިސްނުންތެރިމާއެކު ސަރުކާރުން ފަތުރުވެރިކަން އަލުން ހުޅުވާލުމުން ގިނަ ދިވެހީންގެ ހިތްތަކަށް ތަސައްލީ ލިބުނެވެ. އުއްމީދު އާވިއެވެ. ހުއްޓިފައި ހުރި ވިޔަފާރިތައް ހިނގައިގަތެވެ. ރައްޔިތުންނަށް ކޮންމެވެސް ވަރަކަށް އާމްދަނީ ވެސް ލިބެން ފެށިއެވެ. ހުއްޓިފައި އޮތް އިޤުތިޞާދު ރަނގަޅުވާން ފެށިއެވެ. ރާއްޖޭގެ މިތަޖުރިބާ ވެގެން ދިޔައީ މުޅި ދުނިޔެއަށް ވެސް ނަމޫނާއަކަށެވެ. ރާއްޖޭގެ ބޯޑަރު ހުޅުވާލުމުން ދުނިޔޭގެ ދަތުރުފަތުރުގެ ސިނާޢަތައް ދިރުން އަންނާން ފެށިކަން ބައިނަލްއަޤްވާމީ މީޑިއާތަކަށް ވެސް އިހުސާސު ކުރެވުނެވެ. ކޮވިޑްގެ ސަބަބުން ބަންދުވެ ހިއްދަތިކަމުގައި ތިބި ދުނިޔޭގެ އެތައް ރައްޔިތަކަށް ރާއްޖެއައިސް މިނިވަންކަމުގެ ހަމަ ނޭވާއެއްލާނެ ފުރުސަތު ލިބުނެވެ.\nމިއާއެކު މުޅި ދުނިޔެ ރާއްޖެއިން ފިލާވަޅު ދަސްކުރަން ފެށިއެވެ. ރާއްޖޭގެ ފަތުރުވެރިކަން ހަމަ ތިބެފައި ހުޅުވާލީއަކީ ނޫނެވެ. އަދި ކުއްލިއަކަށް ފަތުރުވެރި ކަމުގެ ހުރިހާ ޚިދުމަތްތަކެއް ހުޅުވާލީއަކީ ވެސް ނޫނެވެ. އެކަން ރާއްޖެއިން ކޮށްފައިވަނީ ހަގީގަތުގައި ވެސް ވަރަށް ވިސްނުންތެރިކަމާއެކު ވަރަށް ވެސް ޒިންމާދާރު ކަމާއެކުގައެވެ. ހަގީގަތުގައި އެމަސައްކަތް ފެށީ ރާއްޖެ އުފެދިފައި އޮތް ގޮތުން ރާއްޖެއަކީ ކޮވިޑްގެ ހާލަތާއެކު ވެސް ފަތުރުވެރިކަމުގެ ވިޔަފާރި ހަމަ ވަރަށް ރަނގަޅަށް ކުރިއަށް ގެންދެވޭނެ ގައުމެއްކަން އެދާއިރާގެ ތަޖުރިބާކާރު ބޭފުޅުންނަށް ކަށަވަރުވެގެންނެވެ. ހަމަތިބެފައި ހުޅުވަލީއަކީ ނޫނީ ފަށައިގަތިއަކީ ނޫނެވެ.\nރާއްޖޭގެ ފަތުރުވެރިކަމުގެ ސިނާއަތަކީ ދުނިޔޭގެ އެހެން ގައުމުތަކުގައި އެސިނާއަތު އޮތް ގޮތާ އަދި ހިނގާގޮތާ ވަރަށް ވެސް ތަފާތުކޮށް އޮތް އަދި ހިންގަމުންވެސްދާ ސިނާއަތެކެވެ. ރާއްޖޭގެ ފަތުރުވެރިކަމުގެ ހަގީގީ ކޮންސެޕްޓަކީ "ވަންއައިލެންޑް ވަން ރިސޯޓް" އެވެ. މި ކޮންސެޕްޓަކީ ހަގީގަތުގައި ވެސް ކޮވިޑްގައި ފަތުރުވެރިކަން ހުޅުވާލުމަށް އެންމެ ރަނގަޅު ކޮންސެޕްޓްކަން ރާއްޖޭގެ ތަޖުރިބާއިން މުޅި ދުނިޔެ އެވަނީ ގަބޫލުކޮށްފައެވެ. ކޮވިޑްގެ ޚާއްޞަ ރައްކާތެރިކަމުގެ ފިޔަވާޅުތަކާއެކު ފަތުރުވެރިންނަށް ރާއްޖެ ފުރަތަމަ ހުޅުވާލީ ވަރަށް ހަރުކަށި އުސޫލުތަކަކާއެކުގައެވެ. ރާއްޖެއަންނަ މީހާއަކީ ރާއްޖެއަށް އަންނައިރު ކޮވިޑް ނެތް މީހެއްކަން މިހާތަނަށް ޔަގީން ކުރެވެން އޮތް ގޮތަށް ޕީސީއާރް ޓެސްޓްގެ ނެގަޓިވް ނަތީޖާއަކާއެކު ދަތުރުކުރެވޭ ގޮތަށް ފުރަތަމަ އަމަލުކުރަން ފެށި ގައުމުތަކުގެ ތެރޭގައި ދިވެހިރާއްގެ ހިމެނޭނެއެވެ. ހަމަގައިމުވެސް ފަތުރުވެރިންނަށް އެގޮތަށް ފުރަތަަ ހުޅުވާލި އެއްގައުމަކީ ރާއްޖެއެވެ. އެއަށްފަހު ފަތުރުވެރިންނަށް، އަދި ރާއްޖެއަށް ޒިޔާރަތްކުރާ މީހުންނަށް އެއިރެއްގެ ހާލަތާއި އެއްގޮތަށް އެއިރެއްގައި ދެވެން އޮންނަ ލުއިތައް ދީގެން މިހާތަނަށްވެސް ފަތުރުވެރިކަމުގެ ސިނާއަތް އެދަނީ މަޑުމަޑުން ކުރިއަރަމުންނެވެ. މީގެސަބަބުން ގިނަ ބައެއްގެ ވަޒީފާއަލުން އިޢާދަވެ ގިނަ ވިޔަފާރިތައް ހިނގައިގެންފައިވާކަން ފާހަގަކޮށްލެވެއެވެ.\nކޮވިޑާއެކު ރައްޔިތުން އުޅޭނެ ކަމަށް ބަލައިގެން މަޑުމަޑުން ލުއިތައްދެމުންދިޔައީ ރައްޔިތުންގެ ވެސް ހުރި ކަންބޮޑުވުންތަކާއި އިހުސާސްތައް ސަރުކާރަށް ވަރަށް ރަނގަޅަށް އެނގޭތީއެވެ. ނަމަވެސް ލުއިތައްދީގެން ހިފަހައްޓައިލެވޭނީ ރައްޔިތުންވެސް ކޮވިޑާއެކު އުޅެން ދަސްކޮށްގެން، ފަރިތަކޮށްގެން، ނުވަތަ ކޮވިޑާއެކު އުޅެން ސިއްހީ މާހިރުން ދީފައިވާ ލަފަޔާ އިރުޝާދުތަކާ އެއްގޮތަށް ރައްޔިތުންވެސް އުޅެގެންކަން އެންމެހާ ރައްޔިތުންނަށް އެނގުނު ނަމަވެސް ދޫދިންވަރަކަށް ގިނަ ރައްޔިތުން އެލުއިތަކުގެ ބޭނުން ހިފަމުން ދިޔައީ އެންމެ ރަނގަޅު ގޮތުގައެކޭ ދެންނެވޭކަށްނެތެވެ. އޭގެ ބައެއް މިސާލުތައް ވެސް ދަންނަވާލާނަމެވެ.\nތިންމަސް ދުވަހަށްފަހު ރާއްޖޭގެ ބޯޑަރުއަލުން ހުޅުވާލައި ފަތުރުވެރިކަން ފަށައިގަތީ އެދާއިރާގައި މަސައްކަތް ކުރާ ބަޔަކު ވަރަށް ބޮޑު ގުރުބާނީ ތަކެއް ވާންޖެހޭނެކަން ވެސް އެނގިގެންނެވެ. އެކަމަކު ވަކި ހިސާބަކަށް ގޮސް އެހެން މީހުންނަށް ލުއިދޭތަން ފެނުމުން އެދާއިރާގައި މަސައްކަތްކުރާ މީހުންގެ ޝަކުވާ އޮހެންފަށައިފިއެވެ. ރަށަށް، އަނބިދަރީން ކައިރިއަށް ނުދެވޭތީއެވެ. ރަށަށް ދިޔަޔަސް އަދި ރަށަށް ގޮސްފައި އެނބުރި ރިސޯޓަށް އަޔަސް ކަރަންޓީންވާން ޖެހޭތީއެވެ. ބޭނުން އިރަކު މާލެއައިސް މާލެއިން ލިބޭ ޚިދުމަތްތައް ނުހޯދޭތީއެވެ. ގިނަ ވަގުތު މަސައްކަތް ކުރަން ޖެހި، އަރާމުކުރާން ނުވަތަ ހުސްވަގުތު ލިބޭލެއް މަދު ކަމުންނެވެ.\nހަގީގަތުގައި ވެސް މިއީ ހަމަ ހުންނާނެ ޝަކުވާތަކެވެ. އަދި ސަރުކާރުން ފަތުރުވެރި ކަމުގެ ސިނާޢަތު ހުޅުވާލީވެސް އެ ދަތި އުނދަގޫތަކާއި ޝަކުވާތައް ހުންނާނެކަމާއި އެކަންކަން ވަރަށް ބޮޑަށް ތަހައްމަލުކުރަން ޖެހޭނެކަން ވަރަށް ރަނގަޅަށް އެނގިތިބެއެވެ. ފަތުރުވެރިޔާ ރާއްޖެ އެތެރެވާ ގޮތަށް ހަމައެކަނި ބައްދަލުވާނީ އެއަރޕޯޓުން އޭނާއަށް ޚިދުމަތްދޭ ފަރާތްތަކާއެވެ. އެއަށްފަހު ފަތުރުވެރިޔާއާއި ބައްދަލުވާނީ މުޅިންވެސް އޭނާ ޗުއްޓީ ހޭދަކުރާން ގޮސް ހުންނަ ރިސޯޓް ނުވަތަ ކޮވިޑްގެ ބަހުރުވައިން ދަންނަވާނަމަ އޭނާ އުޅޭ ބަބްލްގެ ތެރޭގައި ހިމެނޭ މީހުންނާއެވެ. ފަތުރުވެރިޔާ ރިސޯޓަށް އެރުމުން އޭނާ އެހެރީ އެބަބްލްގެ ތެރޭގައި ކަރަންޓީން ވެފައެވެ. އޭނާއަށް ދެން އެރަށުން ނުވަތަ އެބަބްލްގެ ތެރެއިން ނުކުމެވޭނީ އަނެއްކާވެސް އޭނާ ދެން ދާ މަންޒިލަކަށް ދިއުމަށް ފުރަން ބޯޓަށް އަރާ ހިސާބުންނެވެ.\nމި ވިޔާފާރިޗޭނުގެ ތެރޭގައި ގުރުބާންވާ އެތައް ބަޔަކު އެބަހިމެނެއެވެ. އެއް ބަޔަކީ ފަތުރުވެރިއާއަށް ރާއްޖެއިން އެންމެ ފުރަތަމަ މަރުހަބާ ކިޔާ މީހުން ކަމަށްވާ އެއަރޕޯރޓުގައި މަސައްކަތްކުރާ ހީވާގި މުވައްޒަފުންނެވެ. އެ ވަޒީފާތަކުގައި ވެސް ހަމަ ގިނައީ ދިވެހީންނެވެ. އެމީހުންގެ އާއިލާތަކާއި އަމިއްލަ ނަފުސު ގުރުބާން އެކުރަނީ ހަމަ ގައުމަށް ޓަކައެވެ. މިގައުމުގެ ހުރިހާ ރައްޔިތުންގެ ހައްގުގައެވެ. އެމީހުން ހެވިފައި ތިއްބަސް އެތިބެނީއަކީ އުފަލުން ގޮސް ހެވިފައެއް ނޫނެވެ. އަދި ބިރު ނުގަންނާތީ އަކީވެސް ނޫނެވެ. އެ ދިވެހީންނަށް ވެސް އޮތީ ބިރާއި ނުރައްކަލެވެ. ކޮންމެ ދުވަކުވެސް މަސައްކަތަށް ދަނީ މަސައްކަތް ނިންމާފައި ކޮވިޑް ފެސިލިޓީއަކަށް ގޮސް ކަރަންޓީންވާން ޖެހޭނެކަމުގެ ފިކުރާއި ބިރުވެރިކަމުގައެވެ. ފަތުރުވެރިކަމުގެ ދާއިރާގައި މަސައްކަތް ކުރާ އެހެން މުވައްޒަފުންނަށް ވެސް އޮތީ ހަމަ މިގޮތެވެ. މި ދަނޑިވަޅުގައި ކޮންމެވެސް މިންވަރެއްގެ ގުރުބާނީއެއް ވެލުމެވެ. ހަމައެކަނި ތިމާއަށް ލިބޭ އާމްދަނީ އަކަށް ވިސްނައިގެނެއްނޫނެވެ. ގައުމަށްޓަކައި، ގައުމުގެ ރައްޔިތުންނަކައެވެ.\nއެންމެ ފުރަތަމަ ކޮވިޑް ވެކްސިން ޖަހަންފެށި ގައުމުތަކުގެ ތެރޭގައި ދިވެހި ރާއްޖެ ހިމެނޭނެއެވެ. ވެކްސިން ކެމްޕޭނާއެކު އަނެއްކާވެސް އިތުރު ލުއިތައް ސަރުކާރުން ދޭން ފެށިއެވެ. ބަލީގެ ނުރައްކާ ކުޑަވެގެނެއް ނޫނެވެ. ވެކްސިންގެ ނަތީޖާވެސް މާ ރަނގަޅަށް ފެންނާތީކީ ނޫނެވެ. ހަމަ ރައްޔިތުން އުފުލަމުން ގެންދިޔަ ތަކުލީފްތަކާއި ހިތްދަތިކަމަށް ތަސައްލީއެއް ދިނުމަށެވެ. ޝަކުވާއާއި ފާޑުކިއުން ބޮޑުވެގެންނެވެ. އެއްބަޔަކު ޝަކުވާ ކުރަނީ ގައިދުރުކޮށްގެން ވަކިބަޔަކު ވަކި ކަންތައްތަކެއް ކުރަން ހުއްދަ ކުރާތީއެވެ. ވަކި ބަޔަކަށް ފުރަފުރައިގެން ގޮސް ޖަލްސާތަކާއި އެއްވުންތައް ބޭއްވިފައި އަނެއް ބަޔަކަށް ނުބޭއްވޭތީއެވެ. އަނެއް ބައެއްގެ ޝަކުވާއަކީ ވަކި ބަޔަކު ކަރަންޓީންގައި ތިބެން ޖެހިފައި އަނެއް ބަޔަކު ރަށަށް އަރާގޮތަށް ބޭނުން ގޮތަކަށް އުޅޭތީއެވެ. މަގުމަތީން މީހުން މަދުކޮށް އެއްތަނަކަށް އެއްވެ އުޅުން މަދުކުރުމަށް، ވިޔަފާރިތައް ވަކި ގަޑިއަކަށް ބަންދު ކޮށްލުމުން ވިޔަފާރިތަކަށް ގެއްލުންވާތީ ޝަކުވާކުރަނީއެވެ. ހޮޓާ، ކެފޭ، ރެސްޓޯރެންޓްތައް އަވަހަށް ބަންދު ކުރާތީ އެމީހުން ސަރުކާރާ ދެކޮޅަށް އަޑުއުފުލަނީއެވެ. ފިހާރަތައް އަވަހަށް ބަންދު ކުރަން ޖެހޭތީ އެމީހުން ކަމާބެހޭ އިދާރާތަކަށް ބަވަނީއެވެ. ކުޅިވަރު ކުޅޭ މީހުން އެމީހުން ކުޅުނަ ނުދޭތީ މައިމޫނާ ދިރިއުޅުއްވާ ގޭ ދޮށަށް އެއްވެ މުޒާހަރާ ކުރަނީއެވެ.\nބަލި ފެތުރުން ކޮންޓްރޯލް ކުރެވެނީ ނޭފަތާ އަނގަ ރަނގަޅަށް ފޮރުވޭ ގޮތަށް މާސްކް އަޅައިގެންކަން އެނގުނަސް މާސްކް އަޅަން ވަނީ ދަތް ދޮޅީގައެވެ. އެއަށްވުރެ މައްޗަށް ހިއްލާލަނީ ފުލުސްމީހާ އަތުގައި އޮންނަ ޗިޓްފޮތް ފެނުނީމާ އެއްހާސް ރުފިޔާއިން ސަލާމަތްވާން ވެގެންނެވެ. މަގުމަތީގައި ހެލިފެލިވެ އުޅޭއިރު ހަމަ އާދައިގެ ދުވަސްވަރުގައި އުޅޭ ގޮތަށެވެ. މީހަކާ ޖެހި މީހަކު ޖެހި ފިތިގެންނެވެ. ބައިބަޔަށް، ކޯޅިކޯޅިއަށް އެއްވެ ވާހަކަ ދައްކާންވެސް ތިބެނީއެވެ. ދޫދިނުމާއެކު ކުރިން ނުބޭއްވި ދިޔަ ކައިވެނި ޕާޓީތަކާއި އުފަންދުވަހުގެ ހަފުލާތައް ބާއްވަން ފެށީއެވެ. ފިހާރަތަކާއި ހޮޓާތަކުގައި އެއްވެސް ގައިދުރުކަމެއް ނެތެވެ. އަތް ދޮވުމެއް ސެނަޓައިޒް ކުރުމެއް، ފިހާރައަށް ވަންނަ މީހާ އެނގޭނެ ގޮތެއް، ހުންބެލުމެއް ނުވަތަ ހަށިގަނޑުގެ ފިނިހޫނުމިން ބެލުމެއް އަމުދުން ނެތެވެ. މިސްކިތުގައި ބަލި ނުފެތުރޭނެކަން ބައެއް ދީނީ ޢިލްމްވެރިން ޔަގީންކޮށްދެއްވާފައިވާތީ މިސްކިތައް އަރައި އުޅުމުގައި ވެސް ހަމަ އާދައިގެ ދުވަސް ވަރެކޭ އެއްގޮތެވެ. ހައިރިސްކް މީހުންނާއި ކުޑަކުދިން ހަމަ ސަފުތަކުގައި ފިތި ބާރުވެގެންނެވެ. އަމިއްލަ މުސައްލަ ގެންދާންވެސް ހަނދާނެއް ނުހުރެއެވެ. މާސްކް ޖީބުގައި ނުވަތަ ދަތްދޮޅީގައެވެ. ހަމަ ރީތިކޮށް ކޮވިޑް އަމުދުން ނެތް އިރު އުޅޭހެން އުޅެނީއެވެ.\nމިއީ އިރުޝާދުތައް ދީފައި އެގޮތަށް އުޅޭން ޝަރުތުކޮށްފައި ލުއިދިނީމާ ރައްޔިތުންގެ އަމަލުތައް ހުރިގޮތެވެ. ދެން މިގޮތަށް އަމަލުތައް ބަހައްޓާފައި މިހާރު އަތުނުވާ ހިސާބަށް ކަންކަން ދިޔައީމާ ބައެއް މީހުންނަށް ގޯސްވީ ސަރުކާރެވެ. މި ބުރައާއި ވޭން އެންމެ ބޮޑަށް އުފުލަމުން ގެންދާ ސިއްހީ ދާއިރާގެ މީހުންނެވެ. އަނެއް ބަޔަކަށް ގޯސްވީ މިތަނަށް ފަތުރުވެރިން އަންނާތީއެވެ. ޚާއްޞަކޮށް އިންޑިއާއިން ފަތުރުވެރިން އަންނާތީއެވެ. އެމީހުން މިހާރު އުޅެނީ ރާއްޖޭގެ ބޯޑަރު ބަންދު ނުކޮށްގެންނެވެ.\nބޯޑަރު ބަންދު ކުރީމާ އެޅިވޭނާއި ލިބުނު ހިއްދަތިކަން ހަމަގައިމުވެސް އަދި ހަނދާން ނެތޭހާ ދުވަހެއް ނުވާނެއެވެ. ފުރަބަންދުގައި ތިބެން ޖެހުނީމާ ވީގޮތް އަދި ހަނދާންނެތޭހާ ދުވަހެއް ނުވެއެވެ. ފަތުރުވެރިކަން ބަންދުކޮށްލީމާ ވަޒީފާގެއްލި އާމްދަނީ ހުއްޓި ވިޔަފާރިތައް ބަންދުވީމާ ވީ ދައްޗާއި ކުރި އަސަރު ހަނދާން ނެތޭހާ ދުވަހެއް އަދި ނުވެއެވެ. ކާފިއު ހިންގީމާ އުޅެން ޖެހުނު ދަތި ހާލު އަދި ތަސައްވަރު ނުކުރެވޭހާ ދުވަހެއް ނުވާނެއެވެ.\nއެކަމަކު އަޅުގަނޑުމެންގެ ތެރެއިން ގިނަ ބަޔަކު ބޭނުންވަނީ ބޯޑަރު ބަންދުކޮށް ފަތުރުވެރިކަން ހުއްޓާލާފައި މަގުމަތީގައި ނުކުމެ ތިބޭށެވެ. އެ ވިޔަފާރި ބަންދުކޮށްގެން ކޮވިޑް ނޫޅޭއިރު އުޅޭ ގޮތަށް އާންމު ހާލާތުގައި އުޅޭށެވެ. އެކަމަކު ރާއްޖޭގެ ފަތުރުވެރިކަން ކޮވިޑާ އެއްކޮށްވެސް ރީއްޗަށް ހިންގެން އޮއްވާ ފަތުވެރިކަން ހުއްޓާލާފައި މަގުމަތީގައި ތިބުމުން ކޮވިޑް ކޮންޓްރޯލްކޮށް ހުއްޓުވި ދާނެ ކަމަށް ގަބޫލުކުރުމަކީ ހަމަ މޮޔަ ފިކުރެކެވެ. ތާކުންތާކު ނުޖެހޭ ޖާހިލު، ގަމާރު ވިސްނުމެކެވެ. ބޯޑަރު ބަންދުކޮށް ފަތުރުވެރިކަން ހުއްޓާލިޔަސް އަދި ކޮވިޑެއް ނުހުއްޓުވޭނެއެވެ.\nރާއްޖޭގެ ފަތުރުވެރިކަމުގެ ސިނާއަތް މިއަދު ހިންގަމުންދަނީ ކޮވިޑްގެ ހާލަތުގައި ހިންގަމުންދާ އެންމެ ރައްކާތެރި އެއް ސިނާއަތުގެ ގޮތުގައެވެ. ރައްކާތެރިކަމުގެ ފިޔަވަޅުތަކާއެކުގައެވެ. ރާއްޖޭގެ އެ ސިނާއަތެއްގައި ހަރަކާތްތެރިވާ ގިނަ މުވައްޒަފުން ކޮވިޑްގެ ފުރަތަމަ ޑޯޒް ޖަހައިނިމި މިހާރު އެދަނީ ދެވަނަ ޑޯޒްވެސް ހަމަކުރަމުންނެވެ. ފަތުރުވެރިން ރާއްޖެއަންނަ ގޮތަށް ގޮސް ތިބެނީ އެމީހުން ތިބޭ ރިސޯޓް ގައެވެ. އެދާއިރާގެ މުވައްޒަފުންނަށް ލުއިދިނީ އެ މުވައްޒަފުންގެ ޝަކުވާތަކަށް ތަސައްލީއެއް ދިނުމަށެވެ. އަނެއްކާވެސް އެބައި ހަރުކަށިކޮށްލާ ހިފަހައްޓާލުމުން ރާއްޖޭގެ ބޯޑަރުތަކާއި އާންމު ދިވެހީންގެ ދިރިއުޅުމާއި މުޅިން ވަކިވީއެވެ. ރާއްޖޭގެ ފަތުރުވެރިކަމުގެ ސިނާއަތަކީ ކޮވިޑްގެ ހާލަތުގައި އެންމެ ރައްކާތެރިކަން އޮތް ސިނާއަތްކަން ދުނިޔޭގެ ފެންވަރުގައި ގަބޫލުކޮށް ބަލައިގަނެއެވެ. ދުނިޔޭ އެންމެ މުއްސަނދި މީހުންނާއި އާދައިގެ މީހުންވެސް އެދަނީ އެކަން ތަޖުރިބާ ކުރަމުންނެވެ. ގިނަ މީހުން ސިފަކުރަނީ ރާއްޖެއަކީ ކޮވިޑުން ސަލާމަތްވެ ތިބުމާއެކު ޗުއްޓީ ހޭދަކޮށްލަން މިހާރު އޮތް ހަމައެކަނި މަންޒިލު ކަމަށެވެ.\nއިނގިރޭސި ވިލާތުގައި އެންމެ ބާރަށް ކޮވިޑް ފެތުރެމުން ދިޔައިރުވެސް ރާއްޖެއަށް އެގައުމުން ފަތުރުވެރިން އައެވެ. ރަޝިޔާގައި އެންމެ ގަދައަށް ރޯގާ ފެތުރުނު އިރުވެސް އެގައުމުން މީހުން ރާއްޖެއައެވެ. އިންޑިއާގައި ކޮވިޑް ފެތުރޭން ފެށިފަހުން އަދި ކުޑަވެސް މަޑުޖެހުމެއް ނާދެއެވެ. އެކަމަކު މިހާތަނަށް ރާއްޖެއަށް އެންމެ ގިނަ ފަތުރުވެރިން އައީ އެގައުމުންނެވެ. ރާއްޖޭގައި ބައްޔަށް ޕޮޒިޓުވްވަމުން ދާ ގޮތަށް ބަލާއިރު ރިސޯޓްތަކުގައި ކޮންޓްރޯލް ނުވާވަރަށް ބަލީގެ ބިރުވެރިކަމެއް ނުވެސް ނެތެވެ. އަދި ބަލި ފެތުރިފައިވާ ގޮތަށް ބަލާއިރުވެސް ފަތުރުވެރިންގެ ކިބައިން ބަލި ފެތުރިގެން ބިރުގަންނަ ވަރަކަށް ގޮސްފައެއް ނެތެވެ. ފަތުރުވެރިންގެ ފަރާތުން އެފަދަ ބިރެއް އޮތިއްޔާ އޮތީ މީހުން ދިރިއުޅޭ ރަށްރަށުގައި އާންމުންނާ މަސްހުނިކޮށް ގެސްޓްހައުސް ހިންގާ ރަށްރަށުގައެވެ. ފިޔަވަޅުތައް ބާރުކޮށްލުމުން އެމައްސަލަ ހައްލުވީއެވެ.\nއަޅުގަނޑުމެން ބޭނުންވަނީ ހަމައެކަނި ވެކްސިން ޖަހައިގެން ބަލި ކޮންޓްރޯލް ކުރާށެވެ. މާސްކް ދަތްދޯޅިގައި އަޅައިގެން ނުވަތަ އަމުދުން އެ ނާޅައި ބަލި ކޮންޓްރޯލް ކުރާށެވެ. އަތް ނުދޮވެ ސެނިޓައިޒާވެސް ބޭނުން ނުކޮށް ބަލި ކޮންޓްރޯލް ކުރާށެވެ. މަގުމައްޗަށް ބޭނުން ގޮތަކަށް ނުކުމެ އެއްވުންތައް ވެސް ބާއްވައި ޕާޓީތަކާއި ހަފުލާތައް ވެސް ބާއްވައިގެން ބަލި ކޮންޓްރޯލް ކުރާށެވެ. އެއްވެސް ހުރަހެއް ނެތި ދަތުރުފަތުރުކޮށްގެން ބަލި ކޮންޓްރޯލް ކުރާށެވެ. ހޮޓާތަކާއި ރެސްޓޯރަންޓްތައް ތައްމިނަށް ހުޅުވާލައިގެން ބަލި ކޮންޓްރޯލް ކުރާށެވެ. އެއްވުންތައް ބޭއްވޭގޮތަށް، މުޒާހަރާވެސް ކުރެވޭ ގޮތަށް ބަލި ކޮންޓްރޯލް ކުރާށެވެ. އެކަމަކު އެއީ ދިވެހި ސަރުކާރުން ކިތަންމެ މަސައްކަތެއް ކުރިއަސް ސިއްހީ ދާއިރާގައި ކިތަންމެ މޮޅު ބަޔަކު ތިއްބަސް، ރައީސުލްޖުމްހޫރިއްޔާއާއި ސަރުކާރު ހިންގަން ކިތަންމެ ކުޅަދާނަ ބަޔަލު ތިއްބަސް ބާނެ ކަމެއް ނޫނެވެ. ކޮވިޑް ރޯގާ ބަލިމަޑުކަން ކޮންޓްރޯލް ކުރެވޭނީ ސިއްހީ މާހިރުން އެދޭ އިރުޝާދު ތަކަށް ފުރިހަމައަށް ބޯލަނބައިގެންނެވެ. ނޭފަތާއި އަނގަ ފޮރުވޭ ވަރަށް ރަނގަޅަށް މާސްކް އަޅައިގެންނެވެ. އަތް ދޮވެގެންނެވެ. ނޫނީ ސެނިޓައިޒާ ބޭނުން ކޮށްގެންނެވެ. ސާފުތާހިރުކަން އިތުރުކޮށްގެންނެވެ. އެއްވުންތައް މަދުކޮށްގެންނެވެ. ދަތުރު ކުރުމުގައި އޮންނަ އުސޫލުތައް ހިފަހައްޓައިގެންނެވެ. ބަލީގެ އަލާމާތްތައް ފެނުނީމާ ގެއިން ނުނުކުމެ ތިބެގެންނެވެ. ބައްދަލުވާ މީހުން މަދުކޮށްގެންނެވެ. ވެކްސިން ދެޑޯޒް ޖަހައިގެންނެވެ. މިގޮތަށް އަމަލު ނުކޮށް ބޯޑަރެއްނޫން، މުޅި ގައުމު ދާޖަހާ ބަންދު ކުރިއަސް ކޮވިޑެއް ނުފިލާނެއެވެ.


Thola aai Ajufaan squad in baakeekohfi, Ibbe nufenidhaane | Mihaaru\nގައުމީ ޓީމުގެ ސްކޮޑުން ބާކީވި ތޮލާ (ކ) އާއި އަޖުފާން.-- ފޮޓޯ: މިހާރު\nތޮލާ އާއި އަޖުފާން ޓީމުން ބާކީކޮށްފި، އިއްބެ ނުފެނިދާނެ\n30 އޯގަސްޓް 2019 - 14:05 1 comment\nލަންކާގައި ގައުމީ ޓީމު ކޭމްޕް ކުރީ ގުއާމަށް ދާން ޔޫއެސް ވިސާ ނެގުމުގެ ކަންތައްތައް ދިގުލައިގެންދާތީ ޓްރެއިނިން މެދުކަނޑާނުލައި ކުރިއަށް ގެންދިއުމަށެވެ. އިއްޔެ ހދ. ނޮޅިވަރަންފަރުން ފުރައިގެން ހަނިމަދޫ އަށް ދަތުރުކުރަނިކޮށް ލޯންޗެއް ބަންޑުން ޖަހާލި ހާދިސާގައި މަރުވި ފަސް މީހުންގެ ތެރޭގައި ގައުމީ އިއްބެ ގެ އާއިލާ މެމްބަރުން ހިމެނޭތީ، އޭނާ ވަނީ އިއްޔެ ޓީމުގެ ޓްރެއިނިން ކޭމްޕް ދޫކޮށް މާލެ އައިސްފަ އެވެ. އިއްޔެ ގައުމީ ޓީމުގެ ޓްރެއިނިންތައް ވެސް ވަނީ މެދުކަނޑާލައިފަ އެވެ.\nއިއްޔެ ޓްރެއިނިން ކޭމްޕް ދޫކޮށް މާލެ އައީ އިއްބެގެ އިތުރުން ތޮލާ އާއި އަޖުފާން އެވެ. މާޒިޔާގެ ޑިފެންޑަރު މުޖުތާޒް މުހައްމަދު (މުޖޭ) ވެސް ސްކޮޑުން ބާކީކޮށް އިއްޔެ އެނބުރި މާލެ އަންނަ ގޮތަށް އޮތީ ހަމަޖެހިފަ އެވެ. އެކަމަކު އިއްބެ މާލެ އަންނަން ޖެހުމުން ބަދަލުގައި މުޖޭ މަޑުކުރުވީ އެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) ވިދާޅުވީ އިއްބެ ގުއާމް މެޗުގައި ކުޅުމާމެދު އަދި އެންމެ ފަހުގެެ ގޮތެއް ނުނިންމާ ކަމަށާއި ގޮތެއް ނިންމާނީ އިއްބެ ކަމަށެވެ. އަދި ފުރުސަތު ބޮޑީ އިއްބެ މި މެޗުގައި ނުފެނުން ކަމަށާއި ސަބަބަކީ މި ވަގުތު މުހިއްމީ އޭނާ އާއިލާއާ އެކު މަޑުކުރުން ކަމަށެވެ.\n"އެންމެ ފަހުގެ ނިންމުން ނިންމާނީ މިއަދު. މިކަމުގައި އިއްބެ އަށް ފަސޭހަ ގޮތެއް އޮންނާނީ. ހަގީގަތުގައި މިއީ އިއްބެ އަށް ވެސް ފަސޭހަ ވަގުތެއް ނޫން ގޮތްތަކެއް ނިންމަން. ގައުމީ ޓީމު އޮތީ އިއްބެއާ އެކުގައި،" ޖަވާ ވިދާޅުވި އެވެ.\nއާއިލާ މެމްބަރުންގެ ޖަނާޒާގެ ތެރެއިން އިއްބެ (ވ). -- ފޮޓޯ: ހުސައިން ވަހީދު /މިހާރު\nއިއްބެ ވަނީ އޭނާގެ އާއިލާ މެމްބަރުންގެ ޖަނާޒާގައި އިއްޔެ ބައިވެރިވެފަ އެވެ. ޑިސިޕްލިން ރަނހަޅު، މަސައްކަތުގެ ރޭޓް އެހާމެ މަތި އިއްބެ އަކީ މި ވަގުތު ރާއްޖޭގައި ހުރި އެންމެ މޮޅު އެއް މިޑްފީލްޑަރެވެ. މާޒިޔާ އަށް ކުޅެމުން އަންނަ އިއްބެ އަކީ މިދިޔަ އަހަރު ގައުމީ ޓީމުން ސާފް ސުޒުކީ ކަޕް ކާމިޔާބު ކުރި ޓީމުގެ މުހިއްމު ކުޅުންތެރިއެކެވެ. ސެމީ ފައިނަލުގައި ރާއްޖޭން ނޭޕާލް ބަލިކުރިއިރު އިއްބެ ވަނީ މުހިއްމު ދެ ގޯލު ޖަހައިފަ އެވެ.\nޔުނައިޓެޑް ވިކްޓްރީ އަށް ކުޅެމުން އަންނަ ގޯލްކީޕަރު ތޮލާ އަކީ މިދިޔަ އަހަރު ސާފް ކާމިޔާބުކުރި ޓީމުގެ ތިން ވަނަ ގޯލްކީޕަރެވެ. ތޮލާ ބާކީކުރުމުން ޓީމުގައި ހިމެނޭ ތިން ކީޕަރުންނަކީ ދަ ގްރާންޑޭގެ ގޯލްކީޕަރު މުހައްމަދު ފައިސަލާއި ގްރީން ސްޓްރީޓްސްގެ ލަބާން ޝަރީފް އަދި މާޒިޔާގެ ހުސެއިން ޝަރީފް އެވެ.\nޓީސީ ސްޕޯޓްސް ކްލަބްގެ ފަހަތުގައި ފަހަކަށް އައިސް މޮޅު ކުޅުމެއް ދައްކަމުން އަންނަ ބ. އޭދަފުށީގެ އަޖުފާން އަށް ގައުމީ ޓީމުގެ ފައިނަލް ސްކޮޑުން އަދި ފުރުސަތެއް ނުލިބެ އެވެ.\nމި ފަހަރުގެ ޓީމުގެ ޕްރިލިމިނަރީ ސްކޮޑުގައި ހިމެނުނު ނަމަވެސް ޓީމާ އެކު ޓްރެއިނިން ކޭމްޕަށް ނުދާ ދެ ކުޅުންތެރިންނަކީ އީގަލްސްގެ ދެ ކުޅުންތެރިން ކަމަށްވާ އަލީ ފާސިރު (ސެންޓޭ) އާއި އަހުމަދު ރިޒުވާން (ރިޒޭ) އެވެ. އަމިއްލަ ކަމެއްގެ ސަބަބުން މި ދެ ކުޅުންތެރިން ޓީމާ ދުރުގައި މި ވަގުތު ތިބި އިރު، އަންނަ މަހު 10 ވަނަ ދުވަހު މާލޭގައި ޗައިނާއާ ދެކޮޅަށް ކުޅޭ މެޗުގައި މި ދެ ކުޅުންތެރިން ކުޅުވުމާ މެދު ގޮތެއް ނުނިންމަ އެވެ.\nމި ފަހަރުގެ ސްކޮޑުން ފުރުސަތު ލިބުނު ޒުވާން ކުޅުންތެރިންނަށް ބަލާއިރު ދަ ގްރާންޑޭގެ އަޔާޒު އަހުމަދު (އަޔާ) އާއި 19 އަހަރުން ދަށުގެ ގައުމީ ޓީމާއި ށ. ފޯކައިދޫގެ ފޯވާޑް ހަސަން ނަޒީމް (ޗޯޓު) އަދި ފޯކައިދޫގެ ފޯވާޑް މުހައްމަދު ޖައިލަމް (އޮގީ) ހިމެނެ އެވެ.\nގައުމީ ޓީމުގެ ސްކޮޑުގައި މި ފަަހަރު ވެސް އަލީ އަޝްފާގު (ދަގަނޑޭ) އާއި ތަޖުރިބާކާރު އެހެން ކުޅުންތެރިން ނުހިމެނޭތީ ގައުމީ ޓީމުގެ ކޯޗު ޕީޓަ ސެގާޓްގެ ނިންމުމަށް ގިނަ ބަޔަކު އަންނަނީ ފާޑުކިޔަމުންނެވެ.\nގުއާމް މެޗުގެ ސްކޮޑުގައި މި ވަގުތު ތިބި 23 ކުޅުންތެރިން\nމާޒިޔާ: މުޖުތާޒް މުހައްމަދު (މުޖޭ)، ހުސެއިން ނިހާން (ނިހާޓް)، އިބްރާހިމް މަހުދީ (ފޭދޫ އިއްބެ) ނާއިޒު ހަސަން (ދާދު)، ހަމްޒާ މުހައްމަދު (ހަމްޕު)، ހުސެއިން ޝަރީފް (ހުސެން)، އަސަދުﷲ އަބްދުﷲ، މުހައްމަދު އިރުފާން (އިރޭ)، ސަމޫހު އަލީ (ސަމުއްޓެ)\nއީގަލްސް: ހުސެއިން ޝިފާއު (ކުރޯ)، ހައިޝަމް ހަސަން، އަހުމަދު ނޫމާން (ހެލްމެޓް)، މުހައްމަދު ނާއިމް


Council memberunge adhadhu madhu kuran majileehun faas koffi | Mihaaru\nރައްޔިތުންގެ މަޖިލީހުގެ ޖަލްސާއެއްގައި މެމްބަރުންތަކެއް ބައިވެރިވެވަޑައިގަންނަވަނީ. މި އިސްލާހުގެ ސަބަބުން ކުރިއަށް އޮތް ކައުންސިލް އިންތިހާބުގައި އިންތިހާބުކުރާ ކައުންސިލަރުންގެ އަދަދު މަދުވާނެ. - ފޮޓޯ: މަޖިލިސް\nކައުންސިލް މެމްބަރުންގެ އަދަދު މަދުކުރަން މަޖިލީހުން ފާސްކޮށްފި\n17 އޯގަސްޓް 2016 - 14:09 11 comments\nވިލިނގިލީ ދާއިރާގެ ޕީޕީއެމް މެމްބަރު ސައުދު ހުސެއިން ހުށަހެޅުއްވި އިސްލާހު ފާސްވީ ވޯޓުގައި ބައިވެރިވެވަޑައިގެންނެވި 61 މެމްބަރުންގެ ތެރެއިން 38 މެމްބަރުންގެ ވޯޓާ އެކުގަ އެވެ. މި އިސްލާހާ ދެކޮޅަށް ވޯޓު ދެއްވީ 23 މެމްބަރެކެވެ. ވަކި ގޮތަކަށް ވޯޓު ނުދެއްވާ ހަތަރު މެމްބަރަކު ތިއްބެވި އެވެ.\nސައުދު ހުށަހެޅުއްވި އިސްލާހަކީ މީގެ ކުރިން އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް ގެނައި އިސްލާހާ ދާދި އެއް ކަހަލަ އިސްލާހެކެވެ. ލޯކަލް ކައުންސިލް އިންތިހާބު ބޯމަތިވެފައި ވަނިކޮށް މަޖިލީހުން ފާސްކުރި މި އިސްލާހުގެ ސަބަބުން ރަށު ކައުންސިލާއި އަތޮޅު ކައުންސިލްތަކަށް އިންތިހާބުކުރާ ކައުންސިލަރުންގެ އަދަދު ބޮޑު ތަނުން މަދުވެގެންދާނެ އެވެ.\nމަޖިލީހަށް ހުށަހެޅި އިސްލާހުގައިވާ ގޮތުން 3000 މީހުންނަށް ވުރެ މަދު އާބާދީއެއް ހިމެނޭ ކޮންމެ ރަށެއްގެ ރަށު ކައުންސިލަށް އިންތިހާބު ކުރަން ޖެހޭނީ ތިން ކައުންސިލަރުންނެވެ. އަދި 3000 މީހުންނަށް ވުރެ ބޮޑު އާބާދީއެއް އޮންނަ ކޮންމެ ރަށެއްގެ ރަށު ކައުންސިލަށް އިންތިހާބު ކުރަން ޖެހޭނީ ފަސް ކައުންސިލަރުންނެވެ.\nމީގެ އިތުރުން އަތޮޅު ކައުންސިލްގެ މެމްބަރުން އިންތިހާބު ކުރާއިރު، ދެ އިންތިހާބީ ދާއިރާއަށް ވުރެ ގިނަ އިންތިހާބީ ދާއިރާ ހިމެނޭ އިދާރީ ދާއިރާތަކުން އެ އިދާރީ ދާއިރާއެއްގެ އަތޮޅު ކައުންސިލަކަށް އިންތިހާބުކުރާނީ ކޮންމެ އިންތިހާބީ ދާއިރާއަކުން އެއް ކައުންސިލަރު ކަމަށް ވެސް އިސްލާހުގައިވެ އެވެ.\nއޭގެ އިތުރުން ދެ އިންތިހާބީ ދާއިރާ ހިމެނޭ އިދާރީ ދާއިރާތަކުން އެ އިދާރީ ދާއިރާއެއްގެ އަތޮޅު ކައުންސިލަށް އިންތިހާބުކުރާނީ މުޅި އަތޮޅުން އިންތިހާބުކުރެވޭ ތިން ކައުންސިލަރުން ކަމަށް އިސްލާހުގައިވެ އެވެ.\nލޯކަލް ކައުންސިލް އިންތިހާބުގެ ގާނޫނު މިހާރު ބުނާ ގޮތުން އާބާދީ ބޮޑެތި ބައެއް ރަށްރަށުގައި ފަހަކަށް ވުރެ ގިނަ ކައުންސިލަރުން ތިބެން ޖެހެ އެވެ. އަދި ބައެއް އަތޮޅު ކައުންސިލްތަކުގައި ފަހަކާއި ދިހައަކާ ދެމެދުގެ އަދަދަކަށް ކައުންސިލަރުން ތިބެ އެވެ.\nމީގެ އިތުރުން 10،000 މީހުންނަށް ވުރެ ގިނަ މީހުންގެ އާބާދީއެއް އޮންނަ ކޮންމެ ރަށެއްގެ ރަށު ކައުންސިލަށް ނުވަ މެމްބަރުންނާއި ފުވައްމުލަކުގެ ކޮންމެ އަވަށެއްގައި ހިމެނޭ ރަށު ކައުންސިލަށް ތިން މެމްބަރުން އިންތިހާބުކުރަން ޖެހޭ ގޮތަށް އޮތް އޮތުން އުނިކުރަން ވެސް މިއަދު ފާސްކުރި އިސްލާހުގައިވެ އެވެ.\nކައުންސިލަރުންގެ އަދަދު މަދުކުރަން މަޖިލީހަށް އިސްލާހު ހުށަހަޅައި ފާސްކުރިއިރު، މަޖިލީހުގެ މެމްބަރުންގެ އަދަދު 85 އަށް ވުރެ އިތުރުނުވާ ގޮތަށް ގާނޫނުއަސާސީ އަށް ގެނައި އިސްލާހަށް އެކަށީގެންވާ އަދަދަށް ވޯޓު ނުލިބިގެން އެ އިސްލާހު އިއްޔެ ވަނީ ފާސްނުވެފަ އެވެ. ގާނޫނުއަސާސީ އަށް ބަދަލުގެނެވޭނީ 64 މެމްބަރުންގެ ވޯޓުންނެވެ. އެ އިސްލާހު ފާސްކުރަން ވޯޓު ދެއްވީ 47 މެމްބަރެކެވެ.\nއިތުރު ލިޔުންތައް ރައްޔިތުންގެ މަޖިލިސް ލޯކަލް އިންތިހާބު ރަށު ކައުންސިލް އަތޮޅު ކައުންސިލް ސިޓީ ކައުންސިލް އިލެކްޝަންސް ކޮމިޝަން ލޯކަލް ކައުންސިލްތައް


Rizun bunanee Bodufinolhugai thibeeekunfuneege 14 bidheyseen kamah | Mihaaru\nޚަބަރު / މެމްބަރު އަލީ ރިޒާ (މިލަންދޫ)\nރިޒުން މިހާރު ބުނަނީ ބޮޑުފިނޮޅުގައި ތިބީ އެ ކުންފުނީގެ 14 ބިދޭސީން ކަަމަށް!\nމުސާރަ ނުދީ މަސައްކަތް ކުރުވި މައްސަލައިގައި ބޮޑުފިނޮޅުގެ ބިދޭސީން ފުލުހުންނާ ކުރިމަތިލާން ތައްޔާރުވެގެން: މި މީހުންނާ ހަވާލުވާނެ ބަޔަކު މިހާރަކު ނެތް.\nސީލް މޯލްޑިވްސް އަށް ދޫކުރި ރަށުގެ މަސައްކަތުގައި 200 ބިދޭސީން އުޅުނެވެ. އެ މަސައްކަތް ކުރަމުން އައީ ރައްޔިތުންގެ މަޖިލީހުގެ މިލަންދޫ ދާއިރާގެ އެމްޑީޕީގެ މެމްބަރު އަލީ ރިޒާގެ ރިޒް ކުންފުނިންނެވެ.\nމިދިޔަ އަހަރުގެ ޑިސެމްބަރު މަހުން ފެށިގެން މުސާރަ ނުދީ މަސައްކަތް ކުރުވި މައްސަލައިގައި ހިތްހަމަނުޖެހުން ފާޅުކޮށް، ދިވެހިންތަކެއް ރަހީނުކޮށް، ބޮޑުފިނޮޅުގައި ހުރި ސާމާނުތަކަށް ގެއްލުން ދިނުމަށް ފަހު، ބިދޭސީން ވަނީ ފުލުހުން ވެސް އެ ރަށަށް އަރަން ދެކޮޅު ހަދައި ހަމަނުޖެހުން ހިންގައިފަ އެވެ. މި މައްސަލައިގައި 19 ބިދޭސީއަކު ހައްޔަރުކުރުމުން އެ ރަށުގައި މިހާރު ތިބީ 179 މީހުންނެވެ.\nRIX kunfuni othee blacklist koffai, Bodufinolhu namugai company eh eba oi: Vakeelun\nމި ބިދޭސީންނާ ހަވާލުވާން ރިޒް ކުންފުންޏާއި ސީލް މޯލްޑިވްސް އިން ދަނީ ދެކޮޅު ހަދަމުންނެވެ. އެ މީހުން ރަށަށް ދޫކޮށްލައި، ދެ ކުންފުނިން ފައިބައިފައިވާ އިރު، ސީލް އިން ވަނީ ބިދޭސީން ރަށުން ބާލައިދޭން އެދި ތުޅާދޫ ކޯޓުގައި އަމުރަކަށް ވެސް އެދިފަ އެވެ.\nރިޒްގެ މައްޗަށް ކުރާ ހިއުމަން ޓްރެފިކިންގެ ބޮޑެތި ތުހުމަތާ އެކު ފުލުހުން ތަހުގީގެއް ހިންގަމުން ދަނިކޮށް، ބިދޭސީންތައް ބޮޑުފިނޮޅަށް ދޫކޮށްލައި ރިޒް ކުންފުނިން ފޭބި މައްސަލައިގައި "މިހާރު"ން ސުވާލު ކުރުމުން، އެ ކުންފުނި ތަމްސީލްކުރާ ލޯ ކްރާފްޓްގެ ގާނޫނީ ވަކީލެއް ކަމަށްވާ އަލީ ސައީދު ނެންގެވީ ކުންފުނީގެ ނަން މުއައްސަސާތަކުންނާއި މީޑިއާ އިން އޮޅުވާލާފައިވާ މައްސަލަ އެވެ.\nއޭނާ ވިދާޅުވި ގޮތުގައި ރިޒާގެ ކުންފުނީގެ ނަމަކީ ރިޒް މޯލްޑިވްސްއެއް ނޫނެވެ. އެ ކުންފުންޏަށް ކިޔައީ އާރުއައިއެކްސް ކަމަށާއި އެ ނޫން ގޮތަކަށް އެ ކުންފުންޏާ ގުޅޭ ގޮތުން ލިޔެކިޔުމުން ވެސް މުއާމަލާތްތައް ނުހިންގޭނެ ކަމަށް ސައީދު ވިދާޅުވި އެވެ.\nBodufinolhun bidheyseen beylumuge amurakah edhijje\nއޭނާ މިހެން ވިދާޅުވިއިރު، މެނޭޖިން ޑިރެކްޓަރެއްގެ ގޮތުގައި، މެމްބަރު އަލީ ރިޒާ ސޮއިކުރައްވާފައިވާ ބައެއް ލިއުންތަކުގައި ކުންފުނީގެ ނަން (ކޮންޓްރެކްޓަރުގެ ގޮތުގައި) އޮތީ ރިޒް ޕްރައިވެޓް ލިމިޓެޑެވެ. އެހެންކަމުން، ކުންފުނީގެ ނަމަކީ އާރުއައިއެކްސް ކަމަށް ސައީދު މިހާރު ވިދާޅުވިޔަސް "މިހާރު" އަށް ލިބިފައިވާ ބައެއް ލިއުންތަކުގައި ވެސް ކުންފުނީގެ ނަން ރިޒް މޯލްޑިވްސްގެ ގޮތުގައި ފެންނަން އެބައޮތެވެ.\nވަކީލު ތަކުރާރުކޮށް ވިދާޅުވި ގޮތުގައި ބޮޑުފިނޮޅުގައި މި ވަގުތު ތިބި 179 މުވައްޒަފުންނަކީ އެ ކުންފުނިން ހަވާލުވާން ޖެހޭ ބައެއް ނޫނެވެ. އޭގެ ތެރޭގައި ތިބީ އާރުއައިއެކްސްގެ 14 ބިދޭސީން ކަމަށާއި ބޮޑު ތަހުގީގެއް ފަށާފައިވާއިރު ފުލުހުންގެ އިއުތިރާޒެއް ނެތް ނަމަ، އެ ބިދޭސީންނާ ހަވާލުވާން ކުންފުނިން ތައްޔާރު ކަމަށެވެ.\n"ވަރަށް ބޮޑަށް އޮޅިފައި އޮތް ކަމެއް، އެ މުވައްޒަފުންނަކީ އާރުއައިއެކްސްގެ މުވައްޒަފުންނެއް ނޫން. މި ކުންފުނީގެ ދައުރަކީ މެނޭޖްކުރުން،" އޭނާ ވިދާޅުވި އެވެ.\n"ޖިނާއީ ބޮޑު ތުހުމަތެއް ކުރެވޭ ހާލަތުގައި  ،މުވައްޒަފުންނާ ހަވާލުވުމަކީ ގާނޫނީ ގޮތުން ހަމަޖެހޭ ކަމެއް ނޫން. ފުލުހުން ގެންދަނީ އެ ރަށް ބަލަހައްޓަމުން. ފުލުހުންގެ އިއުތިރާޒެއް ނެތް ނަމަ އާރުއައިއެކްސް އިން 14 މުވައްޒަފުންނާ ހަވާލުވާނެ."\nRIX ah fuluhun kuranee human trafficking ge serious thuhumathu thakeh\nބާކީ ތިބި މުވައްޒަފުންގެ ކަންކަން ބަލަހައްޓަން ޖެހެނީ ރިޒް މޯލްޑިވްސް އިން ގަބޫލުކުރާ ގޮތުގައި ފުލުހުންނާއި ދައުލަތުގެ އެހެން އިދާރާތަކުންނެވެ. އެއީ، ހިއުމަން ޓްރެފިކިންގެ ބޮޑު ތުހުމަތުތަކެއް ކުރޭވޭތީ އާއި އެ ހާލަތުގައި އެފަދަ މީހުންނަށް ރައްކާތެރިކަން ފޯރުކޮށްދިނުމަކީ ގާނޫނުން މުއައްސަސާތަކަށް ލާޒިމްކުރާ ކަމަކަށް ވާތީ ކަމަށް ވެސް މީހުން ޓްރެފިކްކުރުމުގެ ގާނޫނާ ހަވާލާދީ ސައީދު ވިދާޅުވި އެވެ.\nބޮޑުފިނޮޅުގައި ތިބި ގިނަ އަދަދެއްގެ ބިދޭސީންނަކީ ރިޒް ކުންފުނީގެ ބައެއް ނޫން ކަން ސާބިތުކޮށްދޭން އޭނާ ވިދާޅުވީ އެ މުވައްޒަފުންނަށް ކޯޓާ ހޯދަން އިމިގްރޭޝަންގައި އެދިފައި ވަނީ ސީލް މޯލްޑިވްސްގެ މެނޭޖިން ޑިރެކްޓަރުގެ ލިއުމަކާ އެކުގަ އެވެ.\nސީލް މޯލްޑިވްސް އިން ބޮޑުފިނޮޅުގެ މަސައްކަތް ރިޒް ކުންފުންޏާ ހަވާލުކުރުމަށް ފަހު، އެ މަސައްކަތަށް ބިދޭސީން ހޯދަން ބޭނުންވާ ކޯޓާ ހަމަޖެއްސުމަށް މިދިޔަ އަހަރުގެ ޖޫން 20 ގައި ޓްރޭޑް މިނިސްޓްރީ އަށް ސިޓީއެއް ފޮނުވާފައިވެ އެވެ. އެ ސިޓީގައި، ރިޒްއާ މަސައްކަތް ހަވާލުކުރި ކަމާއި ސީލް މޯލްޑިވްސް އިން ކުރިން ހޯދާފައިވާ 42 މީހުންގެ ކޯޓާ ވެސް ރިޒް އަށް ބަދަލުކޮށް، އިތުރު ކޯޓާ ރިޒް އަށް ދިނުމަށް އެދިފައިވާ ކަން "މިހާރު" އަށް ލިބިފައިވާ ލިއުންތަކުގައިވެ އެވެ.\nރިޒް ކުންފުނިން ބުނިގޮތުގައި ބިދޭސީން ރަށުން ބާލަން އެދި ކޯޓަށް ގޮސްފައިވާއިރު އެއްބަސްވުމުގައިވާ ގޮތުން ވެސް އެ ރަށުގެ ދަތުރުފަތުގެ ކަންކަން ވެސް ކުރަން ޖެހެނީ ސީލް މޯލްޑިވްސް އިންނެވެ.\n"ސާވިސް އެގްރިމެންޓެއްގެ ދަށުން އާރުއައިއެކްސް އިން އައީ މަސައްކަތްތައް މެނޭޖް ކޮށްދެމުން. މައްސަލަ ދިމާވީ 2018 ގެ ޑިސެމްބަރު މަހާ ހަމައިން ފެށިގެން. އެ ހިސާބަށް މުސާރަ ވެސް ދެމުން އައީ ސީލް އިން،" ސައީދު ވިދާޅުވި އެވެ.\nއޭނާ މިހެން ވިދާޅުވިއިރު ސީލް އިން ބުނެފައި ވަނީ މުވައްޒަފުންނަށް މުސާރަ ދެވޭވަރަށް ފައިސާ ވަނީ ރިޒަށް ދޫކޮށްފަ އެވެ.\nބޮޑުފިނޮޅުގައި ގާނޫނީ ވަކީލުން ހަރަކާތްތެރިވަނީ:\nޑިސެމްބަރު މަހުން ފެށިގެން ވެސް އެ ބިދޭސީންގެ ކެއުމުގެ ކަންކަން ހަމަޖައްސައިދެނީ ރިޒް ކުންފުނިންނެވެ. އެއީ، ސައީދު ވިދާޅުވި ގޮތުގައި، އެ ކުންފުނިން އިންސާނިއްޔަތަށްޓަަކައި ކުރާ ކަމެކެވެ.\nކާންބޯން ނުދީ ބަޔަކު މަރުވާން ދޫކޮށްނުލެވޭނެތީވެ، ކެއުމުގެ އިންތިޒާމު ހަމަޖައްސައިދެނީ ކަމަށް ވެސް ސައީދު ވިދާޅުވި އެވެ.\nބޮޑުފިނޮޅުގައި މަސައްކަތްކުރަން ރިޒް ކުންފުނިން ބިދޭސީން ގެންގުޅުމުގައި ހިއުމަން ޓްރެފިކިން އަށް ތުހުމަތުކުރެވޭ ސީރިއަސް ކަންތައްތަކެއް ހިމެނޭ ކަމަށް ފުލުހުން ވަނީ ބުނެފަ އެވެ. ވިސާ އާއި އިންޝުއަރެންސް ބިދޭސީން ގެންގުޅުމާއި މުސާރަ ނުދީ މަސައްކަތްކުރުވުމަށް ފަހު އެކަމާ ޝަކުވާކުރާ ބިދޭސީން ފޮނުވާލައި އެ މީހުންގެ ބަދަލުގައި އެހެން ބިދޭސީން ގެނެސް މަސައްކަތްކުރުވާ ކަމަށް ވެސް ތުހުމަތުކޮށްފައިވެ އެވެ. ނަމަވެސް ރިޒްގެ ވަކީލުން ވިދާޅުވެފައި ވަނީ ރިސޯޓްގައި ތިބީ ލިޔެކިޔުން ހުރި ބިދޭސީން ކަމަށާއި ލިޔެކިޔުންތައް ގެއްލުނީ ރަށުގައި ހިންގި ހަމަނުޖެހުންތަކުގެ ތެރޭގައި ތަންތަނަށް ގެއްލުން ދިނުމުން ކަމަށެވެ. ބިދޭސީންނާ ހަވާލުވެވޭނީ އެއީ ކޮން ބައެއްކަން އެނގުމުން ކަމަށް ވެސް ބުނެފައިވެ އެވެ.\nބޮޑުފިނޮޅުގައި ތިބި ބިދޭސީންނަކީ ރިޒްގެ ޒިންމާގައި ތިބި ބައެއް ނޫން ކަމަށް ދޭހަވާ ގޮތަށް އެ ކުންފުނިން ވާހަކަ ދެއްކި ނަމަވެސް ފުރަތަމަ ބުނެފައިވަނީ މުސާރަ ނުދެވުނީ ސީލް އިން ފައިސާ ނުދޭތީ ކަމަށެވެ. އެކަމަކު ޕްރޮޖެކްޓުގެ އަގުގެ އިތުރަށް ވެސް ރިޒް އަށް މިހާރު ފައިސާ ދެވިފައިވާ ކަމަށާއި މުސާރަ ދޭންޖެހެނީ އެއްބަސްވުމުގައިވާ ގޮތަށް ރިޒް ކުންފުނިން ކަމަށް ސީލްގެ ވަކީލުން ވަނީ ވިދާޅުވެފަ އެވެ.\nކުށްކުރުން ފުލުހުން ބިދޭސީން އިމިގްރޭޝަން ހިއުމަން ޓްރެފިކިން މެމްބަރު އަލީ ރިޒާ (މިލަންދޫ) ބ. ބޮޑުފިނޮޅު މޯލްޑިވްސް އިމިގްރޭޝަން\n57 ކޮމެންޓް, 77 ރިއެކްޝަންސް\nކިހިނެއްހޭ ތިރަށ ލިބުނީ\nސިޔާސީ ގިނަ މީސްތަކުންނަކީ ހަމަ މިކަހަލަ ބައެއް ރޯމާ ދުވާލު ދެ ދުލުން އެވާހަކަ ދައްކަނީ\nކޮބާހޭ މަޖިލިސް؟ މަތިން ދަމުން ކާޅެއް ކާންކާން ގޮވާލިޔަސް ހިލިގަންނަ މަޖިލިސް މިއަދު ހުމޭންޓްރެފިކަރުން ވައްދައިގެން ރައްކާތެރިކަން ދީގެން ތިކުރަނީ ކީއްހޭ؟ ގޯތިކުދީންނާއި ޕާޓީ އެކުވެރިންނާއި ގާތްރައްޓެހީނާއި ޖެހުނީމާ ހަމަ ހިރުވާތަން ކަހާވެސް ނުލަނީތޯ؟\nއަންޑޮކިއުމަންޓަޑް ލޭބަރުން ބޭނުންނުކުރާ އެއްވެސް ކޮންސްޓްރަކްޝަން ކުންފުންޏެއް ރާއްޖޭގައި ނުހުންނާނެ. ސީދާގޮތުން ވިޔަސް ނުސީދާގޮތުން ވިޔަސް އެމީހުން ބޭނުންކުރާނެ. އެކަމަކު އެމީހުންނަށް މުސާރަނުދީ އުޅެނީ ވަރަށް ހަޑިމުޑުދާރު މަދު ކުންފުނިތަކެއް. މައްސަލައަކީ އަންޑޮކިއުމަންޓެއް ނޫން. މައްސަލައަކީ މުސާރަ ނުދިނުން. މަސައްކަތްކޮށް ގައިން ދާނިހިކެނީސް އުޖޫރަދިނުން އަހަރެމެންނަށް އޮތީ. ޑޮކިއުމަންޓެއްގެ ވާހަކައެއް ނާދޭ.\nރާއްޖޭގެ އަގުބޮޑު ރިސޯޓުތަކަކީ ބިދޭސީ މަސައްކަތްތެރިންނަށް މުސާރަ ނުދީ އިމާރާތްކުރާ ރިސޯޓުތަކަށް ވުމަކީ ލަދުވެތިކަމެއް. މަހުޖަނުން މަސައްކަތްތެރިން އަޅުވެތިކޮށްގެން ގެންގުޅެނީ ހުރިހާ މަރުހަލާއެއްގައި ވެސް. މުސާރަނުދީ މަސައްކަތް ކުރުވައިގެން ރިސޯޓު ހަދާފައި ދެން ވެސް މަސައްކަތްތެރިން ގެންގުޅެނީ ކުޑަ މުސާރައެއްގައި ސާވިސް ޗާޖު ނުދީ. މަސައްކަތްތެރިންގެ އަމިއްލަ ރިސޯޓު ހުންނަން އެބަ ޖެހޭ.\nމި ތަނުގައި މަސަކަތް ކުރީ ކިތައް އަންޑޮކިއުމަންޓް ބިދޭސީންތޯ ބުނެދީބަލަ.\nމިހާރުވެސް ރިޒާ ހައްޔަރުކޮށް އެކައުންޓްތައް ފްރީޒްކޮށްލަބަލަ އޭރަށް ކަންކަން ރާސްލައިފަ ހައްލުވާން ފަސައިފާން\nމިމައްސަލަ ނިމޭ އިރު ދިވެހިރާއްޖޭގައި ގަވާއިދާ ޚިލާފަށް އުޅޭ ބޭރުމީހުން ލައްވާ މަސައްކަތް ކުުރުވުމާއި ގުޅޭ ގޮތުން ނިކަން އާރުލާ ޕްރެޒިޑެންސެއް ޤާއިމުކުރެވިގެން ދާނެކަމަށް ފެނޭ. ޤަވާއިދާ ޚިލާފަށް އުޅޭ ބޭރުމީހުން ގެންގުޅޭ ފަރާތްތަކަށް އުފާވެރިކަން ލިބޭނެފަދަ ނިންމުމަކަށް ނުވާނެކަމަށް ދުޢާ ކުރަން\nބޮޑު ރިސޯޓެއް އަޅާ ނިންމާލާފަ ފެންފޮދަކާނުލާ 21 މިލިޔަން ރުފިޔާ ދިރުވާލާފަ މަސައްކަތް ކުރި މުވައްޒަފުންނަށް ުމިސާރަ ނުދޭން ހާދަ ރީތި ވާހަކައެކޭދޯ ވގ ރިޒް ތިޔަ ދައްކަނީ. ދިވެހިންނަކީ ގަ މާރު މޮޔައިންނެއް ނޫނޭ މެނޭޖުކޮށްލަން 22މިލިޔަން ދޭނެކަ މަށް ގަބޫލުކުރާހާ\nމިއައް ކިޔަނީ ހިއުމަން ޓްރެފިކިންގް.. ފިޔަވަޅު އަޅަންޖެހޭ. މަޖްލިސް މެންބަރެއް މިކަމުގަ އިސްތިސްނާ އެއް ނުވާނެ


ހިތަދޫ ރީޖަނަލް ހޮސްޕިޓަލުން ކަރަންޓް ކަނޑައިގެން ދިއުމާ ގުޅިގެން އެޑްމިޓްކޮށްފައި ތިބި ބަލިމީހުންގެ އެހީތެރިން ހިތްހަމަނުޖެހުން ފާޅުކޮށްފި\n19 ޖޫން 2010\n14:30ސ.ހިތަދޫ ރީޖަނަލް ހޮސްޕިޓަލުން ކަރަންޓް ކަނޑައިގެން ދިއުމާ ގުޅިގެން އެޑްމިޓްކޮށްފައި ތިބި ބަލިމީހުންގެ އެހީތެރިން ހިތްހަމަނުޖެހުން ފާޅުކޮށްފި އެވެ.ހިތަދޫ ހޮސްޕިޓަލުގެ އިސް އޮފިޝަލަކު ވިދާޅުވީ މިއ...\nސަބްސިޑީގެ ކަންތައް ހަމަޖެހެންދެން އަތޮޅުތަކުގެ ކަރަންޓް ބިލްތަކަށް އިތުރުވި ބައި ދައްކަން ނުޖެހޭ ގޮތަށް ހަމަޖައްސަވައިފި\n02 ޖޫން 2010\n19:00މާލޭ ސަރަޙައްދަށް ކަރަންޓް ސަބްސިޑީ މިހާރު ދެމުން ގެންދިއުމާއެކު، ރާއްޖޭގެ އެހެން ސަރަޙައްދުތަކުގެ ރައްޔިތުންގެ ކަރަންޓް ބިލްތަކަށް ސަބްސިޑީ ދިނުމުގެ ކަންތައް މިއަހަރުގެ ސެޕްޓެމްބަރ މަސް ނިމުމުގެ...\nހަތަރު ސަތޭކަ ޔުނިޓާ ހަމަޔަށް ކަރަންޓް ބޭނުންކުރާ ފަރާތްތަކަށް ތެލުގެ ސާޗާޖާއެކު ފަސް މަސް ދުވަހުގެ ސަބްސިޑީ ދޭގޮތަށް ހަމަޖައްސައިފި\n23 މެއި 2010\n19:00މާލޭގައި 400 ޔުނިޓާ ހަމަޔަށް ކަރަންޓް ބޭނުންކުރާ ފަރާތްތަކަށް ތެލުގެ ސާޗާޖުގެ އިތުރުން މިމަހުން ފެށިގެން ފަސް މަސް ދުވަހު ވަންދެން ސަބްސިޑީ ވެސް ދޭ ގޮތަށް ނޭޝަނަލް ސޯޝަލް ޕްރޮޓެކްޝަން އެޖެންސީން...\n400 ޔުނިޓާ ހަމައަށް ކަރަންޓް ބޭނުންކުރާ އެންމެންނަށް ފަސް މަހުގެ ސަބްސިޑީ ދޭ ގޮތަށް ހަމަޖައްސައިފި\nހަވީރު ޑެއިލީ، 23 މެއި 2010 00:00 23 މެއި 2010\nހަތަރު ސަތޭކަ ޔުނިޓާ ހަމަޔަށް ސްޓެލްކޯގެ ކަރަންޓް ބޭނުންކުރާ ފަރާތްތަކަށް ތެލުގެ ސާޗާޖުގެ އިތުރުން މި މަހުން ފެށިގެން ފަސް މަސް ދުވަސް ވަންދެން ސަބްސިޑީ ވެސް ދޭ ގޮތަށް ނޭޝަނަލް ސޯޝަލް ޕްރޮޓެކްޝަން އެޖ...\nކަރަންޓް މައްސަލައިގައި ޑީއާރުޕީން އަނެއްކާވެސް މާދަމާރޭ އަލުން މުޒާހަރާއަށް ނުކުންނަން ހަމަޖައްސައިފި\nއިބްރާހިމް ޒަކީ 22 މެއި 2010\n14:30ކަރަންޓްގެ އަގު ހެޔޮކުރުމަށް ސަރުކާރުން އެއްވެސް ފިޔަވަޅެއް އަޅާފައިނުވާތީ ޑީއާރުޕީން މާދަމާރޭ އަލުން މުޒާހަރާއަށް ނުކުންނަން ހަމަޖައްސައިފި އެވެ.ޑީއާރުޕީގެ ނާއިބް ލީޑަރު އަދި ރައްޔިތުންގެ މަޖިލީ...\nއެއާޕޯޓުން ކަރަންޓް ކެނޑެނީ އިންޖީނުގެ މައްސަލައަކުން ނޫން: އެމްޑީ\nހަވީރު ޑެއިލީ، 16 މެއި 2010 00:00 16 މެއި 2010\nމާލޭ އިންޓަނޭޝަނަލް އެއާޕޯޓުން ފަހަކަށް އައިސް ދޭތެރެ ދޭތެރެއިން ކަރަންޓް ކެނޑެނީ އެތަނުގެ އާ އިންޖީނުތަކުގެ މައްސަލައަކުން ނޫން ކަމަށް އެއާޕޯޓް ކޮމްޕެނީގެ މެނޭޖިން ޑިރެކްޓަރު ވިދާޅުވެއްޖެ އެވެ. "ހަވީ...\nކަރަންޓް އަގު ކުޑަކުރުމަށް ގޮވާލައި ޑީއާރުޕީން ބޭއްވި މުޒާހަރާގައި ފުލުހުންނާއި އާންމުނާ ދެމެދު ކުރިމަތިލުން ތަކެއް ހިނގައި ބައެއް މީހުންނަށް އެކިވަރުގެ އަނިޔާ ލިބިއްޖެ\nއައިމިނަތު ނިޔާޒާ 14 މެއި 2010\n10:00ކަރަންޓް އަގު ކުޑަކުރުމަށް ގޮވާލައި ޑީއާރުޕީން ރޭ މާލޭގައި ބޭއްވި މުޒާހަރާގައި ފުލުހުންނާއި އާންމުނާ ދެމެދު ކުރިމަތިލުންތަކެއް ހިނގައި ބައެއް މީހުންނަށް އެކިވަރުގެ އަނިޔާ ލިބިއްޖެ އެވެ.ސުނާމީ ބިނ...\nމާލޭ އިންޓަނޭޝަނަލް އެއާޕޯޓުން އެއްގަޑިއިރަށް ކަރަންޓް ކަނޑައިގެން ގޮސް، ދަތުރުވެރިންނަށް ބޮޑެތި ދަތިތަކާ ކުރިމަތިވެއްޖެ\nއައިމިނަތު ނިޔާޒާ 11 މެއި 2010\n10:00މާލޭ އިންޓަނޭޝަނަލް އެއާޕޯޓުން ރޭ އެއްގަޑިއިރަށް ކަރަންޓް ކަނޑައިގެން ގޮސް، ދަތުރުވެރިންނަށް ބޮޑެތި ދަތިތަކާ ކުރިމަތިލާން ޖެހިއްޖެ އެވެ.ގަޑިއެއްހާ އިރަށް ކަރަންޓް ކަނޑައިގެންދިޔައިރު ގިނަ ބަޔަކު...\nމާލެ، ވިލިމާލެ އަދި ހުޅުމާލޭގައި ކަރަންޓް ސަބްސިޑީޒް ލިބޭ ފަރާތްތަކަށް ފިއުލް ސާ ޗާޖް ދައްކައިދޭ ހަމަޖައްސައިފި\nމަރިޔަމް ރާނިޔާ 10 މެއި 2010\n10:00މާލެ، ވިލިމާލެ އަދި ހުޅުމާލެ ހިމޭނޭ ސަރަހައްދުތަކުގެ ކަރަންޓް މީޓަރުތަކުގެ ތެރެއިން ކަރަންޓް ސަބްސިޑީ ލިބޭ ފަރާތްތަކަށް ފިއުލް ސާޗާޖް މި މަހުން ފެށިގެން ދައްކައިދޭ ގޮތަށް އެންސްޕާ އިން ހަމަޖައްސަ...\nތޮއްޑޫ ރަށު އޮފީހަށް ކަރަންޓް ނުލިބޭތާ އަށް މަސް ފަހުން މަސައްކަތްތައް ކުރިއަށް ނުގެންދެވިގެން ރަށު އޮފީސް ބަންދުކޮށްފި\nހުސެއިން ހަސަން 20 އޭޕްރިލް 2010\nއއ. ތޮއްޑޫ ރަށު އޮފީހަށް ކަރަންޓް ނުލިބޭތާ އަށް މަސް ފަހުން އެ އޮފީހުގެ މަސައްކަތްތައް ކުރިއަށް ނުގެންދެވިގެން ރަށު އޮފީސް ބަންދުކޮށްފި އެވެ.ތޮއްޑޫ ކަތީބު އަލީ އާދަމް މިއަދު ވިދާޅުވީ ކަރަންޓް ނުލިބޭ ތ...\nއައިޝަތު ހިދާޔާ3ގަޑިއިރު ކުރިން


CMAG ge hushahelhunthakah MDP in maruhabaa kiyaifi - vNews.mv\nސީމެގުގެ ހުށަހެޅުންތަކަށް އެމްޑީޕީން މަރުހަބާ ކިޔައިފި\nޝިފްޒާ މުޞްޠަފާ 25 February 2016, 20:20\nސިޔާސީ ޕާޓީތަކުގެ މަޝްވަރާތަކުގައާއި ސިޔާސީ ހަރަކާތްތަކުގައި ބައިވެރިވުމަށް އެންމެނަށް ވެސް ޖާގަ ދިނުމަށް ސީމެގުން ގޮވާލާފައިވާތީ އެމްޑީޕީން އެކަމަށް މަރުހަބާ ކިޔައިފިއެވެ.\nސީމެގުގެ ހުށަހެޅުންތަކަށް މަރުހަބާ ކިޔައި އެމްޑީޕީން މިއަދު ނެރުނު ބަޔާނެއްގައި ބުނަނީ ސީމެގުން ފާހަގަކޮށްފައިވާ ކަންކަމާ މެދު އެޕާޓީން ވެސް ކަންބޮޑުވާ ކަމަށެވެ. އަދި ރާއްޖޭގެ ސިޔާސީ ހާލަތާއި އިންސާނީ ހައްގުތަކުގެ ދާއިރާއިން ކަންކަން އިސްލާހުކުރުމަށް ދިވެހި ސަރުކާރާ ގުޅިގެން އެ ޖަމާއަތުން މަސައްކަތް ފަށާފައިވާތީ އެކަމަށް ހިތްވަރުދޭ ކަމަށް އެމްޑީޕީން ބުނެއެވެ.\nސަރުކާރުން އިސްކަންދޭންވީ ކަންކަމުގެ ތެރޭގައި ހިމަނާފައިވާ ހުރިހާ ފަރާތްތަކަކަށް ބައިވެރިވެވޭ، ނަތީޖާ ނެރެވޭ މަޝްވަރާތަކަކަށް ތާއީދުކުރާ ކަމަށާއި، އެކަމަށް މަގުފަހިވާ މާހައުލެއް ބިނާކޮށް، އިތުބާރު އުފެއްދުމަށް އެދޭ ކަމަށް އެމްޑީޕީން ބުނެފައި ވެއެވެ.\nއަދި ބުނެފައިވަނީ ސިޔާސީ ލީޑަރުން މިނިވަންކޮށް، ރާއްޖެއިން ބޭރުގައި ތިއްބެވި ސިޔާސީ ލީޑަރުންނަށް އެނބުރި ގައުމަށް ވަޑައިގަނެވޭނެ މަގު ތަނަވަސް ކޮށްދިނުމަކީ ބިނާކުރަނިވި މަޝްވަރާތަކެއް ފެށުމަށް އަޅަންޖެހޭ ފިޔަވަޅުތަކެއްގެ ގޮތުގައި ދެކޭ ކަމަށެވެ.\nއެމްޕީޕީގެ ބަޔާނުގައި ވަނީ ސީމެގުގެ ގޮވާލުމާ އެއްގޮތަށް ސިޔާސީ ހައްޔަރީން ދޫކޮށްލައި އެންމެނަށް ވެސް ބައިވެރިވެވޭ މަޝްވަރާތަކެއް ބޭއްވުމަށް ސަރުކާރުން މަގުފަހިކޮށްދޭނެ ކަމަށް އުންމީދު ކުރާ ކަމަށެވެ.\nއިއްޔެ ސީމެގުން ވަނީ އެޖަމާއަތުގެ އެޖެންޑާގައި ރާއްޖެ ނުހިމެނުމަށް ނިންމާފައެވެ. ނަމަވެސް އިސްލާހު ކުރަން ޖެހޭ ގިނަ ކަންކަން ސަރުކާރަށް ވަނީ ހުށަހަޅާފައެވެ.\nއެގޮތުން މާނަވީ ގޮތެއްގައި ހުރިހާ އެންމެންގެ ބައިވެރިވުމާ އެކު، ސަރުކާރުން އިސްނަގައިގެން މަޝްވަރާތައް ފެށުމަށް ވަނީ ގޮވާލާފައެވެ. އަދި ސިޔާސީ ހައްޔަރީން ދޫކޮށްލައި ބޭރުގައި ތިއްބެވި ސިޔާސީ ބޭފުޅުންނަށް ރާއްޖެ އާދެވޭނެ މަގު ފަހިކޮށްދިނުމާއި، އެންމެނަށް ވެސް ސިޔާސީ ޕާޓީތަކުގެ މަޝްވަރާތަކުގައާއި ސިޔާސީ ހަރަކާތްތަކުގައި ބައިވެރިވެވޭނެ ޖާގަ ދިނުމަށް ސީމެގުން ގޮވާލާފައި ވެއެވެ.


Hajjah Meehun Gendhaane Group thah Alun Hovaifi\nހައްޖަށް މީހުން ގެންދާނެ ގްރޫޕްތައް އަލުން ހޮވައިފި\nހަބަރު | | 19 ޖޫން 2017 | 1 ކޮމެންޓް\nދިވެހިރާއްޖެއިން މިއަހަރު މީހުން ހައްޖަށް ގެންދަން ކުރިން ކުރި އިއުލާނުތައް ބާތިލުކޮށް އަލުން އިވެލުއޭޓްކޮށް، ހަތަރު ފަރާތަކަށް ހުއްދަ ދީފިއެވެ.\nމިނިސްޓްރީ އޮފް އިސްލާމިކް އެފެއާޒުން މިއަދު ކުރި އިއުލާނެއްގައި ބުނެފައިވަނީ އެންޓި ކޮރަޕްޝަން ކޮމިޝަން (އޭސީސީ) އިން ދެވަނަ ފަހަރަށް ޙައްޖު ޕްރޮޕޯސަލްތައް އިވެލުއޭޓްކުރުމަށް އެންގި އެންގުމާ ގުޅިގެން އެމިނިސްޓްރީން މީގެ ކުރިން ކޮށްފައިވާ ދެ އިއުލާން ބާތިލުކޮށްފައިވާ ކަމަށެވެ.\nބާތިލުކޮށްފައިވަނީ މޭ މަހުގެ ތެރޭގައި ކުރި "1438 ވަނަ އަހަރު ދިވެހިރާއްޖެއިން ޙައްޖަށް މީހުން ގެންދިއުމަށް ކުންފުނިތަކަށް ހުއްދަ ދިނުން" އިއުލާނާއި ޖޫން މަހުގެ ހަތް ވަނަ ދުވަހު ކުރި "1438 ވަނަ އަހަރު ދިވެހިރާއްޖެއިން ޙައްޖަށް މީހުން ގެންދިއުމަށް އަލުން ހުއްދަ ދިނުމާ ބެހޭ" އިއުލާނެވެ.\nއެ ދެ އިއުލާން ބާތިލުކޮށް އަލުން އިވެލުއޭޓްކުރުމަށްފަހު މިއަހަރު ދިވެހިރާއްޖެއިން ޙައްޖަށް މީހުން ގެންދިއުމަށް ހުއްދަދީފައިވަނީ މޯލްޑިވްސް ހައްޖު ކޯޕަރޭޝަން ލިމިޓެޑް އާއި އަލްހަރަމައިން ހައްޖު އެންޑް އުމްރާ ކޮމްޕެނީ މޯލްޑިވްސް ޕްރައިވެޓް ލިމިޓެޑް އާއި ސިސިލްފަރު ހައްޖު އެންޑް އުމްރާ ގްރޫޕް ޕްރައިވެޓް ލިމިޓެޑް އަދި ޒައީ ގްރޫޕް ޕްރައިވެޓް ލިމިޓެޑެވެ.\nއިސްލާމިކް މިނިސްޓްރީން މިއަހަރުގެ މޭ މަހުގެ ތެރޭގައި ވަނީ މިއަހަރު ދިވެހިރާއްޖެއިން ހައްޖަށް މީހުން ގެންދިއުމަށް ހުއްދަ ދީފައިވާ ކުންފުނިތަކުގެ ނަން ހާމަކޮށްފައެވެ.\nއޭގެ ތެރޭގައި ހިމެނެނީ މޯލްޑިވްސް ހައްޖު ކޯޕަރޭޝަން ލިމިޓެޑް އާއި އަމިއްލަ ފަސް ފަރާތެކެވެ.\nދަރުމަ ލިލްޙައްޖި ވަލްޢުމްރަތި ޕްރައިވެޓް ލިމިޓެޑް\nއަލްޙަރަމައިން ޙައްޖު އެންޑް ޢުމްރާ ކޮމްޕެނީ މޯލްޑިވްސް ޕްރައިވެޓް ލިމިޓެޑް\nކިސްވާ ޕްރައިވެޓް ލިމިޓެޑް\nސިސިލްފަރު ޙައްޖު އެންޑް ޢުމްރާ ގްރޫޕް ޕްރައިވެޓް ލިމިޓެޑް\nޒަޢީ ޙައްޖު ގްރޫޕް ޕްރައިވެޓް ލިމިޓެޑް\nނަމަވެސް މިއަހަރު މީހުން ހައްޖަށް ގެންދިއުމަށް ހުއްދަދީ ކޯޓާބެހި ގޮތުގެ މައްސަލައެއް އެންޓި ކޮރަޕްޝަން ކޮމިޝަނަށް އަމިއްލަ ފަރާތަކުން ހުށަހެޅިއެވެ.\nއެފަރާތުން މައްސަލަ ވައްދާފައިވަނީ ޕޮއިންޓް ދިނުމުގައި ކޮރަޕްޝަނަށް މަގުފަހިވާގޮތަށް ކަންތައްތަކެއް ކޮށްފައިވާކަމަށް ބުނެއެވެ.\nދެ މިސްކިތެއްގައި ލީ ކުލަ ބަދަލު ކުރަން އަންގައިފި\n28 ދުވަހު ރޯދަ ހިފުމަށްފަހު އީދުކުރުން ހުއްދައެއް ނޫން: ޑރ ޝަހީމް\nރާއްޖެއިން ބޭރުގައި ތިބި ބައެއް ދިވެހިން ރޯދަމަސް ފުރިހަމަ ނުކޮށް އީދުކޮށްފި\nމުދަލު ޒަކާތުގެ ގޮތުގައި 21.6 މިލިއަން ރުފިޔާ\nކުރިންވެސް ދިން ގްރޫޕްތައް. އިވެލުއޭޓް ކުރީ ނަމަކަށްތަ؟


ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލާފައިވާ ކެންޑިޑޭޓުންގެ ނަން އަނބުރާ ގެންދިއުމަށް ފުރުޞަތު ހުޅުވާލުން\nލޯކަލް ކައުންސިލްތަކުގެ އިންތިޚާބުގެ ޚާއްޞަ ޤާނޫނު 2020 ގެ3ވަނަ މާއްދާގެ (ށ) ދަށުން، ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލާފައިވާ ކެންޑިޑޭޓުންގެ ނަން އަނބުރާ ގެންދިއުމުގެ ފުރުޞަތު، 2020 ޖޫން 23 ވާ އަންގާރަ ދުވަހުން ފެށިގެން ހުޅުވާލައިފީމެވެ. ނަން އަނބުރާ ގެންދިއުމަށް ބޭނުންވާނަމަ އެކަމަށް އެދި ހުށަހަޅާނީ "ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ ކެންޑިޑޭޓުން ނަން އަނބުރާ ގެންދިއުމަށް އެދޭ ފޯމު" އިންނެވެ.\nމި ފޯމު ދިވެހި ސަރުކާރުގެ ގެޒެޓުންނާއި ކޮމިޝަނުގެ ވެބްސައިޓް (www.elections.gov.mv) އިން ލިބެން ހުންނާނެއެވެ. ފޯމު ހުށަހަޅުއްވާނީ ކޮމިޝަނުގެ އީމެއިލް ([email protected]) މެދުވެރިކޮށެވެ. އާންމު ޞިއްޙަތުގެ ކުއްލި ނުރައްކަލުގެ ދުވަސްތަކުގައި ފޯމް ބަލައިގަތުން ހަމައެކަނި ހަމަޖެހިފައިވަނީ އީމެއިލް މެދުވެރިކޮށް ކަމުގައިވެސް ދެންނެވީމެވެ.\nކެންޑިޑޭޓުންގެ ނަން އަނބުރާ ގެންދިއުމުގެ މުއްދަތު ހަމަވުމުގެ މަދުވެގެން 10 (ދިހައެއް) ދުވަސް ކުރިން މުއްދަތު ހަމަވާ ތާރީޚު މި ކޮމިޝަނުން އިޢުލާނު ކުރާނެއެވެ.\n- ކެންޑިޑޭޓުން ނަން އަނބުރާ ގެންދިއުމަށް އެދޭ ފޯމު


ރައްޔިތުންގެ ތާއީދު ހޯދާނޭ ގޮތް ދަސްކުރެއްވުމަށް ރައީސް ޔާމީނަށް މާފަންނު ހުޅަނގު ދާއިރާގެ މެންބަރު ފަލާހު ގޮވާލައްވައިފި – Maldivian Democratic Party\nރައްޔިތުންގެ ތާއީދު ހޯދާނޭ ގޮތް ދަސްކުރެއްވުމަށް ރައީސް ޔާމީނަށް މާފަންނު ހުޅަނގު ދާއިރާގެ މެންބަރު ފަލާހު ގޮވާލައްވައިފި\nދިވެހި ރައްޔިތުންގެ ތާއީދު ހޯދާނޭ ގޮތް ދަސްކުރެއްވުމަށް ރައީސް އަބްދުﷲ ޔާމީނަށް އެމްޑީޕީ ޕާލަމެންޓްރީ ގްރޫޕްގެ މެންބަރު ފަލާހު ގޮވާލައްވައިފިއެވެ.\n“ރައްޔިތުންގެ ބަދަލު” ގެ ނަމުގައި ގުޅިފައިވާ އިއްތިހާދުން އާދީއްތަ ދުވަހުގެ ރޭ އެމްޑީޕީ ހަރުގޭގައި ބޭއްވި ޖަލްސާގައި ވާހަކަ ދައްކަވަމުން، ރައްޔިތުންގެ މަޖިލީހުގެ މާފަންނު ހުޅަނގު ދާއިރާގެ މެންބަރު މުހައްމަދު ފަލާހް ވިދާޅުވީ ރޯދަމަހާ ކައިރިކޮށް ކަދުރާއި މަސްދަޅު ބަހަން އަނބިކަނބަލުން ފާތުމަތު މުހައްމަދު ނެރުއްވައިގެން ރައްޔިތުންގެ ތާއީދު ލިބޭނޭ ކަމަށް ރައީސް ޔާމީން ހީފުޅު ކުރެއްވުމަކީ މޮޔަކަމެއް ކަމަށާއި، ރައީސް ޔާމީނަކީ އެއްގޮތަކަށް ވެސް ރައްޔިތުންގެ ތާއީދު ހޯއްދަވަން އެނގިވަޑައިގަންނަވާ ބޭފުޅެއް ނޫން ކަމަށެވެ. އޭނާ ވިދާޅުވީ ލޯކަލް ކައުންސިލް އިންތިޚާބުގެ ކެމްޕެއިނަށް ރަށްރަށަށް ކުރި ދަތުރުތަކުން މި ސަރުކާރުގެ ސިޔާސަތުތަކާ މެދު ރައްޔިތުން ނުރުހިފައި ތިބި މިންވަރު ވަރަށް ރަނގަޅަށް ސާފުވި ކަމަށާއި، ރައީސް ނަޝީދުގެ ސަރުކާރުން ޑިއުޓީ މާފުކުރި މުދަލުން ޑިއުޓީ ނަގަން ފަށައި، ހަނޑޫހަކުރު ފުށާއި، ކަރަންޓު ބިލުގެ އަގު ބޮޑު ކުރުމުގެ ސަބަބުން ރައްޔިތުން ތިބީ މި ސަރުކާރު ދެކެ ވަރަށް ބޮޑަށް ނުރުހިފައި ކަމަށެވެ.\nޝަރުތުތަކަކާ އެކު ޖުމްހޫރީ ޕާޓީގެ ލީޑަރު ޤާސިމް އިބްރާހީމް ދޫކޮށްލި މައްސަލައަށް އިޝާރާތްކުރައްވަމުން ފަލާހު ވިދާޅުވީ ގާސިމަށް ޝަރުތު ކަނޑައަޅާފައި ވަނީ ގާނޫނު އަސާސީގައި ބަޔާންކޮށްފައިވާ ހުރިހާ އަސާސީ ހައްގަކާ ޚިލާފަށް ކަމަށެވެ. ކޯޓުތައް ޝަރުތުތައް ކަނޑައެޅުމުގެ ބާރު އޮތް ނަމަވެސް ގާނޫނު އަސާސީއާ ގާނޫނުތަކާ ތަޢާރަޒްވާ ޝަރުތެއް ކަނޑައެޅުމުގެ ބާރު އެއްވެސް ކޯޓަކަށް ލިބިގެން ނުވާ ކަމަށް ފަލާހު ވިދާޅުވިއެވެ.\nފަލާހު ވިދާޅުވީ ސްޕްރީމް ކޯޓުގައި މިއަދު ކުރިޔަށް ގެންދިޔަ ދުސްތޫރީ މައްސަލައިން ސާފުވާ ކަމަކީ ރާއްޖޭގެ ކުރީގެ ރައީސުލް ޖުމްހޫރިއްޔާ މުހައްމަދު ނަޝީދު ވިދާޅުވިހެން ގުޅިފައިވާ އިއްތިހާދަށް 57 މެންބަރުން ހަމަވެ ސަރުކާރު ޕްރެޝަރަށް އައިސްފައިވުން ކަމަށެވެ.


Inthihaabugai Sunny hodhi kaamiyaabee ah Filmee tharin maruhabaa kiyaifi\nއިންތިހާބުގައި ސަނީ ހޯދި ކާމިޔާބަށް ފިލްމީ ތަރިން މަރުހަބާ ކިޔައިފި\nއިންޑިއާގެ އާންމު އިންތިހާބުގެ ވޯޓު ގުނުން އިއްޔެ ނިމިފައިވާއިރު ބަރަތިޔާ ޖަނަތާ ޕާޓީ (ބީޖޭޕީ) ގެ ލީޑަރު ނަރެންދުރަ މޯދީ މިވަނީ އަނެއްކާވެސް ދެވަނަ ދައުރަކަށް އިންތިހާބުވެފައެވެ. މޯދީގެ މި ތާރީހީ ކާމިޔާބީ އާއި އެކު ގިނަ ބަޔަކު އެ ޕާޓީގެ މެމްބަރުންނަށް މަރުހަބާކިޔަމުންދާއިރު އިންޑިއާ ޕާލިމަންޓުގެ ތިރިގެ “ލޯކް ސަބާ”އަށް ބީޖޭޕީގެ ފަރާތުން ވާދަކުރި ގިނަ ކެންޑިޑޭޓުންވަނީ އިންތިހާބުވެފައެވެ.\nމި ގޮތުން މަޝްހޫރު ފިލްމީތަރި ސަނީ ޑިއޯލް (62) ހޯދި ކާމިޔާބީ އާއި އެކު ގިނަ ފިލްމީ ތަރިންނާއި އޭނާއަށް ތާއިދުކުރާ ފަރާތްތަކުން ދަނީ މަރުހަބާކިޔާ އުފާ ފަޅުކުރަމުންނެވެ. ސަނީ ވާދަކުރީ ވެރިކަން ކުރާ ބީޖޭޕީގެ ޓިކެޓްގައި ޕަންޖާބްގެ ގުރުދާސްޕޫރަށެވެ.އެ ގޮނޑިއަށް 16 ކެންޑިޑޭޓުން ވާދަކުރިއެވެ. ސުނިލް ގުރުދާސްޕޫރްގެ ގޮނޑި ކާމިޔާބުކޮށްފައިވަނީ ނެޝަނަލް ކޮންގްރެސްގެ ކެންޑިޑޭޓް ސުނިލް ޖާކަރު އާއި ވާދަކޮށް ވޯޓްލީ މީހުންގެ 54 ޕަސެންޓް ވޯޓާ އެކީގަ އެވެ. ސަނީ އަށް 191،239 ވޯޓް ލިބިފައިވާއިރު ސުނިލް އަށް ލިބުނީ 142،465 ވޯޓެވެ. މީ ވޯޓްލީ މީހުންގެ 40.2 އިންސައްތައެވެ.\nސިޔާސީ ދާއިރާ އަށް ނުކުމެ، ވާދަ ކުރި ފުރަތަމަ އިންތިހާބު ސަނީ ހޯދި ކާމިޔާބީ ފާހަގަކޮށް އަނިލް ކަޕޫރް ކޮށްފައިވާ ޓުވިޓެއްގައި ބުނީ ސަނީ އަށް ފުރިހަމައަށް އިތުބާރުކުރާ ކަމަށާއި މިއީ އާ ކަންތައްތަކެއްގެ ފެށުން ކަމަށެވެ. އަދި ސަނީއަށް އަބަދުވެސް ކާމިޔާބަށް އެދޭ ކަމުގައި އަނިލްވަނީ ބުނެފައެވެ. މީގެ އިތުރުން ވިވެކް، އީޝާ ޑިއޯލް ފަދަ ތަރިންވަނީ ސަނީގެ ކާމިޔާބީއަށް މަރުހަބާ ކިޔާފައެވެ.\nކޮންގްރެސްގެ ލީޑަރުގެ މަގާމުން ރާހުލް ގާނދީ އިސްތިއުފާ ދެއްވައިފި


IGMH ah vaguthee Naruhun hoadhan iulaan koffi | Mihaaru\nދަރުމަވަންތަ ހޮސްޕިޓަލްގައި ނަރުހުންތަކެއް މަސައްކަތްކުރަނީ: -- ފޮޓޯ: ހުސެއިން ވަހީދު/ މިހާރު\nއައިޖީއެމްއެޗަށް ވަގުތީ ނަރުހުން ހޯދަން މިއަދު އިއުލާނުކޮށްފި އެވެ.\nއެ ހޮސްޕިޓަލުން ކުރި އިއުލާނުގައި ބުނީ، ކޮންޓްރެކްޓް އުސޫލުން، ތިން މަސް ދުވަހަށް މަސައްކަތް ކުރާނެ 35 ނަރުހުން ބޭނުންވާ ކަމަށެވެ.\nއެ ނަރުހުން މަސައްކަތް ކުރަން ޖެހޭނީ ހަފުތާގެ ފަސް ދުވަހު، ދުވާލަކު އަށް ގަޑިއިރަށެވެ. މުސާރައިގެ ގޮތުގައި މަހަކު 9،060ރ. އާއި ސާވިސް އެލަވަންސަށް 188ރ. ލިބޭނެ އެވެ.\nނާސިން ދާއިރައިން ލެވެލް ފަހެއް ނުވަތަ ހައެއްގެ ސަނަދެއް ހާސިލްކޮށް، އައިޖީއެމްއެޗުގައި މަސައްކަތްކުރުމުގެ ޝައުގުވެރިކަން ހުރި މީހުންނަށް އަންނަ ހަފުތާގެ އަންގާރަ ދުވަހުގެ ކުރިން recruitment.local@igmh.gov.mv އަށް ހުށަހެޅޭނެ އެވެ.\nސަރުކާރުގެ މައި ހޮސްޕިޓަލް، އައިޖީއެމްއެޗަށް ނަރުހުން ހޯދަން އިއުލާނުކުރިއިރު، ކޮވިޑް-19 ގެ ސަބަބުން އެ ހޮސްޕިޓަލްގެ ނަރުހުންގެ މަސައްކަތް ވަނީ ވަރަށް ބޮޑަށް ބުރަވެފަ އެވެ. ފަރުވާ ދިނުމުގެ ތެރޭގައި އެ ހޮޮސްޕިޓަލްގެ ޑޮކްޓަރަކާއި ނަރުހަކު ކޮވިޑް-19 އަށް ޕޮޒިޓިވް ނުވިޔަސް އެއް ޑިޕާޓްމަންޓެއްގެ 16 ނަރުހަކު ވަނީ އައިސޮލޭޓްކޮށްފަ އެވެ.\nނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވިގޮތުގައި ރާއްޖޭގެ 55 ޕަސެންޓް ނަރުހުންނާއި ޑޮކްޓަރުން ހަރަކާތްތެރިވާނީ ކޮވިޑް-19 ގެ ކަންކަމުގަ އެވެ. ބާކީ ތިބި 45 ޑޮކްޓަރުންނާއި ނަރުހުންނަކީ، އާއްމު ބަލިތަކަށް ފަރުވާދޭނެ ހިދުމަތްތެރިން ކަމަށް ވިދާޅުވި އެވެ.\nއައިޖީއެމްއެޗު ނަރުހުން ސިއްހަތު ސިއްހީ ޚިދުމަތް\nކިތައް ނަރުހުންތޯ ޗުއްޓީއަށް ރަށަށް ގޮސް މާލެ ނާދެވިގެން އެތިބީ ، އެމީހުންގެ ދަފުތަރެއް ނެގުނުތަ؟ އެމީހުން ފުރަތަމަ ގެނެސް ބަލަ\nމިފަދަ ނުރައްކާތެރި ދަނޑިވަޅުގައި ފުރާނަ އަތްމައްޗަށް ލައިގެން މަސައްކަތް ކުރަންވަޒީފާގައި ތިބި ޑަކަޓަރުންނާ ނަރުހުންނަށް ހަމަ ސާބަހެވެ މިގަދަ ވަގުތުގައި ވަގުތީ ނަރުހުން ހޯދަން އިއުލާނުކުރުން ވަރަށް ދެރައެވެ އެހެނީ މިކަހަލަ ބޮޑު ކަމެއްގަ އުޅެފަ ދެން ވަގުތީ ވީމަ ކަމާދާ ކަމެއް ނޫނެވެ\nބޭރުން ނަރުހުން ގެންނަންޖެހޭނީ.. ނޫނީ މިތާތިބި ބަނގްލަދޭޝް ކުދީންނައް ނަރުސްކަ މުގެ ކުރޭޝްކޯހެއް ހިންގާފައި ވަޒީފާދޭން ޖެހޭނީ. ދިވެހީންގެ ތެރެއިން ތިބުނާ މީހުން ލިބުން ވަރައް ނާދިރު.\nހަނގުރާމައިގަ ދުވަސްވަރުގަ ދުނިޔޭގެ ހުރިހާ ގައުމެއްގަ އޮންނަ އުސޫލަކީ ދުޅަހެޔޮ ސިއްހަތުގަ ތިބި ހުރިހާ އަންހެން ފިރިހެނުން ގައުމީ ޚިދުމަތަށް ނުކުތުން. ހަނގުރާމަ ތެރޭގަ އޮންނަނީ ސިފައިންގެ ޚިދުމަތް. ކޮވިޑްގެ ހަނގުރާމަޔަށް ނަރުހުން މަދުވާނަމަ ޚާއްސަ ގާނޫނެއްގެ ދަށުން 30-18 އަހަރާ ދެމެދުގެ އުމުރުފުރާގެ ހުރިހާ ޒުވާނުން ބޭނުންވާ ދާއިރާތަކަށް ނެރެވިދާނެ. އެކުދިންނަށް ބޭނުންވާނެ ބޭސިކް ތަމްރީނު ދީފަ އެކިެކި މަސައްކަތަށް ނެރުމުން ކުދިންނަށް އާއްމުދަނީ ލިބޭނެ.\nޢޭރުންނެއް ނޫންތަ ބޮޑުން ފުރަންޓުލައިނަށް ނުނިކުމެވާނީ. ކޮވިޑް ނިމުނީމާ ގެއަށް. ޥަރަށް ފުރިހަމަ. ބަލަ ނަރުހުންނާއި ޑޮކްޓަރުންނަކީ ބޮލެއް ނެތް ބައެއް ނޫނޭ. ތިޔަ އުޅެނީ އައިޖީއެމްއެޗެގެ ފަރާތުން ކޮވިޑް ވިލެޖްގައި މަސައްކަތް ކުރާނެ ވަގުތީ މީހުން ހޯދަން\nއަހު މަދު މުހައް މަދު\nކިހާ ރީތި . އެން މެ ބޭނުންވި ގަޑީ އިންޑިޔާއިން ނަރުހުންތައް ގެންދިޔާ މަ އެތަން ފުރަން ވަގުތީ ދިވެހި ނަރުހުން. ސަޅި. މުސީބާތު ވަގުތު ފިލަން ދާއި މީ އިންޑިޔާ ނަރުހުން. އަޅުވެތި ވިޔަސް ބޮޑު ވަރު\nވަގުތީ ނަރުހުން ހޯދަނީ ކޮވިޑް ނިމުނީމަ ބިދޭސީ ނަރުހުން ގެންނަން ވެގެން ތޯ ބަލާލަން ބޭނުމެވެ. ރާއްޖެ އަށް2ޑޮލަރު ދީފަ ވަޒީފާ ގަނެގެން ނަރުހުން މަސައްކަތް ކުރަން އެބަ އާދެ އެވެ.


Dhidhoo Curfew Vaguthu Kurukohfi - Vaguthu\nދިއްދޫ ކާފިއުގެ ވަގުތު ކުރުކޮށްފި\nހއ.ދިއްދޫގައި އިއުލާންކޮށްފައި އޮތް ކާފިއުގެ ވަގުތު ކުރުކޮށްފިއެވެ.\nއެޗްޕީއޭ އިން ދިއްދޫ ކައުންސިލަށް ފޮނުވާފައިވާ ލިޔުމެއްގައި ބުނެފައި ވަނީ އެރަށުގައި މާދަމާ އިން ފެށިގެން ކާފިއު ހިންގާނީ ރޭގަނޑު 21:00 އިން ފަތިހު 04:00 އަށް ކަމަށެވެ. މިހާރު އެރަށުގައި ކާފިއު ހިންގަމުން އަންނަނީ ހަވީރު 16:00 އިން ފަތިހު 04:00 އަށެވެ.\nކާފިއުގެ ވަގުތަށް ގެނައި ބަދަލު ދިއްދޫގައި އިއުލާން ކުރަން އެޗްޕީއޭ އިން ވަނީ ކައުންސިލަށް އަންގާފައެވެ.\nމިދިޔަ މަހުގެ ފަހުކޮޅުން ފެށިގެން ދިއްދޫގައި ކޮވިޑްގެ ހާލަތު ވަރަށް ބޮޑަށް ގޯސްވުމަށް ފަހު މިހާރު ބަލި ފެތުރުން ކޮންޓްރޯލް ކުރެވިފައިވާ ކަމަށް ބެލެވެއެވެ. އެރަށުން އިއްޔެ ފައްސިވީ ދެމީހުންނެވެ. އިއްޔެގެ ނިޔަލަށް އެރަށުގައި 142 މީހުން ކޮވިޑަށް ފައްސިވެފައި ވެއެވެ. އޭގެތެރެއިން 82 މީހަކު އަދި ކޮވިޑުން ރަނގަޅެއް ނުވެއެވެ. ކޮވިޑަށް ޓެސްޓް ކުރަން ނެގި ސުންކުތަކުގެ ތެރެއިން 43 ސުންކެއްގެ ނަތީޖާ އަދި ނުލިބެއެވެ.\nމިދިޔަ މަހު ދިއްދޫގައި ކޮވިޑް ފެތުރުނީ ވެސް ރަށުގައި ކޮވިޑް ފެތުރި ގިނަ ދުވަސްތަކެއް ވަންދެން މޮނިޓަރިންގައި ބޭއްވުމަށް ފަހު މޮނިޓަރިން އުވާލިތާ މަދު ދުވަސްކޮޅެއް ފަހުންނެވެ. މިހާރު އަނެއްކާވެސް އެރަށުގައި ކޮވިޑް ފެތުރެމުން ދާތީ ރަށް އޮތީ މޮނިޓަރިންގައެވެ.


Congo Gai Ebola Virus Haluvikamaaeku Fethurenee - Vaguthu\nއެފްރިކާގެ ކޮންގޯގައި އެބޯލާ ހަލުވި ކަމާއި އެކު ފެތުރި 24 ގަޑިއިރުތެރޭ2ވަނަ މީހަކު މަރުވެއްޖެއެވެ.\nދުނިޔޭގެ ސިއްޙަތު ޖަމިއްޔާއިން ބުނިގޮތުގައި އެ ވައިރަސް ޖެހިގެން މިހާތަނަށް2މީހަކު މަރުވެފައިވާ ކަމަށާއި މިހާތަނަށް 11 މީހަކު އެބޯލާއަށް ޕޮޒިޓިވް ވެފައިވާ ކަމަށް ބެލެވޭ ކަމަށެވެ.\nއެބޯލާ އަކީ ވަރަށް މަދު އެކަމަކު ފުރާނައަށް ނުރައްކާ ވައިރަހެކެވެ.\nމިވައިރަހުގެ ސަބަބުން އިންސާނާގެ އެތެރެހަށްޓާއި ބޭރުފުށަށް ލޭފައިބާ ގޮތްވެއެވެ. ހަށިގަނޑުގައި މިވައިރަސް ފެތުރި ގިނަވާ ވަރަކަށް ހަށިގަނޑުގެ ދިފާއީބާރު ދެރަކޮށް ބަލިކޮށްލައި އަދި ގުނަވަންތަކަށް ގެއްލުންތައް ދޭންފަށައެވެ. ލޭގަނޑުކޮށް މަނާކޮށްދޭ ސެލްތަކުގެ ބާރު ދެރަކޮށްލުމުގެ ނަތީޖާއެއްގެ ގޮތުން މަނާނުވެ ލޭފައިބަން ފުރުސަތު ދެވެ އެވެ.\nކޮންގޯގައި އެބޯލާ ފެތުރެމުންދަނީ އެކަހެރިކޮށް އޮންނަ އެ ގައުމުގެ އުތުރުގެ ސަރަހައްދެއް ކަމަށްވާ ލިކާޓީގައި ކަމަށާއި ވެރިރަށް ކިންޝާސާއިން އެ ސަރަހައްދަށް ފޯރުމަށް ދެގަޑި ތިންގަޑިއިރު ހޭދަވާނެ ކަމަށްވެސް ޑަބްލިއުއެޗްއޯ އިން ބުނެފައިވެއެވެ.\nފަހުގެ ތާރީޚެއްގައި އެބޯލާ ވައިރަސް އެންމެ ބޮޑަށް ފެތުރިގެން ދިޔައީ 2013 ން 2016 އަށް ގިނީ އާއި ސިއެރަ ލިއޯން އަދި ލައިބީރިއާގައެވެ. އެފަހަރު 28،000 މީހުންނަށް މި ވައިރަސް ޖެހުނު ކަމަށް ރެކޯޑް ކުރެވުނު އިރު ބަލީގައި 11،000 މީހުން މަރުވިއެވެ.\nއެބޯލާ ވައިރަހަށް ބޭނުން ކުރެވޭ އެކްސްޕެރިމެންޓަލް ވެކްސިން އެއް ވަނީ ތައާރަފް ކުރެވިފައެވެ. މި ވެކްސިން ކާމިޔާބު ކަމަށް ޓެސްޓް ތަކުން ހާމަވެފައިވާ ކަމަށް ރިޕޯޓްތަކުގައި ވެއެވެ.\nއެބޯލާ ވައިރަސް ކޮންޓްރޯލް ކުރުމަށް ޑަބްލިއުއެޗްއޯ އާއި ކޮންގޯ ސަރުކާރުން މިހާރު ގެންދަނީ ވައިރަސް އުޅޭ ސަރަހައްދުގައި މަސައްކަތް ކުރަމުންނެވެ.


MTDC Ge Faidhaa Midhiya Aharu 50 Million Rufiya Ahvure Mahchah - Vaguthu\nއެމްޓީޑީސީގެ ފައިދާ މިދިޔަ އަހަރު 50 މިލިއަނަށްވުރެ މައްޗަށް!\nއެމްޓީޑީސީގެ މެނޭޖިން ޑިރެކްޓަރު ތަޒްމީލް އަބްދުއްސަމަދު\nމޯލްޑިވްސް ޓްއަރިޒަމް ޑިވެލޮޕްމެންޓް ކޯޕަރޭޝަން (އެމްޓީޑީސީ) އަށް މިދިޔަ އަހަރު ފައިދާގެ ގޮތުގައި 50.9 މިލިއަން ރުފިޔާ ލިބިއްޖެއެވެ.\nއެމްޓީޑީސީ އިން ނެރުނު ބަޔާނެއްގައި ބުނީ އެމްޓީޑީސީގެ މާލީ ހިސާބުތައް މުރާޖާކުރާއިރު، ފާއިތުވެ ދިޔަ އަހަރަކީ ކުންފުންޏަށް ޓެކްސް ނުހިމަނާ އެންމެ ބޮޑު ފައިދާއެއް ވީ އަހަރު ކަމަށެވެ.\n"ފާއިތުވި އަހަރަކީ ކޮވިޑްގެ ބަލިމަޑުކަމުގެ ސަބަބުން ޓޫރިޒަމަށް ވަރަށް ބޮޑެތި ގެއްލުންތަކެއް ކުރިމަތިކުރުވި އަހަރެއް ކަމުގައި ވީ ނަމަވެސް ކުރެވުނު ބުރަ މަސައްކަތުން މިކުންފުންޏަށް ވަނީ ޓެކްސްއަށް ރިކޯޑްކުރުމުގެ ކުރިން ވިޔަފާރި ފައިދާގެ ގޮތުގައި 3،301،880 އެމެރިކާ ޑޮލަރު (50,914,989.6 ރުފިޔާ) ލިބިފައެވެ. މިއީ 2019 ވަނަ އަހަރުގެ ފައިދާ އަޅާބަލާއިރު %115 ގެ ބޮޑު ކުރިއެރުމެކެވެ. މިގޮތުން، ކުންފުނީގެ މެނޭޖްމަންޓުންނާއި އަދި ބޯޑުން ދެކެނީ 2019 ވަނަ އަހަރަށް ވުރެ ބޮޑު ފައިދާއެއް ހިއްސާއަކަށް މިއަހަރު ދިނުމަށެވެ." އެމްޓީޑީސީގެ ބަޔާނުގައި ބުނެފައި ވެއެވެ.\nބަޔާނުގައި ބުނެފައި ވަނީ ކުންފުންޏަށް ރިކޯޑް މިންވަރެއްގެ ފައިދާވީ ކަމުގައިވި ނަމަވެސް، 2020 ވަނަ އަހަރުގެ ސާފު ފައިދާ ދަށްވެފައިވަނީ 2020 ވަނަ އަހަރުގެ އެމްޓީޑީސީގެ މާލީ ހިސާބުތައް ހެދިފައިވަނީ އާމްދަނީ އިން ޓެކްސް ނެގުމުގެ ޤަވާއިދަށް ގެނެވުނު ދެވަނަ އިސްލާޙަށް ރިއާޔަތްކޮށް ކަމަށް ވާތީއެވެ. މިއިސްލާޙްގެ ދަށުން ޓެކްސް ބިނާކުރެވޭ އާމްދަނީ ހިސާބުކުރުމުގައި، އޮޕަރޭޓިންގ ލީސްއެއްގެ ދަށުން ދައްކާ ކުއްޔާ ގުޅިގެން އުނިކުރެވޭނީ މިކުންފުނިން އިޚްތިޔާރުކޮށްފައިވާ IFRS16 ހިސާބުކުރުމުގެ މިންގަނޑާ އެއްގޮތަށެވެ.\nމިއިސްލާޙްގެ ކުރިން އަމަލުކުރަމުން ދިޔަ ޤަވާއިދުގެ ދަށުން 2019 ވަނަ އަހަރު ޓެކްސް ބިނާކުރުމުގެ އާމްދަނީ ހިސާބުތައް ތައްޔާރުކުރުމުގައި ބޭނުންކުރެވުނު މިންގަނޑުގެ ސަބަބުން ޑިފަރޑް ޓެކްސް އެސެޓްގެ ގޮތުގައި ހިސާބުކުރެވިފައިވާ އަދަދު ވޭތުވެދިޔަ އަހަރުގެ ހިސާބުތަކުން އުނިކުރެވިފައިވެއެވެ.\nމިގޮތަށް އަމަލުކުރަން ޖެހުނީ 19 އެޕްރިލް 2021 ގައި މީރާއިން ޤަވާއިދެއް ހައްދަވާ، އެޤަވާއިދަށް އަމަލުކުރުމަށް އެންގެވުމުން ކަމަށް އެމްޓީޑީސީ އިން ބުނެއެވެ.\nމިހާރު އެމްޓީޑީސީގެ މެނޭޖިން ޑިރެކްޓަރު ތަޒްމީލް އަބްދުއްސަމަދު އެވެ. އޭނާ އެކުންފުންޏާއި ހަވާލުވީ 2019 ވަނަ އަހަރު އެވެ.\nއެމްޓީޑީސީން އެންމެ ފުރަތަމަ ހިއްސާ ވިއްކަން ފަށާފައިވަނީ 2007 ވަނަ އަހަރު އެވެ.\nތިޖޫރީ ރައްކާތެރިކަމާއެކު ބަލަހައްޓާތި ހިއްސާދާރުންނަން އެއްޗެއްނުދީ ، ވަގުންނަން ތިޔަ ޑޮލަރ ތަށް ހަވާލުނުކުރާތި...


Malaysia safeeru Wisam Limkokwing university ge raees aa bahdhalu kuravvaifi | Mihaaru\nމެލޭޝިއާ ސަފީރު ވިސާމް (ކ-3) މިއަދު ލިމްކޮކްވިން ޔުނިވަސިޓީއަށް ވަޑައިގެން އެތަނުގެ ރައީސް ތާން ސްރީ ލިމް ކޮކް ވިން (ކ-4) އާއެކު ފޮޓޯއަކަށް ހުއްޓިވަޑައިގެން. އަދި ދެ ބޭފުޅުންގެ އަރިހުގައި މެލޭޝިއާގައި ހުންނަ ދިވެހި އެމްބަސީ އާއި ފޮރިން މިނިސްޓްރީގެ އިސް ބޭފުޅުން. --- ފޮޓޯ: މިހާރު/ މުހައްމަދު ޔާމީން\nމެލޭޝިއާގެ ސަފީރު ވިސާމް ލިމްކޮކްވިން ޔުނިވަސިޓީގެ ރައީސްއާ ބައްދަލުކުރައްވައިފި\nކުއަލަ ލަމްޕޫރުން މުހައްމަދު ޔާމީން\n26 އެޕްރީލް 2019 - 18:21 1 comment\nގިނަ އަދަދެއްގެ ދިވެހިން ކިޔަވަމުން އަންނަ ލިމްކޮކްވިން ޔުނިވަސިޓީ އަށް ވިސާމް ވަޑައިގެންނެވުމުން، އެ ޔުނިވަސިޓީގެ އިސް ބޭފުޅުންނާއި ދަރިވަރުން ހޫނު މަރުބާއެއް ދެންނެވި އެވެ. މިއީ ސަފީރުކަމާ ހަވާލުވެވަޑައިގެންނެވި ފަހުން ވިސާމް، ޔުނިވަސިޓީއަކަށް ވަޑައިގެންނެވި ފުރަތަމަ ފަހަރެވެ.\nލިމްކޮކްވިން ޔުނިވަސިޓީގެ ވެރިންނާ ބައްދަލުކުރައްވައި، ވިސާމް ވިދާޅުވީ ޔުނިވަސިޓީގައި ދިވެހިން ކިޔަވަމުން އަންނަނީ ވަރަށް އުފަލާއި ހިތްހަމަޖެހުމާ އެކު ކަމަށެވެ. އަދި ޔުނިވަސިޓީގެ ޕްރޮގްރާމްތައް ރޭވިފައި ހުރީ ތިމާވެއްޓާ ރައްޓެހި ޝައުގުވެރިކުރުވަނިވި ގޮތަކަށް ކަމަށް ވިސާމް ވިދާޅުވި އެވެ.\nމެލޭޝިއާގެ ސަފީރު ވިސާމް (ކ) މިއަދު ލިމްކޮކްވިން ޔުނިވަސިޓީ އަށް ވަޑައިގެން އެތަން ބައްލަވާލައްވަނީ. --- ފޮޓޯ: މިހާރު/ މުހައްމަދު ޔާމީން\nޑީއާރުޕީގެ ކުރީގެ ލީޑަރު އަހުމަދު ތަސްމީން އަލީގެ އަނބިކަނބަލުން އަދި މަޑުއްވަރީ ދާއިރާގެ ކުރީގެ މެމްބަރުކަން ކުރެއްވި ވިސާމް ވަނީ ލިމްކޮކްވިން ޔުނިވަސިޓީން ސްކޮލަޝިޕްގެ ފުރުސަތު ރާއްޖެ އަށް ދިނުމާ ބެހޭ ގޮތުން މަޝްވަރާ ކުރައްވައިފަ އެވެ.\nލިމްކޮކްވިން ޔުނިވަސިޓީން ބުނީ ރާއްޖެ އާއި އެ ޔުނިވަސިޓީއާ ދެމެދު އޮތް ގުޅުން އިތުރަށް ބަދަހިވާނެ ކަމަށް އުންމީދު ކުރާ ކަމަށެވެ. އަދި ކުރިއަށް އޮތް ތަނުގައި ރާއްޖެ އަށް އެހީތެރިކަން ފޯރުކޮށްދެވޭނީ ކޮން ދާއިރާތަކަކުންތޯ ބަލައި ދިރާސާ ކުރާނެ ކަމަށް ބުންޏެވެ.\nހާއްސަކޮށް، ދިވެހިންނަށް ސްކޮލަޝިޕްގެ ފުރުސަތުތައް އިތުރު ކުރެވޭނީ ކޮން ދާއިރާއަކުންތޯ ބަލާނެ ކަމަށް ވެސް ލިމްކޮކްވިން ޔުނިވަސިޓީގެ ވެރިން ވިދާޅުވި އެވެ.\nވިސާމާއި މެލޭޝިއާގައި ހުންނަ ދިވެހި އެމްބަސީ އާއި ރާއްޖޭގެ ފޮރިން މިނިސްޓްރީގެ ބައެއް ބޭފުޅުން ޔުނިވަސިޓީ އަށް ކުރެއްވި ޒިޔާރަތުގައި އެތަނުގެ ބައެއް ތަންތަން ބައްލަވާލެއްވި އެވެ.\nލިމްކޮކްވިން ޔުނިވަސިޓީގެ ދަރިވަރުންތަކެއް މެލޭޝިއާ އެއްކޮށްހެން ފެންނަ ގޮތަށް ނެގި ފޮޓޯއެއް، ސަފީރު ވިސާމަށް ދައްކާލަނީ. --- ފޮޓޯ: މިހާރު/ މުހައްމަދު ޔާމީން\nAmbassador - Designate @visamali visits Limkokwing University and met President Tan Sri Dr. Lim Kok Wing, Senior Officials and Maldivian students studying at the University. pic.twitter.com/VpJPHLA0Am\n— Maldives Embassy, KL (@MVEmbassyKL) April 26, 2019\nމެލޭޝިއާގައި ހުންނަ ދިވެހި އެމްބަސީން މިއަދު ކުރި ޓުވީޓު.\nލިމްކޮކްވިން ޔުނިވަސިޓީގައި މިހާރު ގާތްގަނޑަކަށް 50 ދިވެހި ދަރިވަރުން ތައުލީމު ހާސިލް ކުރެ އެވެ. އަދި 500 އަށް ވުރެ ގިނަ މީހުން އެ ޔުނިވަސިޓީން ވަނީ ގްރެޖުއޭޓު ވެފަ އެވެ. އޭގެ ތެރޭގައި ރާއްޖޭގެ ޓޫރިޒަމް މިނިސްޓަރު އަލީ ވަހީދާއި މަހިބަދޫ ދާއިރާގެ މެމްބަރު އަހުމަދު ތޯރިގް (ޓޮމް) ހިމެނިވަޑައިގަންނަވަ އެވެ.\nޔުނިވަސިޓީގައި ކޮމިއުނިކޭޝަން ދާއިރާ އިން މާސްޓާސް ކިޔަވަމުން އަންނަ ސޮފާ ޝަފީގު "މިހާރު" އަށް ބުނީ ޔުނިވަސިޓީގައި ކިޔެވުމުގެ ފުރުސަތު ލިބުމުން ވަރަށް އުފާވާ ކަމަށެވެ. އެކަމަކު، އެ ލިމްކޮކްވިން ޔުނިވަސިޓީގެ ތެރޭގައި ދިވެހިން ކިޔެވުން ފުރިހަމަ ކުރުމުގައި ދަތިތަކެއް ހުރި ކަމަށް އޭނާ ބުންޏެވެ.\nލިމްކޮކްވިން ޔުނިވަސިޓީގައި މިއަދު ދިވެހި ކިޔަވާ ކުދިންތަކެއް މަޑުކޮށްލައިގެން. --- ފޮޓޯ: މިހާރު/ މުހައްމަދު ޔާމީން\n"އެކަމަކު، އަޅުގަނޑު ގަބޫލު ކުރަނީ ސަފީރު މަސައްކަތް ކުރައްވާނެ ކަމަށް އެ ކަންކަން ހައްލުކޮށް ދޭން. އަޅުގަނޑުމެންގެ ޝަކުވާތަކުގެ އަޑުއަހައި ހައްލުކޮށްދޭނެ ވަރުގެ ސަފީރެއް މި އައީ،" މިދިޔަ މަހުގެ 26 ވަނަ ދުވަހު ސަފީރުކަމަށް ވަޑައިގެންނެވި ވިސާމާ ބެހޭ ގޮތުން ސޮފާ ބުންޏެވެ.\nލިމްކޮކްވިން ޔުނިވަސިޓީގައި ތައުލީމު ހާސިލް ކުރާތާ އެއް އަހަރުވެފައިވާ ސޮފާ، މެލޭޝިއާގައި ހުންނަ ދިވެހި އެމްބަސީ އަށް ތައުރީފްކޮށް ބުނީ މުވައްޒަފުންނާއި ދިވެހިންނާ ދެމެދު އޮތީ ވަރަށް ގާތް ގުޅުމެއް ކަމަށެވެ. މި ގުޅުން ދަމަހައްޓާނެ ކަމަށް އުންމީދު ކުރާ ކަމަށް ވެސް އޭނާ ބުންޏެވެ.\n"އަޅުގަނޑުމެން ނޫޅޭ ވަރަށް ވުރެ ބޮޑަށް ކަންކަން ހައްލުކޮށް ދިނުމަށް އެމްބަސީގެ އެކިއެކި ބޭފުޅުން އަބަދުވެސް މަސައްކަތް ކުރައްވާ. އެއީ ވަރަށް ހިތްހަމަޖެހޭ ކަމެއް." ސޮފާ ބުންޏެވެ.\nލިމްކޮކްވިން ޔުނިވަސިޓީ އަކީ އެންމެ ބޮޑު ކެމްޕަހެވެ. އެގޮތުން، އެ ޔުނިވަސިޓީގައި 150 ގައުމަކުން 30،000 އަށް ވުރެ ގިނަ މީހުން އަންނަނީ ތައުލީމު ހާސިލް ކުރަމުންނެވެ. ލިމްކޮކްވިން ޔުނިވަސިޓީގެ އެހެން ކެމްޕަސްތައް ދުނިޔޭގެ ބޮޑެތި ބައެއް ގައުމުތަކުގައި ހުރެ އެވެ. އޭގެ ތެރޭގައި ސައުތު އެފްރިކާ، އިނގިރޭސި ވިލާތް އަދި އޭޝިއާގެ ބައެއް ގައުމުތައް ހިމެނެ އެވެ.\nއިތުރު ލިޔުންތައް މެލޭޝިއާ ޑިޕްލޮމެސީ ރާއްޖެ-މެލޭޝިއާ ޑިޕްލޮމެޓުން ވިސާމް އަލީ ތައުލީމް


Noorul-islam.NET :: އިސްލާމާއި ޑިމޮކްރަސީ އަކީ އެއްފައިސާ ފޮއްޗެއްގެ ދެފަރާތް ހެއްޔެވެ؟\nއިސްލާމާއި ޑިމޮކްރަސީ އަކީ އެއްފައިސާ ފޮއްޗެއްގެ ދެފަރާތް ހެއްޔެވެ؟\nތާރީޚް: 1 މާޗް 2011\nއިސްލާމްދީނަކީ އެންމެ ފުރިހަމަ ނިޒާމެވެ. އިންސާނުންގެ ޙަޔާތުގައި ބޭނުންވާ އެންމެހާ ކަމެއްގައި އިސްލާމްދީންވަނީ އިންސާނާއަށް މަގުކޮށާދީފައެވެ. މަދަނީ ކަންކަމާއި ޖިނާއީ ކަންކަމާއި އަލްއަޙްވާލުއްޝަޚްޞިއްޔާއާއި، އިޤްތިޞާދީ ކަންކަމާއި ސީސާސީކަންކަމާއި ދައުލަތްހިނގުމާއި ބައިނަލްއަޤުވާގުޅުންތަކާއި ތަރުބަވީ ކަންކަމާއި އަޚްލާޤާއި އަޤީދާއާއި މުޢާމަލާތާއި މިއެންމެހާ ކަންކަމަކީ މިއީ އިސްލާމްދީން ގެނެސްދީފައިވާ ކަންކަމެވެ. ނަބީބޭކަލުން ނަކީ ﷲގެ ޙަޟްރަތުން އެކަލާނގެ ރިސާލަތު ފޯރުކޮށްދެއްވި މަތިވެރި ލީޑަރުންނެވެ. މުޙައްމަދު ޞައްލަﷲ ޢަލައިހި ވަސައްލަމަކީ ދުނިޔެއަށް އެންމެ ވަރުގަދަ އިޞްލަޙީ އިންޤިލާބެއް ގެނެސްދެއްވި ލީޑަރުކަމަށް ޣައިރު މުސްލިމުން ވެސް އެއްބަސްވެއެވެ. އެ އިޞްލާޙީ މަޝްރޫޢު ބިނާވެގެން ދިޔައީ ﷲގެ އެއްކައުވަންތަކަމުގެ މައްޗަށެވެ. އަޅުކަމުގައި ވެސް ﷲ އެއްކައުވަންތަކުރުމެވެ. ޤާނޫނުގައި ވެސް ﷲ އެއްކައުވަންތަކުރުމެވެ. އިޤްތިޞާދުގައި ވެސް ﷲ އެއްކައުވަންތަކުރުމެވެ. ވެރިކަން ހިންގުމުގައި ވެސް ﷲ އެއްކައުވަންތަކުރުމެވެ.\nއިސްލާމްދީނުގައި އިންސާނާ އަށް ފުރިހަމަ މިނިވަންކަމެއް ހޯދާދީފައިވެއެވެ. އޭގެ ތެރޭގައި އެންމެ މަތިވެރި މިނިވަންކަމަކީ ވިސްނާ ފިކުރުކުރުމާއި ދުލުގެ މިނިވަންކަމެވެ. މިއީ އެއްވެސް ވަރަކަށް އިސްލާމްދީނުގައި ހިފަހައްޓާފައިވާ ކަމެއްނޫނެވެ. ނަމަވެސް ކޮންމެ މިނިވަންކަމަކަށް ވެސް އިސްލާމްދީން ކަނޑައަޅުއްވާފައިވާ އިމަކީ އަޚްލާޤީ އިމެވެ. ދުލުގެ މިނިވަންކަމުގެ ބޭނުން ނަހަމަ ގޮތުގައި ހިފައި މީހުންގެ އަބުރާ ބެހުމާއި ދޮގުވާހަކަތައް ފެތުރުމާއި މީހުންނަށް އެކި ނަންނަމުން ގޮވުމާއި މިކަންކަމަކީ މިއީ އިސްލާމްދީން މަނާކުރާ ކަމެކެވެ. އަދި މީހުންގެ ކާޓޫނު ކުރެހުމާއި މިނިވަންކަމުގެ ނަމުގައި މީސްތަކުންގެ ޙައްޤުތަކަށް އެރުމަކީ އިސްލާމްދީނުގައި ދީފައިވާ ޙައްޤެއްނޫނެވެ.\nއަދި ކަންކަން ނިންމުމުގައި ވެސް އަޣްލަބިއްޔަތަކީ އިސްލާމްދީން ވަރަށް ބޮޑަށް ރިޢާޔަތްކުރާ އެއްޗަކަށް ވިޔަސް ﷲގެ ޝަރީޢަތުގެ އަޞްލަކާ ޚިލާފަށް ގިނަބަޔަކު އެއްބަސް ވިޔަސް އެކަމެއް އެގޮތަކަށް ނުނިންމޭނެއެވެ. ދީނަކީ އިސްލާމީ ނިޒާމުގައި ދައުލަތުގެ އެންމެ މަތީ ރުކުނެވެ. ދީން ޙިމާޔަތްކުރުމާއި ދީނަށް ގޮވާލުމާއި ޝަރީޢަތުގެ ޙުކުމްތައް ތަންފީޒުކުރުމަކީ ސަރުކާރުގެ މަސްއޫލިއްޔަތެވެ. އިސްލާމީ ނިޒާމުގެ ދަށުގައި އެހެން ދީންތަކުގެ މީހުންނަށް ވެސް އިންޞާފު ލިބިގެންވެއެވެ. އަމާންކަން ލިބިގެންވެއެވެ. އެހެންބަޔަކު އިސްވެ ދުޝްމަން ނުވާހާ ހިނދަކު އިސްލާމްދީން އެބަަޔަކީ ދުޝްމަނެއް ނުވާނެއެވެ. ނުހައްޤުން ލޭއޮހޮރުވާލުން ފަދަ ކަންކަމީ އިސްލާމްދީނަށް ނަހީކޮށްފައިވާ ކަންކަމެވެ.\nޑިމޮކްރަސީ އަށް ބަލާއިރު އޭގައި ހުރި އެންމެ ބޮޑު އުނިކަމަކީ އެއީ އިންސާނީ އަމިއްލަ އުފެއްދުމެއްކަމެވެ. އެއީ ﷲ ވަޙީގެ މަތީގައި ބިނާވެފައިވާ ނިޒާމެއްނޫނެވެ. އެއްވެސް ދީނަކަށް ބަލާ ނިޒާމެއްނޫނެވެ. އެމީހަކު އުޅެންވީ ގޮތަކަށް އުޅެންދޫކޮށްފައިވާ ފަލްސަފާއެކެވެ. ފިޠުރަތުގެ ހަމަތަކާއި އިންސާނީ ހެޔޮވިސްނުމާ ޚިލާފަށް ވެސް އަޣްލަބިއްޔަތުން ކަމެއް ނިންމައިފި ނަމަ އެކަމެއް ނިމެއެވެ. ތަންފީޒުކުރެވެއެވެ. އެއްޖިންސު ކައިވަންޏާއި މިފަދަ އެތައް ކަމެއް ހުޅަނގުގެ ޤައުމުތަކުން ފެންނަމުންދާ ކަމީ ޙަޤީޤަތެކެވެ. އަދި މީގެ އިތުރުން ހުޅަނގުގެ ޑިމޮކްރަސީގައި އިންސާނީ ޙައްޤުތަކަށް ދަޢުވާކުރަމުން ދާއިރު ބައިނަލްއަޤުވާމީ ހަމަތަކާއި އިންސާނީ ހެޔޮ ވިސްނުމާ ޚިލާފަށް އެއުރެންގެ ލަޝްކަރުތަކުން އަންހެނުންނާއި މުސްކުޅިންނާއި ކުޑަކުދީން މަރައި ބަރު ހަތިޔާރުގެ ބޭނުންކޮށްގެން ފައްޅިތަކާއި މިސްކިތްތަކާއި ފުނޑުފުނޑުކުރަމުންދާކަމީ ހުޅަނގުގެ ޑިމޮކްރަސީ އޮރިޔާންވެފައިވާ ކަމުގެ އެންމެ ވަރުގަދަ އެއް ހެއްކެވެ. އިސްލާމްދީނުގައި ކުޑަކުދިނާއި އަންހެނުންނާއި މުސްކުޅިން މެރުމާއި ފައްޅިތައް ހަލާކުކުރުމާއި ގަސްގަހާ ގެއްސާއި ޖަނާވާރަށް ގެއްލުން ދިނުމަކީ ހަނގުރާމައިގެ ވަގުތުގައި ވެސް މަނާވެގެންވާ ކަމެކެވެ. ހުޅަނގަށް ފެތުރިފައިވާ ޑިމޮކްރަސީގެ ސަބަބުން އެތައް އެތައް އިޖްތިމާޢީ މައްސަލަކެއް ހުޅަނގުގައި ފެތުރެމުން އެބަދެއެވެ. މިޑިމޮކްރަސީ ދެކެ ހުޅަނގުގެ އިންޞާފުވެރި ރައްޔިތުން ވަނީ ފޫހިވެފައެވެ. ހުޅަނގުގެ ގިނަ ރައްޔިތުންނަކީ ރިވެތި އަޚްލާޤު ހުރި ބައެކެވެ. ވަޢުދަށް ހުރުމަތްތެރިކޮށް ހިތުމާއި އިންޞާފަށް ލޯބިކުރުމާއި ވަގުތަށް ކަމޭހިތުމަކީ އެމީހުންގެ ކިބައިގައި ހުރި ވަރަށް ރީތި ސިފަތަކެކެވެ. މިކަންކަމުގެ ސަބުން އެމީހުން އަބަދުވެސް ޙަޤީޤަތް ހޯދަށް މަސައްކަތްކުރެއެވެ. ދިރާސާތައް ހަދައެވެ. ޢިލްމީގޮތުން ކުރިއަރައިދިޔައީ އެހެންވެގެންނެއެވެ،. އަދި އެބައިމީހުން ދީންތަކާ ބެހޭ ގޮތުން ވެސް ދިރާސާތައް އިންތިހާ އަށް ކުރެއެވެ. މިކަމުގެ ނަތީޖާ އަކީ ހުޅަނގު އިސްލާމްވަމުން ދިއުމެވެ. މިއަދު ހުޅަނގުގެ ޤައުމުގެ ތަކުގެ ވެރިންނަަށް އޮތް އެންމެ ބޮޑު ގޮންޖެހުމަކީ ހުޅަނގު އިސްލަމައިޒް ވަމުން ދިއުމެވެ. މިކަމާ ކުރިމަތިލާނެ ގޮތްތަކެއް ހޯދުމަށް ޔޫރަޕިއަން ޔޫނިއަނުންވެސް މަސައްކަތްތަކެއް ކުރެވެމުންދާކަމަށް މަޢްލޫމާތު ހާމަވެފައިވެއެވެ.\nމިއަދު ހުޅަނގުގެ ރައްޔިތުންގެ ވިސްނުން ވަނީ އިރުމައްޗާ ހަމަ އަށް ކުރިމަތިލާފައެވެ. 2007 ވަނަ އަހަރާ ހަމައަށް އައިއިރު ހުޅަނގުގައި މުސްލިމުންގެ އަދަދީ 53 މިލިޔަނެވެ. އޭގެ ތެރެއިން 16 މިލިޔަން އުޅެމުންދިޔައީ ޔޫރަޕިއަން ޔޫނިއަންގެ ޤައުމުތަކުގައެވެ. ޔޫރަޕިއަން ޔޫނިއަނުން ހާމަކުރަމުން ދަނީ 2025 ވަނަ އަހަރު ޔޫރަޕިއަން ޔޫނިއަންގެ ތިންބައިކުޅަ އެއްބައި ރައްޔިތުންނަކީ މުސްލިމުންކަމުގައި ވެގެންދާނެކަމުގައެވެ. އެމެރިކާގައި އަހަރަކު ފަންސަވީސްހާސް މީހުން އިސްލާމްވާ ކަމަށް ދިރާސާތައް ބުނެއެވެ. 1970 ވަނަ އަހަރު އެމެރިކާގައި މުސްލިމުންގެ ޢަދަދަކީ އެއްލައްކައެވެ. މިއަދު އެމެރީކާގެ މުސްލިމުންގެ ޢަދަދލު9މިލިޔަނަށް އަރާކަމަށް ދިރާސާތައް ބުނެއެވެ. އެމެރިކާގައި އެންމެ ބޮޑަށް ފެތުރިގެންދާ ދީނަކީ އިސްލާމްދީނެވެ. އިނގިރޭސިވިލާތުގައި އަހަރަކު ދިހަހާއާއި ވިހިހާހާ ދެމެދުގެ އަދަދަކަށް މީހުން އިސްލާމްވެއެވެ. މީގެ ތިރީސް އަހަރުކުރީގައި މުސްލިމުންގެ ޢަދަދަކީ އިނގިރޭސިވިލާތުގައި 85 ހާހެވެ. ނަމަވެސް މިއަދު އެޤައުމުގައި މުސްލިމުންގެ ޢަދަދަކީ 2.5 މިލިޔަނެވެ. އަދި މިހާރު އެޤައުމުގައި އެއްހާހަށް ވުރެ ގިނަ މިސްކިތްވެއެވެ. އޭގެ ގިނަތަންތަނަކީ ކުރީގައި ފައްޅިތަކެވެ. އޮސްޓްރޭލިޔާގައި އަހަރަކު ފަނަރަހާސް އިސްލާމްވެއެވެ. ޖަރުމަނުވިލާތުގައި އަހަރަކު ހަތަރު ހާސް އިސްލާމްވެއެވެ. ބައެއް ދިރާސާތައް ހާމަކުރާ ގޮތުން ފްރާންސްގައި އަހަރަކު ފަންސާސްހާހާއި ގާތްކުރާ ވަރަކަށް އިސްލާމްވެއެވެ. އަދި ފްރާންސްގައި ދެވަނައަށް އެންމެ ބޮޑު ދީނަކީ އިސްލާމްދީނެވެ. 2027 ވަނަ އަހަރު ފްރާންސްގައި މުސްލިމުންގެ ނިސްބަތް 45% އަށް އަރާނެކަމަށް ދިރާސާތައް ހާމަކުރެއެވެ. މީގެ ނަތީޖާ އަކަށް ވެގެންްދާނީ ފްރާންސް އިސްލާމިކް ރިޕަބްލިކަކަށް ބަދަލުވެގެން ދިއުންކަމަސް ވެސް މުޙައްލިލުން ބުނެއެވެ. ސްވިޑްންގައި އަހަރަކު ފަނަރަ ހާސް އިސްލާމްވެއެވެ. ރަޝިޔާގައިވާ އެންމެ ބޮޑު މައިނޯރިޓީއަކީ މުސްލިމުންނެވެ. އެއީ 30% އެވެ. 2050 ވަނަ އަހަރު ރަޝިޔާއަކީ މުސްލިމު ދައުލަތަށް ބަދަލުވެގެންދާނެ ކަމަށް ދިރާސާތައް ހާމަކުރެވިފިވެއެވެ. އަދި 2006 އާއި 2007 ދެމެދު ފަންސާސްހާސް މީހުން އިޓަލީގައި އިސްލާމްވެފައިވެއެވެ. ވޭތުވެ ދިޔަ އަހަރުތަކުގައި މުސްލިމުންގެ ނިސްބަތް 21% އިން 25% ވަނީ އިޓަލީގައި އަރާފައެވެ. ނަވާރަ ވަނަޤަރުނުގައި ހޮލެންޑުގައި ތިބީ 48 މުސްލިމުންނެވެ. މިއަދު އެޤައުމުގައި މުސްލިމުންގެ ޢަދަދަކީ އެއް މިލިޔަނެވެ. އެއީ 6% އެވެ. ފާހަނގަކުރެވޭ ގޮތުގައި ހުޅަނގުގެ ޤައުމުތަކުގައި އަލަށް އިސްލާމްވާ މީހުން އިސްލާމްދީނުގެ ކަންކަމުގައި ހިފައިގެން ތިބޭލެއް މާ ވަރުގަދައެވެ. ހުޅަނގުގައި އިސްލާމްވާ މީހުންގެ 75% އެއީ އަންހެނުންނެވެ. އޮސްޓްރޭލިޔާގައި އިސްލާމްދީން ފެތުރިގެންދާލެއް ބާރު ކަމުން އަހަރުތަކަކަށް ފަހު އެތަން އިސްލާމީ ދައުލަތަކަށް ބަދަލުވެގެން ހިނގައިދާނެކަމުގެ އަލާމާތްތައް ފެންނަކަމަށް އެތަނުގެ ރަސްމީ ބައެއް ފަރާތްތަކުން ހާމަކޮށްފައިވެއެވެ.\nދެން އަޅުގަނޑުމެން ދިވެހިރާއްޖެއަށް ބަލާލަމާ ހިނގާށެވެ! ދިވެހިރާއްޖެ އިސްލާމްވިތާ މިހާރު މިދަނީ އެއްހާސް އަހަރުވަމުންނެވެ. މިއަދު ދިވެހިން މިތިބީ އިސްލާމްދީނާ ކިހާ ހިސާބެއްގައިތޯއެވެ؟ އާދެ! އަޅުގަނޑު ދަންނަވާނީ އިސްލާމްދީނުގެ ތަނބުތައް ދިވެހިރާއްޖޭގައި ދަނީ ވަރަށް ބޮޑަށް ވަރުގަދަވަމުން ކަމުގައެވެ. ޤާނޫނު އަސާސީގައި ބަޔާންކުރާ ގޮތުން ރާއްޖެއަކީ "އިސްލާމީ އުޞޫލުތަކުގެ މައްޗަށް ޤާއިމުވެފައިވާ" ދައުލަތެކެވެ. މިއުޞޫލުތައް ދިވެހި ސިޔާސީ ނިޒާމުގެ ތެރެއަށް ދަނީ ވަރުގަދަ އަށް ވަންނަމުންނެވެ. ދިވެހިރާއްޖޭގައި ހުޅަނގުގެ ޑިމޮކްރަސީގެ ބަރަނިން ވިޔެފައިވާ ސިޔާސީ ނިޒާމެއް ޤާއިމުކުރުމަކީ ފަސޭހަކަމަކަށް ނުވާނެއެވެ. ބައެއް ފަރާތްތަކަށް މި ދެނިޒާމަކީ އެކައްޗެކޭ ބުންޏަސް ހަޤީޤަތުގައި މިއީ ދޭއްޗެކެވެ. ދިވެހިރާއްޖޭގެ ޤާނޫނު އަސާސީން ހޯދާ ދީފައިވަނީ ޒަމާނީ އިސްލާމީ ސިޔާސީ ނިޒާމެކެވެ. ދިވެހިރާއްޖޭގައި މިއޮތީ ނަމޫނާ ނިޒާމެކެވެ. ޚާއްޞަކޮށް އިސްލާމީ ޤައުމުތަކަށް ހުރި ނަމޫނާއެކެވެ. ބާރުތައް ވަކިވެފައި ވުމާއި މިފަދަ ކަންކަނަކީ ޢުމަރުގެފާނުގެ ވެރިކަމުއި އުފެއްދި ކަންކަމެވެ. ލާމަރުކަޒީއަކީ ވެސް ޢުމަރުގެފާނުގެ ވެރިކަމުގައި އުފެދުނު ނިޒާމެކެވެ. އެއީ ހުޅަނގުގެ ޑިމޮކްރަސީ އަށް ވުރެން ދޮށީ ނިޒާމެކެވެ.\nދިވެހިރާއްޖެއަށް ބަޔަކު ގެންނަން އުޅުނީ ހުޅަނގުގެ ނިޒާމެވެ. ނަމަވެސް އާޚިރުގައި ނިމިގެން ދިޔައިރު ދައުލަތުގެ ދީނަކީ އިސްލާމްދީނެވެ. އިސްލާމްދީނާ ޚިލާފަށް އެއްވެސް ޤާނޫނެއް ނުހެެދޭނެއެވެ. ތަޢްލީމާއި ތަރުބިޔަތު އޮންނަންވާނީ އިސްލާމްދީނަށް ލޯބި އުފެދޭ ގޮތަށެވެ. ޚިޔާލުފާޅުކުރެވެންވާނި އިސްލާމްދީނާ ފުށުނާރާގޮތަށެވެ. އިންސާނީ ޙައްޤަކީ އިސްލާމްދީން ސާބިތުކޮށްދީފައިވަ ޙައްޤެވެ. އިސްލާމްދީނާ ފުށުއަރާނަމަ ވަކި ޙައްޤެއް ހިފެހެއްޓިދާނެއެވެ. ރައީސުލްޖުމުހޫރިއްޔާއަކަށް ހުންނަންވާނީ ސުންނަތް ޖަމާޢަތުގެ މީހެކެވެ. ރާއްޖޭގެ ޤާނޫނުގެ މައިގަނޑު މަޞްދަރަކީ އިސްލާމީ ޝަރީޢަތެވެ. ރައްޔިތުންގެ މަޖްލީހުން އިސްލާމްދީނާ ޚިލާފަށް އެއްވެސް ޤާނޫނެއް ފާސްކޮށްގެން ނުވާނެއެވެ. އިސްލާމްދީނުގެ އަޞްލަކީ ޤުރްއާނާއި ސުންނަތެވެ. މައްސަލައެއްގައި ދަންނަބޭކަލުން ޚިލާފުވެއްޖެ ނަމަ ޖުމުހޫރު ދަންނަބޭކަލުންގެ ރައުޔަކީ ބުރަވެވޭ ރައުޔެވެ. މިއީ ދިވެހިރާއްޖޭގެ ޤާނޫނު އަސާސީގައި ހުރި ވާހަކަތަކެކެވެ. މިއަށް ޑިމޮކްރަސީ ކިޔާނެ ހެއްޔެވެ؟ ހުޅަނގުގެ އެއްވެސް ދައުލަތެއްގައި އެދައުލަތެއްގެ މެޖޯރިޓީ ރައްޔިތުން ޤަބޫލުކުރާ ދީނުގައިވާ ކަމަކާ މެދު މި ފަދަ ގޮތަކަށް ޤާނޫނު އަސާސީއެއްގައި ވޭހެއްޔެވެ؟ ޑިމޮކްރަސީއާއި އިސްލާމް އަކީ އެއްފައިސާ ފޮއްޗެއްގެ ދެފަރާތެއްނޫނެވެ. އިސްލާމްއަކީ ނިޒާމެކެވެ. އެއީ އޭގައި އަޅުކަމާއި ވެރިކަމާއި ދީނާއި ދުނިޔޭގެ ކަންކަން ހިމެނޭ ﷲ ގެ ވަޙީއެވެ. ޑިމޮކްރަސީއަކީ ވަޟްޢީ ފަލްސަފާއެކެވެ.